SunOnline: Column: Buhdhi aai zameeru ves vikkaalee eve.\nބުއްދިޔާއި ޒަމީރު ވެސް ވިއްކާލީއެވެ.\nއަޙުމަދު މާޖިދު 13 Nov 2019, 16:28\nފަލަސްތީނުގެ ބިންތައް އިސްރާއިލުގެ އިންވެސްޓަރުންނަށް ވިއްކާ މައްސަލައިގައި ފަލަސްތީނުގެ ނަސާރާއިންގެ ޕެޓްރިއާކް ތިއޯފިލިސްއާ ދެކޮޅަށް މުޒާހަރާ ކުރަނީ-- ފޮޓޯ: އޭއެފްޕީ\nހެންރީ ސީގްމަން އަކީ އެމެރިކަން ޖުވިޝް ކޮންގްރެސް އާއި ސިނަގޯގް ކައުންސިލް އޮފް އެމެރިކާގެ ކުރީގެ ވެރިޔާއެވެ. އޭނާގެ ބައްޕާފުޅަކީ އިސްރާއީލް އުފެއްދުމަށް ޓަކައި ޔޫރަޕުގައި، ޒައިނިސްޓް ހަރަކާތުގެ ލީޑަރެއްގެ ގޮތުގައި މަސައްކަތް ކުރެއްވި ބޭފުޅެކެވެ. އޭނާ އުފަން ވެވަޑައިގަތީ ޖަރުމަނުގަ އެވެ. ޔޫރަޕް ދޫ ކުރައްވައި އެމެރިކާއަށް ހިޖުރަ ކުރެއްވީ 1942 ގަ އެވެ. މިހާރު އޭނާޔަކީ ޔޫއެސް މިޑްލްއީސްޓް ޕްރޮޖެކްޓްގެ ރައީސެވެ. އެމެރިކާގެ އެންމެ ނަންހުރި ޔަހޫދީ ރައްބީންގެ ތެރެއިން ބޭފުޅެއް ކަމުގައި ވެވަޑައިގަތުމުގެ އިތުރުން، އޭނާއަކީ ޔުނިވަރސިޓީ އޮފް ލަންޑަންގެ ސްކޫލް އޮފް އޮރިއެންޓަލް އެންޑް އެފްރިކަން ސްޓަޑީޒްގެ ކުރީގެ ވިޒިޓިންގ ރިސާރޗް ޕްރޮފެސަރެއް ވެސްމެއެވެ.\n"ޑިމޮކްރެސީ ނައު" އަށް 2014 ވަނަ އަހަރު ހެންރީ ސީގްމަން ދެއްވި ބަސްދީގަތުމެއްގައި، އޭނާގެ ކުރިފުޅުމައްޗަށް ހުށައެޅުނު އެއް ސުވާލަކީ އެންޓި-ޑިފެމޭޝަން ލީގުން، ފަލަސްޠީނުގެ މިނިވަންކަމަށް ޓަކައި ޖިހާދު ކުރާ ޙަމާސް ޖަމާޢަތާ ބެހޭ ގޮތުން ބުނެފައިވާ ބުނުމަކަށް ސީގްމަންގެ ޚިޔާލުފުޅަކީ ކޮބައިތޯ މިއެވެ. އެންޓި-ޑިފެމޭޝަން ލީގުގެ ބުނުމެއްގެ ގޮތުގައި ސުވާލު ކުރަމުން ގެންދިޔަ ޕްރެޒެންޓަރު ތަކުރާރު ކުރި އެއްޗަކީ މި ދަންނަވަނީއެވެ. "ޙަމާސް ޖަމާޢަތުގެ ޗާޓަރެއް އޮވެއެވެ. އެ ޗާޓަރާ އެއްގޮތަށް އެ ޖަމާޢަތުން ކޮންމެ ދުވަހަކު ޢަމަލު ކުރެއެވެ. އެ ޗާޓަރުގައި އޮންނަނީ އިސްރާއީލުގެ ދައުލަތް ހަލާކު ކޮށްލުމަށް ގޮވައިލައިފައެވެ. ފާއިތު ވެދިޔަ ދެ އަހަރެއްހައި ދުވަހު މާބޮޑު ހަމަނުޖެހުންތަކެއް ނުހިނގައި އޮތުމުން، ލިބުނު ފުރުޞަތުގެ ބޭނުން ޙަމާސް ޖަމާޢަތުން ހިފައިފައި ވަނީ ރޮކެޓުތަކުން ގުދަންތައް ފުރުމަށެވެ. އެ ރޮކެޓުތަކުގެ ހަމައެކަނި ބޭނުމަކީ އިސްރާއީލަށް ޙަމަލާ ދިނުމެވެ. ޙަމާސްއިން ބިމުއަޑީގެ މަގުތަކުގެ ބޮޑު ވިޔުގައެއް ބިނާ ކޮށްފައި ވެއެވެ. އެ މަގުތަކުން ދެވެނީ އިސްރާއީލުގެ ސަރަޙައްދުގެ އެތެރެޔަށެވެ. މަޤުޞަދަކީ ގިނަ ޢަދަދެއްގެ އިސްރާއީލީން މެރުމާއި، އިސްރާއީލީން ރަހީނު ކުރުމެވެ." މި އިބާރާތްތައް ތަކުރާރު ކުރުމަށް ފަހު، ޕްރެޒެންޓަރު ހެންރީ ސީގްމަންގެ އަރިޔަހުން "ޖަވާބަކީ ކޮބައިތޯއޭ" އަހައެވެ.\nޖަވާބުގައި ސީގްމަން ހިނިފުޅު ވަޑުވައިލައްވައިފައި ވިދާޅުވިއެވެ. "އަޅުގަނޑުގެ ކުރީގެ ރަހުމަތްތެރިޔާ، އެންޓި-ޑިފެމޭޝަން ލީގުގެ އެބްރަހެމް ފޮކްސްމަންއަށް އަޅުގަނޑު ދަންނަވައިލާން އޮތް އެއްޗަކީ މިއެވެ. ބައްލަވާށެވެ! އިސްރާއީލުގެ ޗާޓަރުގައި ވެސް ހަމަ އޮތީ ތިޔަ ވިދާޅުވި ފަދައިންނެވެ. އެންމެ ކުޑަމިނުން ދަންނަވާ ނަމަ، އިސްރާއީލުގެ މިހާރުގެ ސަރުކާރުގެ ވެސް، އަދި ކުރީން އިސްރާއީލުގެ ވެރިކަން ކުރި ހުރިހާ ސަރުކާރުތަކެއްގެ ވެސް މަޤްޞަދަކީ ފަލަސްޠީނުގެ ދައުލަތެއް ވުޖޫދަށް އަޔަނުދިނުމެވެ. އަދި އިސްރާއީލުގެ ލަޝްކަރާއި، ހަތިޔާރު ގުދަންތައް ބިނާ ކުރެވިފައި ވަނީ ފަލަސްޠީނުގެ ދައުލަތެއް އުފެދުނަނުދިނުމުގެ ސިޔާސަތު ތަންފީޒު ކުރުމަށް ޓަކައެވެ. ޙަމާސް އާއި އިސްރާއީލީ ދައުލަތާ ދެމެދުގައި ހުރި ތަފާތަކީ، ޗާޓަރުގައި ލިޔުނު އެތި ޙަޤީޤީ އަދި ޢަމަލީ މައިދާނުގައި ތަންފީޒު ކުރަމުން ދަނީ އިސްރާއީލުން ކަމެވެ. އިސްރާއީލުން ދަނީ ސިޔާސަތު ތަންފީޒު ކޮށް، ފަލަސްޠީނުގެ ދައުލަތެއް އުފެދުނަނުދީ ހިފަހައްޓަމުންނެވެ. އެހެންކަމުން ފަލަސްޠީނުގެ ދައުލަތެއް ވުޖޫދަކު ނެތެވެ. ނަތީޖާއެއްގެ ގޮތުން ފަލަސްޠީނުގެ އެތައް މިލިޔަން ރައްޔިތުން ދިރިއުޅެމުން ދަނީ އަޅުވެތި ދިރިއުޅުމެއްގައި، ޙައްޤުތައް ގެއްލި، ރައްކައުތެރިކަމެއް ސަލާމަތެއް އަދި އަމާންކަމެއް ނެތި، އުއްމީދެއް ނެތި، މުސްތަޤްބަލެއް ފެންނާން ނެތް ޙާލަތުގައެވެ. އިސްރާއީލުގެ ޙާލަތަކީ މިއެއް ނޫނެވެ. އިސްރާއީލަކީ ވަރަށް ކާމިޔާބު ދައުލަތެކެވެ. އިސްރާއީލުގައި ޔަހޫދީން ދަނީ އުފާފާގަތިކަމާ އެކު ދިރިއުޅެމުންނެވެ. އިސްރާއީލުގައި އޮތީ ކުރިއަރަމުން ވަރުގަދަ ވަމުންދާ އިގުތިސާދެކެވެ. އިސްރާއީލުގައި ވަރުގަދަ ލަޝްކަރެއް އެބައޮތެވެ. އެ ލަޝްކަރުގެ މައިގަނޑު މަގުސަދަކީ ފަލަސްޠީނުގެ ދައުލަތެއް ވުޖޫދު ވިޔަނުދިނުމެވެ. ހައިރާން ކުރުވަނިވި، އަދި ހިތާމަވެރި ކަމަކީ، ބައިނަލްއަގުވާމީ ގާނޫނުގެ ދަށުން، އެހެން ގައުމެއްގެ ބިން ހިފައިގެން އޮންނަ ލަޝްކަރަކުން އެ ބިމުގެ ރައްޔިތުން ހިމާޔަތް ކޮށްދީ ރައްކައުތެރިކޮށްދިނުން ވެސް ވާޖިބު ކޮށްފައި ވާ އިރު، ފަލަސްޠީނުގެ ބިންތައް ހިފައިގެން ތިބޭ އިސްރާއީލުގެ ސިފައިން، އެ ބިންތަކުގައި ވަޒަންވެރި ވެގެން އުޅޭ ޔަހޫދީން ފަލަސްޠީނުގެ ރައްޔިތުންނަށް، އިސްރާއީލުން ހިފައިފައި ވާ އެމީހުންގެ ބިންތަކުގައި، ޙަމަލަތައް ދޭ އިރު، އެކަން ހުއްޓުވާން އެއްވެސް މަސައްކަތެއް ނުކުރެއެވެ. އެކަމާ ބެހޭގޮތުން ސުވާލު ކުރެވިއްޖެ ނަމަ، އިސްރާއީލުގެ ސިފައިން ބުނަނީ ފަލަސްޠީނުގެ ރައްޔިތުން ހިމާޔަތް ކުރުމަކީ ތިމަންމެންގެ މަސްއޫލިއްޔަތެއް ނޫނޭ، ތިމަންމެންގެ މަސްއޫލިއްޔަތަކީ ހަމައެކަނި ޔަހޫދީން ހިމާޔަތް ކުރުމޭ، މިއެވެ.\nހަމަ މި ދެންނެވި ދުވަސްވަރު، "ޑިމޮކްރެސީ ނެޓްވޯރކް" އިން މުޅި ދުނިޔޭގައި ނަން މަޝްހޫރު އެމެރިކާގެ ޕްރޮފެސަރ ނޯމް ޗޮމްސްކީގެ ބަސްދީގަތުމެއް ވެސް ގެނެސްދީފައި ވެއެވެ. މި ބަސްދީގަތުމުގައި، އިސްރާއީލުން ފަލަސްޠީނުގައި ހިންގަމުން ގެންދާ އަމަލުތަކަކީ ދެކުނު އެފްރިކާގެ އެޕަރތައިޑް ޒަމާނުގައި ހިންގުނު އަނިޔާތަކަށް ވުރެ މާ އަނިޔާވެރި ކަންތައްތަކެއް ކަމަށް ވިދާޅުވެފައި ވެއެވެ. އިސްރާއީލުން ފަލަސްޠީނުގެ ރައްޔިތުންނާ މެދު ކަން ކުރަމުން ގެންދާ ގޮތާ، ދެކުނު އެފްރިކާގެ އެޕަރތައިޑާ އަޅާކިޔުމަކީ އިސްރާއީލަށް ދެވޭ ހަދިޔާއެއް ކަމަށް ވިދާޅުވެ، އޭނާ ތަކުރާރުކޮށް ވިދާޅުވީ އިސްރާއީލުގެ އަނިޔާވެރިކަމުގެ މަޤްޞަދު ތަފާތުވެފައި، އެ އަނިޔާވެރިކަމުގެ ދަރަޖަޔާއި މިންވަރު މާ ބޮޑަށް ވެސް ތަފާތު ކަމުގައެވެ. މި މޭރުމުން ވާހަކަފުޅު ދައްކަވަމުން، ޗޮމްސްކީ ވިދާޅުވަނީ "އިސްރާއީލުގެ ތަޖުރިބާކާރުން ވަނީ އެ ގައުމުން ހިފައިފައި އޮންނަ ފަލަސްޠީނުގެ ޣައްޒާގެ ރައްޔިތުންނަށް، ފުރާނަ ސަލާމަތް ކުރުމަށް ދުވާލަކަށް ބޭނުންވާ ކެލޮރީޒްގެ މިންވަރު ހިސާބު ކޮށްފައި ކަމަށާއި، އެއަށް ވުރެ އިތުރަށް ކާނާ ވެސް ޣައްޒާއަށް ލިބުނަނުދޭން އިސްރާއީލުން އަޅައިފައިވާ ދަތި ކުރުމުގެ ފިޔަވަޅުތަކަކީ "ގްރޮޓެސްކް" އަދި "ސެޑިސްޓިކް" ފިޔަވަޅުތަކެއް ކަމުގައެވެ.\nމި ދެންނެވީ ދެ ބެއިފުޅެއްގެ ވާހަކައެވެ. މިފަދަ ކިތަންމެ ބެއިފުޅުންނެއް ޔޫރަޕާއި އެމެރިކާގައި އެބައުޅުއްވައެވެ.\nދިވެހިރާއްޖެއަކީ ސައްތައިން ސައްތަ މުސްލިމް ގައުމެކެވެ. އެކަމަކު ފަލަސްޠީނުގެ ރައްޔިތުންނަށް ތާއީދު ކުރުމުގައި، އެމީހުންގެ ހައްގުތައް ނެގެހެއްޓުމުގައި، އެމީހުންނަށް ހުރިހާ ގޮތަކުން ދޭން ޖެހޭ މަދަދާއި އެހީތެރިކަން ދިނުމުގައި، އަޅުގަނޑުމެންގެ ކަންތައްތައް ހުރީ ކިހައި ހިސާބެއްގައިތޯއެވެ؟\nދިވެހިރާއްޖޭގެ ބައެއް މީޑިޔާ ހައުސްތަކުން، ފަލަސްޠީނުގެ ރައްޔިތުންނާ ދެކޮޅަށް އިސްރާއީލުން ހިންގަމުންގެންދާ އަނިޔާވެރި އުދުވާންތަކުގެ ޚަބަރުތައް ގެނެސްދިނުން ވެސް ވަނީ ގާތްގަނޑަކަށް ހުއްޓައިލައިފައެވެ. މީގެ އިތުރުން، ދާދި ފަހުން މީހަކު އަޅުގަނޑަށް ކިޔައިދިން ވާހަކައެއް ދަންނަވައިލާނަމެވެ. ދިވެހިރާއްޖޭގައި ވަޒީފާ ދޭ ފަރާތަކުން، ވަޒީފާޔަކަށް ކުރިމަތި ލީ މީހުންނާ އިންޓަރވިޔު ކުރި އިރު، އެއް ކެންޑިޑޭޓަކާ ކުރި ސުވާލުތަކުގެ ތެރެއިން އެއް ސުވާލަކީ "ފަލަސްޠީނުގެ ޙަމާސް ޖަމާޢަތަކީ ޓެރަރިސްޓް ޖަމާޢަތެއް ކަމަށް ގަބޫލު ކުރަންހެއްޔޭ" މިއެވެ. އަނެއް ސުވާލަކީ "ފަލަސްޠީނުގެ ބިމުގައި އިސްރާއީލުގެ ދައުލަތަކަށް ޙައްޤު ލިބިގެން ވާކަމަށް ޤަބޫލު ކުރަންހެއްޔޭ" މިއެވެ.\nވިއްކާލީ ހަމައެކަނި ދީނެއް ނޫނެވެ. ބުއްދިޔާއި ޒަމީރު ވެސް ވިއްކާލީއެވެ. ބާކީ ސަލާމަތުން އޮތީ، ނުވަތަ އޮންނާނީ ކޯއްޗެއްކަން އަޅުގަނޑު ނުދަންނަވާނަމެވެ. ތިޔަ ބެއިފުޅުން އެކަމާ ވިސްނަވާށެވެ.


Times Magazine Gai Rajjeyge Nan Vidhaalaifi ޓައިމްސް މެގަޒިންގައި ރާއްޖޭގެ ނަން ވިދާލައިފި – Huvadhoo News Times Magazine Gai Rajjeyge Nan Vidhaalaifi Huvadhoo News\nޓައިމްސް މެގަޒިންގައި ރާއްޖޭގެ ނަން ވިދާލައިފި\nފަރި އައިލެންޑް ރިސޯޓް\nޓައިމްސް މެގަޒިންގައި ދިވެހިރާއްޖެ އެންމެ ވަރަގަދަ ފަތުރުވެރިންގެ މަންޒިލްގެ ގޮތުގައި ފާހަގަވެއްޖެއެވެ.\nޓައިމްސްއިން ބުނެފައި ވަނީ މި ލިސްޓްގައި ހިމަނައިފައިވާ މަންޒިލްތަކަކީ ކޮވިޑް-19 ހާލަތާ ގުޅިގެން ޓޫރިޒަމް ޚިދުމަތްތައް ދިނުމަށް ތަފާތު ގޮތްގޮތް ހޯދައިގެން ހިދުމަތް ދީފައިވާ މަންޒިލް ތަކެއް ކަަމަށެވެ.\nރާއްޖެއަކީ، ވެކްސިން ފުރިހަމަ ކުރި ފަތުރުވެރިންނަށް ކަރަންޓީނުވާން ނުޖެހޭ ގޮތަށް ދަތުރު ކުރުމުގެ ފުރުސަތު ހުޅުވައިލި ޤައުމެއްގެ ގޮތުގައި ޓައިމްސް މެގަޒިންގައި ބުނެފައިވެއެވެ. އަދި ރާއްޖެ އަންނަ ފަތުރުވެރިންނަށް ވެކްސިން ފުރިހަމަ ކުރެވޭނެ ގޮތް ހެދުމުގެ މަސައްކަތް ކުރުމަށް ނިންމައިފައިވާކަން ވެސް އެ މެގަޒިންގައި ވަނީ ފާހަގަ ކޮށްފައެވެ.\nކޮންމެ އަހަރަކު އެމެރިކާގެ ޓައިމްސް މެގަޒިންއިން ނެރެމުން އަންނަ “ވޯލްޑް ގްރޭޓެސްޓް ޕްލޭސަސް”ގެ ލިސްޓުގައި މި އަހަރު ވަނީ ޤައުމުތަކުގެ އިތުރުން، ސިޓީތަކާއި އަވަށްތަކާއި ސަރަހައްދުތައް ވެސް ހިމަނައިފައެވެ.\nމި މެގރާއްޖޭގައި އަލަށް ހުޅުވި ފަރި އައިލެންޑާއި ވެލާ ޕްރައިވެޓް އައިލެންޑުގެ އިތުރަށް ރާއްޖޭގައި ތަރައްގީ ކުރަން ފެށުމަށް ހަމަޖެހިފައިވާ ފްލޯޓިންގް ސިޓީގެ ވާހަކަވެސް މި މެގަޒިންގައި ފާހަގަކޮށްފައިވެއެވެ.


SunOnline: Dhaandhoo in positive vi dhee meehun villingilli ah gengosfi\nދާންދުއިން ޕޮޒިޓިވްވި ދެ މީހުން ވިލިނގިއްޔަށް ގެންގޮސްފި\nވިލިނގިލީގައި ހުންނަ ކޮވިޑް ފެސިލިޓީ -- ފޮޓޯ: ގއ އަތޮޅު ހޮސްޕިޓަލް\nގއ. ދާންދޫގައި ހޯމް ކަރަންޓީނު ފުރިހަމަ ކުރަމުންދިޔަ މީހުންގެ ތެރެއިން ކޮވިޑް19 އަށް ޕޮޒިޓިވްވި ދެ މީހުން އެ އަތޮޅު ވިލިނގިލީގައި ހުންނަ ކޮވިޑަށް ފަރުވާދޭ މަރުކަޒަށް ގެންގޮސްފިއެވެ.\nދާންދޫ އިން ވިލިނގިއްޔަށް ގެންދިޔަ މީހުންނަށް އެރަށުން މަރހަބާ ކިޔާފައިވާއިރު އިއްޔެ ގދ. ތިނަދޫ އިން ކޮވިޑަށް ޕޮޒިޓިވްވި މީހާ ވިލިނގިއްޔަށް ގެންދިޔުމުން އެރަށުގެ ރައްޔިތުންގެ ތެރެއިން ބަޔަކު ނިކުމެެ އެމީހާ ވިލިނގިއްޔަށް އެރުވުމަށް ވަނީ ދެކޮޅު ހަދައިފައެވެ.\nމި އަމަލުަ ތަކާ ގުޅިގެން އެތައް ބަޔެއްގެ ނުރުހުން ވިލިނގިލީ މީހުންނަށް ވަނީ އަމާޒުވެފައެވެ.\nތިނަދޫ އިން ޕޮޒިޓިްވި މީހާ ފަހުން ސީޕްލޭނެއްގައި ވަނީ މާލެ ގެނެސްފައެވެ.\nވިލިނގިލީގައި ހުންނަ ގއ. އަތޮޅު ހޮސްޕިޓަލުގެ މެނޭޖަރު ޝަރީފް އަހްމަދު މިރޭ "ސަން" އަށް ވިދާޅުވީ ދާންދުއިން މިއަދު ޕޮޒިޓިވްވި ދެމީހުންނަކީ މަންމަ އަކާއި ދަރިފުޅު ކަމަށެވެ. އެ ދެމީހުން އެރަށުގައި ހުންނަ ރީޖަނަލް ކޮވިޑް ފެސިލިޓީ އަށް ގެންގޮސް ފަރުދާދޭން ފަށާފައިވާ ކަމަށް އޭނާ ވިދާޅުވިއެވެ.\nދާންދު އިން ޕޮޒިޓިވްވެފައިވަނީ 59 އަހަރުގެ އަންހެނަކާއި 19 އަހަރުގެ ފިރިހެނެކެވެ.\n"މަންމަ އަކީ ހައިރިސްކު ކެޓަގަރީގެ މީހެއް ވީމާ ރީޖަނަލް ފެސިލިޓީ އަށް ގެނައީ. މަންމަ އާއެކު ދަރިފުޅުވެސް ގެނަ. މިރޭ 10:00 ގައި ގެނެވިއްޖެ. މިވަގުތަށް ބަލާއިރު ދެ ޕޭޝަންޓުންގެ ހާލުވެސް ރަނގަޅު،" މެނޭޖަރު ޝަރީފް ވިދާޅުވިއެވެ.\nރާއްޖެއިން ކޮވިޑަށް ޕޮޒިޓިވްވި މީހުންގެ އަދަދު މިހާރު ވަނީ 8،000 މައްޗަށް އަރައިފައެވެ. ރޭގެ ހަޔަކުން މިރޭ ހަޔަކަށް 199 މީހުން ޕޮޒިޓިވްވެފައިވާއިރު މިހާތަނަށް 8،003 މީހަކު ވަނީ ޕޮޒިޓިވް ވެފައެވެ.\nމިވަގުތު ބައްޔަސް ފަރުވާ ހޯދަމުން ދަނީ 2،703 މީހުންނެވެ. އައިސޮލޭޝަން ފެސިލިޓީތަކުގައި 1،395 މީހުން ތިބިއިރު، އެޑްމިޓް ކޮށްގެން 162 މީހަކަށް ދަނީ ފަރުވާ ދެމުންނެވެ.\nމިހާތަނަށް 5،265 މީހަކު ބަލިން ރަނގަޅު ވެފައިވާއިރު ފާއިތުވި 24 ގަޑިއިރު ތެރޭ 150 މީހަކު ވަނީ ބަލިން ރަނގަޅުވެފައެވެ. މިހާތަނަށް 29 މީހަކު ރާއްޖެއިން ކޮވިޑް19ގައި ވަނީ މަރުވެފައެވެ.


ވަޒީފާގެ ފުރުޞަތު (ޕްރީސުކޫލް)\nޕްރީ ސްކޫލަށް ޚާއްސަވެފައިވާ ދާއިރާއަކުން ދިވެހިރާއްޖޭގެ ގައުމީ ސަނަދު އޮނިގަނޑު ލެވެލް5ނުވަތަ އެއަށްވުރެ މަތީ ސަނަދެއް ޙާސިލްކޮށްފައިވުން. ނުވަތަ؛ (މި ޝަރުތުން ހަމަޖެއްސޭނީ ސީ.އެސް 2-11 އަދި ސީ.އެސް 13-5 ގެ މަޤާމްތަކަށެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 19 ޑިސެމްބަރ 2019 ވާ ބުރާސްފަތި ދުވަހުގެ 14:00 ގެ ކުރިން، އަނގޮޅިތީމު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 24 ޑިސެމްބަރ 2019 އާއި 31 ޑިސެމްބަރ 2019 އާ ދެމެދު، އަނގޮޅީތީމު ސްކޫލް ގައެވެ.


Lanka ge bomuge hamalaathah Raajje in kuhverikohfi\nސްރީލަންކާގެ ވެރިރަށް ކޮލޮމްބޯގައި ހުރި ކްރިސްޓިއަނުންގެ ފައްޅިތަކެއްގެ އިތުރުން ތިން ހޮޓަލަކަށް މިއަދު ހެނދުނު ދިން ހަމަލާތައް ދިވެހި ސަރުކާރުން ކުށްވެރިކޮށްފި އެވެ.\nފޮރިން މިނިސްޓަރު އަބްދުﷲ ޝާހިދު ކުރެއްވި ޓްވީޓެއްގައި ވިދާޅުވި ގޮތުގައި، ގިނަ ބައެއްގެ ފުރާނަ ގެއްލި އެ ޓެރަރިސްޓް ހަމަލާތައް ދިވެހި ސަރުކާރުން އެންމެ ހަރުކަށި އިބާރާތުން ކުށްވެރިކުރާ ކަމަށެވެ.\nދެ ފައްޅީގެ އިތުރުން، ކޮލޮމްބޯގައި ހުންނަ ހޮޓަލަކަށް ވެސް ބޮމުގެ ހަމަލާއެއް ދީފައިވާ ކަމަށް މީޑިއާ ރިޕޯޓުތައް ވަނީ ބުނެފަ އެވެ. އެ ހަމަލާތަކުގައި މިހާތަނަށް 80 މީހުން ޒަހަމް ވެގެން ހޮސްޕިޓަލުތަކުގައި ފަރުވާދެމުން ގެންދާ ކަމަށްވެ އެވެ. އޭގެ ތެރޭގައި ބޭރު ގައުމުތަކުގެ ޓޫރިސްޓުން ހިމެނޭކަމަށްވެސް ވެ އެވެ.\nއޭގެ އިތުރުން، ކޮލޮމްބޯގައި ހުންނަ ފަސް ތަރީގެ ތިން ހޮޓަލެއް ކަމަށްވާ ޝަންގްރިލާ، ސިނަމަން ގްރޭންޑްގެ އިތުރުން ކިންގްސްބަރީއަށް ވެސް ހަމަލާދީފައިވާކަމަށް ރިޕޯޓުތައް ވަނީ ބުނެފަ އެވެ.


Filladhoo Raees Ge Vote Alun Nugunan High Court In Amuru Kohffi! - Vaguthu\nފިިއްލަދޫ ރައީސްގެ ވޯޓު އަލުން ނުގުނަން ހައިކޯޓުން އަމުރުކޮށްފި!\n5 މަސް ކުރިން ( މެއި 20, 2021 )\nފިއްލަދޫ ކައުންސިލް ރައީސްގެ ވޯޓު އަލުން ނުގުނަން ހައިކޯޓުން އަމުރުކޮށްފިއެވެ.\nމި ވޯޓްތައް އަލުން ގުނުމަށް އިލެކްޝަންސް ކޮމިޝަން (އީސީ) އަށް ހުށަހެޅުމުން އެ ކޮމިޝަނުން ވަނީ ވޯޓް އަލުން ނުގުނަން ނިންމައިފައެވެ. އީސީއިން ވޯޓު އަލުން ނުގުނުމަށް ނިންމުމުން ރައީސް ކަމަށް ވާދަކުރި އިދިކޮޅު ޕީޕީއެމްގެ ކެންޑިޑޭޓް ވަނީ އެ މައްސަލަ ހައިކޯޓަށް ހުށަހަޅާފައެވެ.\nމި މައްސަލާގެ އަޑުއެހުންތަކަށް ފަހު ހައިކޯޓުން މިއަދު ހުކުމް ކޮށްފައިވަނީ އީސީގެ ނިންމުން ދެމެހެއްޓުމަށެވެ.\nއެމްޑީޕީގެ ކެންޑިޑޭޓް ފަތުހުﷲ އިންތިޚާބުގައި ކުރި ލިބެނީ ޕީޕީއެމްގެ ކެންޑިޑޭޓް މުޙައްމަދު އިރުޝާދަށް ވުރެ އެންމެ ވޯޓެއް ކުރި ލިބިގެނެވެ. ފަތުޙުﷲ އަށް 335 ވޯޓް ލިބިފައިވާއިރު، އިރުޝާދަށް 334 ވޯޓް ލިބިފައިވެއެވެ.\nފިއްލަދޫ ކައުންސިލްގެ ދެ ގޮނޑިއެއް އެމްޑީޕީއަށް ލިބިފައިވެއެވެ. އަދި އިދިކޮޅު ޕީޕީއެމަށް ވެސް އެ ކައުންސިލްގެ ދެ ގޮނޑި ލިބިފައިވެއެވެ.\nމި މައްސަލާގައި ވަކި ގޮތެއް ކަނޑައަޅަންދެން ހައިކޯޓުން މީގެ ކުރިން ވަނީ އެރަށު ކައުންސިލް ރައީސްގެ ގާނޫނީ ހުވާ ކުރަން ފަސްކުރުމަށް ވަގުތީ އަމުރެއް ނެރެފައެވެ. ހައިކޯޓުން މި އަމުރު ނެރެފައި ވަނީ އިންތިޚާބުގައި ވާދަކުރި ފަރާތްތަކުގެ ޙައްޤަކަށް އުނިކަން އަތުވެދާނެ ކަމަށް ބެލެވޭތީއެވެ.\nފިއްލަދޫގެ އިތުރުން ގއ.ކޮނޑޭއާއި ލ.މާބައިދޫ ކައުންސިލްގެ އިންތިޚާބީ ރައީސުންނާއި ތ.ކަނޑޫދޫ ކައުންސިލްގެ އިންތިޚާބީ ކައުންސިލަރުން މަގާމުގެ ހުވާ ކުރުންވެސް ފަސްކުރުމަށް ހައި ކޯޓުން އަމުރުކޮށްފައިވެއެވެ.\nކަފާލާތުގެ ދަށުން އައްމަޓީ ދޫކޮށްލި އަމުރު އިސްތިއުނާފް ކުރަން ނިންމައިފި\nތިން އޮފިސަރަކު ވަކި ނުކުރަން ހައިކޯޓުން އަމުރު ކޮށްފި\nމެއި 20, 2021 15:36\nއެންމެވޯޓެއްގެތަފާތެއްވީމަ އެބަޖެހޭކަންނޭގެ ޗެކްކޮށްލަން އިންސާފުލިބުމަކީއެއީކަންނޭގެ\nމެއި 20, 2021 16:42\nނުގުނަން ނިންމި ސަބަބެއް ބުނެލަން އެބަޖެހޭދޯ؟ ރައްޔިތުންގެ ލާރިން މުސާރަނަގައިގެންދޯ ހައިކޯޓަކަސް އިލެކްޝަނަކަސް ތިބެނީ؟؟؟


އަމިއްލަ އަތުން ފޭހި އިލޮށި އަމިއްލަ ލޮލަށް - Sandhaanu\nއަމިއްލަ އަތުން ފޭހި އިލޮށި އަމިއްލަ ލޮލަށް\nއަޙްމަދު ސަލީމް ޙުސައިން\n“ޓެރަރިސްޓުން”، “ޙައްދު ފަހަނައަޅާފައިވާ މީހުން” މިފަދަ ނަންތަކަކީ އަހަރަމެން މުސްލިމުންނަށް އާނަންތަކެއް ނޫނެވެ. އިއްޔެއަކު މިއަދަކު ދެކެވޭ ވާހަކަތަކެއް ނޫނެވެ. މުސްލިމުންނާއި ދެކޮޅަށް ކުރާ ފިކުރީ ހަނގުރާމައެކެވެ. ދީނާއި ދުރުކުރުމަށް ހިންގާ ޙަރަކާތްތަކެކެވެ. ތާއަބަދު މުސްލިމުންނާއި ދެކޮޅަށް ކުރާ ފިކުރީ ހަނގުރާމައެކެވެ. ދީނާއި ދުރުކުރުމަށް ހިންގާ ޙަރަކާތްތަކެކެވެ. ތާއަބަދު މުސްލިމުންނާ ދެކޮޅަށް ޙަރަކާތްތެރިވާ ބަޔަކު މިފަދަ ނަންތަކުގެ ފަހަތުގައި ތިބެއެވެ. މިއީ ފާޅުގައްޔާއި، ފިލާތިބެ ފަރުދާގެ ފަހަތުން ޙަރަކާތްތެރިވާ ބައެކެވެ. ފާޅުގައްޔާއި ސިއްރުގައި މުސްލިމުންނަސް ޢަދާވަތްތެރިވެ، މުސްލިމުންނަށް އަނިޔާތައް ކުރުމާއި އިސްލާމްދީން ނެތިކޮށްލުމަށް ތަފާތު މަސައްކަތްތައް ކުރާކަމީ ފާޅުކަންބޮޑު ޙަޤީޤަތެކެވެ. މާތްﷲ ކީރިތި ޤުރުއާނުގައި ވަޙީކުރައްވާފައިވެއެވެ. “وَلَنۡ تَرۡضٰى عَنۡكَ الۡيَهُوۡدُ وَلَا النَّصٰرٰى حَتّٰى تَتَّبِعَ مِلَّتَهُمۡ قُلۡ اِنَّ هُدَى اللّٰهِ هُوَ الۡهُدٰى وَلَـئِنِ اتَّبَعۡتَ اَهۡوَآءَهُمۡ بَعۡدَ الَّذِىۡ جَآءَكَ مِنَ الۡعِلۡمِ مَا لَـكَ مِنَ اللّٰهِ مِنۡ وَّلِىٍّ وَّلَا نَصِيۡرٍ” (البقرة: 120) މާނައީ: “ޔަހޫދީންވެސް، ނަޞާރާއިންވެސް، އެބައިމީހުންގެ ދީނަށް ކަލޭގެފާނު ތަބާވެވަޑައިގެންފުމަށް ދާންދެން، ކަލޭގެފާނާއިމެދު އެއްވެސް ޙާލެއްގައި ނުރުހޭނެތެވެ. ކަލޭގެފާނު ވިދާޅުވާށެވެ! ހަމަކަށަވަރުން ތެދުމަގަކީ، މާތްﷲގެ ތެދުމަގެވެ. ކަށަވަރުންވެސް، ކަލޭގެފާނަށް އެނގިވަޑައިގެންފައިވާ އެނގިވަޑައިގަތުންތަަކަށްފަހު، އެބައިމީހުންގެ އެދުންތަކަށް ކަލޭގެފާނު ތަބާވެވަޑައިގެންފިނަމަ، ﷲގެ ޙަޟްރަތުން ކަލޭގެފާނާއިމެދު، އެހީތެރިކަމެއް، ރައްކާތެރިކަމެއް ނަޞްރުވެރިކަމެއް ލިބިވަޑައިގަތުމެއް ނެތެވެ.”\nއެމީހުންގެ މިމަޤްޞަދުތައް ޙާޞިލުކުރުމަށް ތަފާތު ޙަރަކާތްތަކެއް ހިންގިއެވެ. ޞަލީބީ ހަނގުރާމަތަކާއި ފިކުރީ ހަނގުރާމަތަކާއި އަނިޔާތަކާއި ދުއްތުރާތަކެވެ. ފާޙިޝް ޢަމަލުތަކާއި ބަދުއަޚްލާޤީ ކަންތައްތަކެވެ. އަދި މުސްލިމު މުޖުތަމަޢުތަކުގައި ފާޙިޝް ކަންތަކާއި އޮރިޔާންކަން ޢާއްމުކުރުމެވެ. އަދި މިއަދު ދީނުގެ ޢަދާވާތްތެރިން މުސްލިމުން އެމީހުންގެ ޙައްޤުތަކާއި ދީނީ މިނިވަންކަން ހޯދުމަށް މަސައްކަތްކުރާ މީހުންގެ ނިސްކުރީގައި ޖަހާފައިވަނީ “ޓެރަރިސްޓުން” ގެ ނަމުންނެވެ. “ޙައްދުފަހަނައަޅާފައިވާ މީހުން”ގެ ނަމުންނެވެ.\nދީނުގެޢަދުއްވުން ދެކޭގޮތުގައި ފަލަސްޠީނުގެ މުޖާހިދުން އެމީހުންގެ ދީނާއި، ޢަޤީދާ އާއި ވަޠަނުގެ ދިފާޢުގައި ކުރާ ޖިހާދަކީ “ޓެރަރިސްޓު” ޢަމަލެކެވެ. ޝީޝާނުގެ މުޖާހިދުންނާއި، ޢިރާޤާއި ކަޝްމީރު މީހުންނަކީ “ޓެރަރިސްޓުން”ނެވެ. އަދި ދީނި ވާޖިބުތަކަށް ފަރުވާތެރިކަން ބަހައްތައި ކީރިތި ރަސޫލާ ޞައްލަﷲ ޢަލައިހި ވަސައްލަމަގެ ސުންނަތަށް ޢަމަލުކުރާ މީހުންނަކީ “ޙައްދު ފަހަނައަޅާފައިވާ މީހުން”ނެވެ. ފިތުނަވެރީންނެވެ. އެއްބައިވަންތަކަން ނަގާލާ މީހުންނެވެ.\nމިއީ އަޅުގަނޑުމެން ހައިރާންވާންޖެހޭ ކަމެއް ނޫނެވެ. މިކަމާ ކަންބޮޑުވެ، ޢަޖައިބުވާކަށް ނުޖެހެއެވެ. އެމީހުންނަކީ މާތްﷲ އާއި ރަސޫލާ އާއި ދީނުގެ ޢަދާވާތްތެރީންނެވެ. އެމީހުން ހުރިހާ ކަމެއްގައި ބަލަނީ މާއްދިއްޔަތާއި ދުނިޔޭގެ ވަގުތީ އުފަލާއި އަރާމު ހޯދުމަށެވެ. އެމީހުންގެ ހުރިހާ ކަމަކީވެސް އަވާމެންދުރެކެވެ. އެހެންކަމުން އެމީހުންގެ އެއްވެސް ހަމައެއް ލަމައެއް، ގޮތެއް ފޮތެއް ނުހުންނާނެއެވެ. އެފަދަ މީހުން ސިފަކުރައްވައި މާތްﷲ ވަޙީކުރައްވާފައިވެއެވެ. ” لَهُمْ قُلُوبٌ لَّا يَفْقَهُونَ بِهَا وَلَهُمْ أَعْيُنٌ لَّا يُبْصِرُونَ بِهَا وَلَهُمْ ءَاذَانٌ لَّا يَسْمَعُونَ بِهَآ أُو۟لَٰٓئِكَ كَٱلْأَنْعَٰمِ بَلْ هُمْ أَضَلُّ أُو۟لَٰٓئِكَ هُمُ ٱلْغَٰفِلُونَ” (الأعراف: 179) މާނައީ: “(ޙައްޤުގޮތް) އެއިން ނުވިސްނޭ ހިތްތަކެއް އެބައިމީހުންނަށް ވެއެވެ. (ޙައްޤު މަގު) އެއިން ނުފެންނަ ލޯތަކެއް އެބައިމީހުންނަށް ވެއެވެ. (ޙައްޤު އަޑު) އެއިންނާހާ ކަންފަތްތަކެއް އެބައިމީހުންނަށް ވެއެވެ. އެބައިމީހުން ގެރި، ބަކަރި، ޖަމަލުފަދައެވެ. އަދި ކިއެއްތަ، އެތަކެއްޗަށް ވުރެންވެސް އެބައިމީހުން މަގުފުރެދުން ބޮޑެވެ.”\nނަމަވެސް އަޅުގަނޑުމެން މިސައްތައިން ސައްތަ މުސްލިމު މުޖްތަމަޢުގައިވެސް ﷲގެ ދީނަށް ރައްކާތެރިވާ މީހުންނަށް ދެކެނީ އެކަހަލަ ނަންތަކުންނެވެ. އަޅުގަނޑުމެންނަކީ މާތްﷲ އާއި އެކަލާނގެ ރަސޫލާއަށް އީމާންވެގެން ތިބި މީހުންނެވެ. އިސްލާމްދީނުގެ މާތްކަމާއި މަތިވެރިކަން ދެނެތިބި މީހުންނެވެ. އެދީނުގެ ފަރުޟުތަކަށާއި އަމަރުތަކަށް ތަބާވާންޖެހޭ މީހުންނެވެ. އަދި ﷲގެ ޙަޟްރަތުގައި ޖަވާބުދާރީ ވާންޖެހޭނެކަން ދަންނަ މީހުންނެވެ. މިއަދު އަޅުގަނޑުމެންގެ މުސްލިމު މުޖުތަމަޢު ތެރޭގައިވެސް ކީރިތި ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތަށް ޢަމަލުކުރުމަށް ތުނބުޅި ބަހައްޓާ މީހުންނާއި ﷲގެ ޢަޛާބަށް ބިރުވެރިވެ، ފަޓުލޫނުގެ ފައިކުރިތައް ކުރުކުރާ މީހުން ލޭބަލް ކުރަނީ “ވައްހާބީން” ނުވަތަ “ޙައްދުފަހަނައަޅާފައިވާ މީހުން”ގެ ނަމުންނެވެ. ފިތުނަ އުފައްދައި އެއްބައިވަންތަކަން ނަގާލާ މީހުންގެ ގޮތުގައެވެ. އަދި އެފަދަ މީހުންނަކީ އިޖްތިމާޢީ ކަންކަމުގައްޔާއި ޚިދުމަތުގެ ދާއިރާއާ “އެކަށީގެންވާ ބައެއްނޫނެވެ”. “މިމިޖުތަމަޢަށް ފެތޭ ބައެއްނޫނެވެ.”\nއަދި މާތްﷲގެ އަމުރުފުޅުތަކަށް ތަބާވެ، އެކަނބަލުންގެ ޢައުރަ ނިވާކުރާ މީހުންނަކީ “ނިންޖާއިން”ނެވެ. ނުވަތަ “ގޯނި މާލި” ތަކެކެވެ. އެދަފަ މީހުން ސަފިކުރަނީ ބިރުވެރި ބައެއްގެ ގޮތުގައެވެ. އަދި މޫނު ނިވައިކޮށްލައިފިނަމަ އެއީ “ކުރެވޭ ބޮޑު ކުށެކެވެ.”\nއަހަރަމެންގެ ޚާލިޤުވަންތަ ﷲ ސުބްޙާނަހޫ ވަތަޢާލާގެ އަމުރުފުޅުތަކަށް ތަބާވާ މީހުންނަށާއި މާތްނަބިއްޔާ ޞައްލަﷲ ޢަލައިހި ވަސައްލަމަގެ ސުންނަތަށް ޢަމަލުކޮށް، އެސުންނަތް ދިރުވަން މަސައްކަތްކުރާ މީހުންނަށް، މަލާމާތްކޮށް ފުރައްސާރަކުރަނީ ﷲ ގެ ޢަޛާބަށް ބިރުވެތި ނުވާޙާލުގައި ބާވައެވެ؟ ﷲގެ ކޯފާއެއްގެ ބިރުނެތީބާއެވެ؟ ދެވަނަ ސުނާމީއެއް އަތުވެދާނެކަން ޤަބޫލު ނުކުރެވެނީ ބާވައެވެ؟ “إَنَّ بَطْشَ رَبِّكَ لَشَدِيْد” (البروج: 12) މާނައީ: “ހަމަކަށަވަރުން ކަލޭގެފާނު ހައްދަވައި ބޮޑުކުރެއްވި ރަސްކަލާނގެ (ކޯފާ އާއި ޢަޛާބުގެ) ހިތްޕެވުން ގަދަފަދަ ވެގެންވާކަން ކަށަވަރެވެ.”\nމާތްﷲގެ އަމުރުފުޅުތަކަށާއި މާތްރަސޫލާގެ ސުންނަތަށާއި ބަސްފުޅުތަކަށް ފުރައްސާރަކޮށް، ހީސަމާސާ ކުރުމަކީ އީމާންކަމާއި އިދިކޮޅު ކަމެކެވެ. މާތްﷲގެ ރަސްކަންފުޅަށާއި ރިސާލަތަށް އިސްތިޚުފާލުގެ ނަޒަރަކުން ދުށުމީ ކުފުރުގެ ދަރަޖައަށް ގެންދާކަމެކެވެ.\nފަޟީލަތުއްޝައިޚް ސަލްމާން ބުނު ޢަބްދުﷲ ބުނު މުޙައްމަދު ބުނު ޢަބްދުލް ވައްހާބު تَيْسِيْر الْعَزِيْرِ الْحَمِيْدِ فِي شَرْحِ كِتَابِ التَّوْحِيْدِ ގައި ލިޔުއްވާފައިވެއެވެ. “މާތްﷲ އާއި އެކަލާނގެ ފޮތާއި އެކަލާނގެ ރަސޫލާ އާއި އަދި އެކަލާނގެ ދީނުގައި ކަމަކަށް ފުރައްސާރަކުރުމާއި އިސްތިހުޒާއު (މަލާމާތް) ކުރުމަކީ ކުފުރުވާ ކަމެއްކަމަށް ޢިލްމުވެރީން އެއްބަސްވެލައްވައެވެ.”\nމާތްﷲ ކީރިތި ޤުރުއާނުގައި ވަޙީކުރައްވާފައި ވެއެވެ. “وَلَئِن سَأَلْتَهُمْ لَيَقُولُنَّ إِنَّمَا كُنَّا نَخُوضُ وَنَلْعَبُ ۚقُلْ أَبِٱللَّهِ وَءَايَٰتِهِ وَرَسُولِهِ كُنتُمْ تَسْتَهْزِءُونَ. لَا تَعْتَذِرُوا۟ قَدْ كَفَرْتُم بَعْدَ إِيمَٰنِكُمْ إِنْ نَّعْفُ عَن طَآئِفَةٍ مِّنْكُمْ نُعَذِّبْ طَآئِفَةًۢ بِأَنَّهُمْ كَانُوا۟ مُجْرِمِيْنَ” (التوبة: 66،65 ) މާނައީ: “ހަމަކަށަވަރުން ކަލޭގެފާނުން އެބައިމީހުންނާއި، ސުވާލު ކުރައްވައިފިނަމަ، އެބައިމީހުން ދަންނަވާނެކަން ކަށަވަރެވެ. ތިމަންމެން ވީކަން ކަށަވަރީ، ހަމައެކަނި ވާހަކަ ދައްކާ ކަމުގައެވެ. އަދި ކުޅިވަރުކުޅޭ ކަމުގައެވެ. ކަލޭގެފާނު ވިދާޅުވާށެވެ! ތިޔަބައިމީހުން މަލާމާތްކުރާންވީ، މާތްﷲ އަށާއި، އެކަލާނގެ އާޔަތްތަކަށާއި، އެކަލާނގެ ރަސޫލާއަށްހޭ؟ ތިޔބައިމީހުން ޢުޛުރު ނުދައްކާށެވެ! ހަމަކަށަވަރުން ތިޔަބައިމީހުން އީމާންވުމަށްފަހު، ތިޔަބައިމީހުން ކާފިރުވީމުއެވެ. ތިޔަބައިމީހުންގެ ތެރެއިން ބަޔަކަށް ތިމަންރަސްކަލާނގެ ޢަފޫކުރައްވާ ކަމުގައި ވިޔަސް، އަނެއް ބަޔަކަށް ތިމަންރަސްކަލާނގެ ޢަޛާބު ދެއްވަމެވެ. ހަމަކަށަވަރުން އެބައިމީހުންނީ، ކުށްވެރި ބަޔަކު ކަމުގައި ވީކަމަށްޓަކައެެވެ.”\nބާލިޣުވެ، ބޮޑުވެފައިވާ އަންހެނުން ޢައުރަ ނިވައިކޮށް، ބުރުގާ އެޅުމަކީ މާތްﷲގެ އަމުރުފުޅެކެވެ. ކީރިތި ޤުރުއާނުގެ ނައްޞުން ސާބިތުވާ ކަމެކެވެ. ނޫރު ސޫރަތުގެ 31 ވަނަ އާޔަތުގެ މާނަ ވިދާޅުވެލައްވާށެވެ! ތުނބުޅި ބެހެއްޓުމަކީވެސް ކީރިތި ރަސޫލާ ޞައްލަﷲ ޢަލައިހި ވަސައްލަމަ އަމުރުކުރައްވާފައިވާ ކަމެކެވެ. އެކަލޭގެފާނުގެ މަތިވެރި ސުންނަތެކެވެ. ނަބީބޭކަލުންގެ ސުންނަތެކެވެ. ދީނީ ޝިޢާރެކެވެ. ކޮންމެ ގޮތެއްވިޔަސް ސުންނަތަކަށްވުރެ ކުޑަނުކުރެވޭނެކަން ކަށަވަރެވެ. ނަމަވެސް މީހާއަށް ފުރައްސާރަ އާއި މަލާމާތް ލިބި، ކުރެވޭ “ކުށަކަށް” ވާތީ ޢަޖާއިބުވެއެވެ.\nރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތަށް ޢަމަލުކޮށް، ސުންނަތް ދިރުވުމަކީ ގިނަގުނަ ސަވާބު ހުރި ކަމެކެވެ. ބާއްޖަވެރިކަމުގެ މަގެކެވެ. ކީރިތި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވާ ބަސްފުޅެއްގެ މާނާގައިވެއެވެ. “ތިމަންކަލޭގެފާނުގެ އުއްމަތުން އިންކާރުކުރާ މީހަކު މެނުވީ އެންމެން ސުވަރުގެ ވަންނަހުއްޓެވެ.” ބުނެވުނެވެ. ﷲގެ ރަސޫލާއެވެ! ކަލޭގެފާނަށް އިންކާރުކުރަނީ ކާކުތޯއެވެ؟ ޙަދީޘްކުރެއްވިއެވެ. “ތިމަންކަލޭގެފާނަށް ކިޔަމަން ވެއްޖެ މީހަކު ސުވަރުގެ ވަންނާނެއެވެ. އަދި ތިމަންކަލޭގެފާނަށް އުރެދިއްޖެމީހަކު ފަހެ، ތިމަންކަލޭގެފާނަށް އިންކާރުކޮށްފިއެވެ.” (ރަވާހުލް ބުޚާރީ)\nއިމާމު ޝާފިޢީގެފާނު އެކަލޭގެފާނުގެ “އައްރިސާލަތު”އެވެ ކިޔުނު ފޮތުގައި ލިޔުއްވާފައި ވެއެވެ. “ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތުގެ ގޮތުގައި ކަނޑައެޅުއްވި ކޮންމެ ކަމަކީ، އެކަމާމެދު ﷲގެ ޙަޟްރަތުން ޙުކުމެއް އައިސްފައިވާ ކަމެކެވެ. ބައެއް ކަންކަމަކީ ﷲގެ ފޮތުގައި އެކަމާގުޅޭ ޞަރީޙަ ނައްޞު އައިސްފައިވާ ކަންކަމެވެ. އަދި އަނެއްބައި ކަންކަމާ ގުޅޭ ޞަރީޙަ ނައްޞެއް އައިސްފައެއް ނުވެއެވެ. ރަސޫލުﷲ ޞައްލަﷲ ޢަލައިހިވަސައްލަމަގެ އަރިހުން އައިސްފައިވާ ސުންނަތުގެ ކޮންމެ ކަމަކަށް ތަބާވުންވަނީ ﷲ އަހަރުމެންނަށް ވާޖިބުކުރައްވާފައެވެ. އެކަލޭގެފާނުގެ ސުންނަތުގެ އެއްވެސް ކަމަކާ ދެކޮޅުހަދައި، އެއަށް ތަބާނުވުމަކީ އެއްވެސް މީހަކަށް އެކަމުގައި އުޛުރުވެރި ނުވެވޭނެ ކަމެކެވެ.”\nދީނީ ރޫޙު ކުޑަކުރުމާއި ދީނުގެ މިފަދަ މަތިވެރި ޝިޢާރުތަކަށް މަލާމާތްކޮށް، އެކަންތައްތައް ހުއްޓުވަން އުޅުމުގެ ނަތީޖާ މިއަދު މިދަނީ އިޙްސާސްކުރަމުންނެވެ. އެކަމުގެ ހިތިރަހަ މިދަނީ ދެކެމުންނެވެ. އަޅުގަނޑުމެންގެ މި މުސްލިމު މުޖުތަމަޢު މިއަދު މިވަނީ ކަންބޮޑުވާންޖެހޭ މިންވަރަށް އިޖުތިމާޢީ ތަފާތު މައްސަލަތަކާއި ކުރިމަތިލާން ޖެހިފައެވެ. ދީނީ ވާޖިބުތަކަށް އިހުމާލުވުން ވަނީ އިތުރުވެފައެވެ. ވައްކަންކުރުމާއި، ފޭރުމާއި، މާރާމާރީ އާއި، ކުޑަކުދިންނަށް ޖިންސީގޯނާ ކުރުމާއި ބަދުއަޙްލާޤީ އަމަލުތައް ހިންގުމެވެ. އަދި “އުންމުލް ޚަބާއިޘު” ކަމަށްވާ މަސްތުވާތަކެތި ބޭނުންކުރުމަކީ ވިޓަމިންސީ ގުޅައެއް ބޭނުންކުރުންފަދަ ފަސޭހަ އާދައިގެ ކަމެކެވެ. އުރުޔާނިއްޔަތާއި ނިވައިކަންކުޑަ ހެދުމުގެ ވާހަކަ މުޖުތަމަޢުގެ ތެރެއަށް ކަޅި ހިންގައިލުމުން ރަނގަޅަށް ދޭހަވެއެވެ.\nއުފެދޭ ސުވާލަކީ މިފަދަ ގޮތްތަކަށް މި ކުޑަކުޑަ މުޖުތަމަޢު ބޮއްސުންލައިގެން މިދިޔައީ ކިހިނެއްބާވައެވެ؟ މީގެ ފަހަތުގައި ވަނީ ކޮން ކަންތައްތަކެއް ބާވައެވެ؟ މިކަމުގެ ޒިންމާ އުފުލަންޖެހޭ ފަރާތްތަކަކީ ކޮބައިބާވައެވެ؟ މައިންބަފައިންނާއި ބެލެނިވެރިންތޯއެވެ؟ މުދައްރިސުންނާއި މުރައްބީންގެ އަޅާނުލުން ބާވައެވެ؟ ޒިންމާދާރުންނާއި މަސްއޫލުވެރިންގެ އިހުމާލުން ބާވައެވެ؟ ބައެއްގެ ރޭވުމެއް ބާވައެވެ؟ ހައްތަހާވެސް ސުވާލެވެ. ޖަވާބެއް ނެތެވެ. މަސްއޫލުވާނެ ފަރާތެއް ނެތެވެ. ޤައުމުގެ ކުރިމަގު ކަމުގައިވާ ޒުވާންޖީލު ހަލާކުވެ ދަނީއެވެ. ތަނުގައި އަމަން އަމާންކަމެއްނެތެވެ.\nނަމަވެސް އަޅުގަނޑުމެން ދަންނަ ވަރަށް ބޮޑު ޙަޤީޤަތެއްވެއެވެ. މީގެ ބާވީސް، ތޭވީސް އަހަރުކުރިން ނުވަތަ 80ގެ އަހަރުތަކުގެ ތެރޭގައި ދިވެހީން ދީނީގޮތުން ހައްދުފަހަނައަޅައި، ފިތުނަވެރިވެ، ދިވެހި މުޖުތަމަޢު ބައިބައިވެދާނެ ކަމުގެ ބިރަށް ތަފާތު ކަންތައްތަކެއް ހިންގިއެވެ. ދީނީ މީހުންނަށާއި ދީނަށް އުޅޭ މީހުންނަށެވެ. ކީރިތި ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތަށް އުޅޭ މީހުންނަށެވެ. އަދި ދީނީ ވަޢުޡާއި އިރުޝާދު ދިނުމުގެ އުސްލޫބުތަކުގެ ތެރެއިން ހަމައެކަނި التَّرْغِيْب ގެ ތެރޭގައި ހަނިވެގެން ދިޔައެވެ. މީގެ ސަބަބުން ދީނީ ހޭލުންތެރިކަން ކުޑަވެ، މާތްﷲ ޙަރާމްކުރެއްވި ކަންތައްތަކާއި ބަދުއަޚްލާޤީ ޢަމަލުތައް އިތުރުވެގެން ދިޔައެވެ. ހެދުން އެޅުމުގެ ފެޝަންތައް ބަދަލުވިއެވެ. މަސްތުވާތަކެތީގެ އަވާގައި ޖެހޭޒުވާނުން ދިޔައީ ގިނަވަމުންނެވެ. މިއަދު މިކަންމިވަނީ ޤައުމީ މައްސަލައަކަށް ވެފައެވެ. 2002 ވަނަ އަހަރު އާބާދީގެ6ޕަސަންޓަށްވުރެ މަސްތުވާތަކެތި ބޭނުންކުރާ މީހުން ގިނަކަމަށްވެއެވެ. ތަފާތު މަސައްކަތްތައް ތަފާތު ގޮތްގޮތަށް ކުރަމުން ގެންދަވައެވެ. ނަތީޖާއެއް ހާޞިލެއް ނުވެއެވެ. މަސްތުވާތަކެތިން ދުރުކުރުވުމުުގެ މަސައްކަތުގައި އުޅުއްވާ ބޭފުޅަކާ ބައްދަލުވެގެން އަޅުގަނޑު ސުވާލުކޮށްލީމެވެ. ތިބޭފުޅުން ތިހާވަރަށް މަސައްކަތްކުރައްވާއިރު، ތިކުރައްވާ މަސައްކަތުގެ ނަތީޖާ ކިހިނެއްތޯއެވެ؟ އެބޭފުޅަކު ވަރަށް ކުރުގޮތަކަށް ޖަވާބު ދެއްވިއެވެ. “މަސްތުވާތަކެތި ބޭނުންކުރާ ޢުމުރުފުރާ ދުވަހުން ދުވަހަށް ދަނީ ދަށްވަމުންނެވެ. މަދެއްނުވެއެވެ.”\nމީގެ ސިއްރަކީ ކޮބައިތޯއެވެ؟ ދީނީ ކަންކަމަށް ދެވޭ އިސްކަން ކުޑަވުމެއް ނޫންބާވައެވެ؟ ދީނީ ހޭލުންތެރިކަން ނެތިގެން ބާވައެވެ؟\nޝައްކެއްނެތްގޮތުގައި އިސްލާމްދީނަކީ އިންސާނީ ޙަޔާތުގެ ހުރިހާ ކަމެއް ޝާމިލުވެގެންވާ ފުރިހަމަ ބިނާއެކެވެ. ޢަޤީދާ އާއި އަޚްލާޤާއި ޢަމަލެވެ. ހަރުދަނާ ޢަޤީދާ ނުވަތަ ފުރިހަމަ އިމާންކަމަކީ ރިވެތި އަޚްލާޤީ ސިފަތައް އަށަގަންނަކަމެކެވެ. މީހާގެ އުޅުމާއި ސުލޫކު އިޞްލާޙުކުރެއެވެ. ރިވެތި ގޮތްތައް ދަސްކޮށްދެއެވެ. ދީނަށް އުޅުމާއި ދީނީ ކަންތައްތަކަށް ފަރުވާތެރިވުމަކީ މުޖުތަމަޢުގެ ތެރޭގައި ފިތުނަ އުފެދި ވަޙްދަތު ރޫޅިގެންދާނެ ކަމެއް ނޫނެވެ. މުއުމިނު އަޅާ އުޅޭނީ މާތްﷲގެ ފަރުޟުތައް އަދާކޮށް އެކަލާނގެ ކަނޑައަޅުއްވާފައިވާ ޙައްދުތަކުގެ ތެރޭގައެވެ. މާތްﷲ ޙަރާމްކުރައްވާފައިވާ ކަންތައްތަކުން ދުރުވެގެންނެވެ. ޢަރަބީންގެ ތެރޭގައި ފެތުރިފައިވާ ނޭދެވޭ ސިފަތައް ބަދަލުވެގެން ދިޔައީ އިސްލާމްދީނުގެ ސަބަބުންނެވެ. އެމީހުންގެ އީމާންކަމުގެ ސަބަބުންނެވެ. އެމުޖުތަމަޢަކީ މިސާލީ މުޖުތަމަޢަކަށް ވެގެން ދިޔައެވެ. ތެދުވެރިކަމާއި އަމާނާތްތެރިކަމާއި އެކުވެރިކަމުގައެވެ. ނުބައިކަންތަކުން ސާފުވެގެންވާ މުޖުތަމަޢަކަށްވިއެވެ.\nރިވެތި އަޚްލާޤީ ސިފައެއް ކަމަށްވާ ލަދުވެތިކަމާ ބެހޭގޮތުން ރަސޫލުﷲ ޞައްލަﷲ ޢަލައިހި ވަސައްލަމަ ވިދާޅުވެފައިވާ ބަސްފުޅެއް ބައްލަވާށެވެ. “ﷲ އަށް ލަދުވެތިވުން ޙައްޤުވެގެންވާ ފަދައިން ތިޔަބައިމީހުން އެކަލާނގެއަށް ލަދުވެތިވާށެވެ.” ދެންނެވުނެވެ. ﷲގެ ރަސޫލާއެވެ! އަޅުގަނޑުމެން ﷲ އަށް ލަދުވެތިވަމެވެ. ރަސޫލާ ޙަދީޘްކުރެއްވިއެވެ. “ތިޔަގޮތަކަށް ނޫނެވެ. އެކަމަކު ޙައްޤު ގޮތުގައި ﷲ އަށް ލަދުވެތިވުމަކީ ބޮލަށާއި އަދި ބޮލާއި ގުޅިފައިވާ ގުނަވަންތަކަށާއި އަދި ބަނޑަށާއި ބަނޑުގައި ހިމެނޭ ހުރިހާ ގުނަވަންތަކަކަށް ރައްކާތެރިވުމެވެ. މަރާއި ނެތިދިއުމުގެ މަތީން ހަނދާންކުރުމެވެ. އާޙިރަތަށް އެދޭމީހާ، ދުނިޔަވީ ޙަޔާތުގެ ޒީނަތްތެރިކަން ދޫކޮށްލުމެވެ. އަދި މިދުނިޔެއަށްވުރެ އާޙިރަތް އިސްކުރުމެވެ. މިގޮތަށް ކަންތައްކޮށްފި މީހާއަކީ ﷲ އަށް ޙައްޤު ގޮތުގައި ލަދުވެތިވެއްޖެ މީހެކެވެ.” (ރަވާހުއްތިރްމިޛީ)\nއާދެ! ދީނީ ކަންތައްތަކަށާއި ރަސޫލާގެ ސުންނަތަށް އުޅޭ މީހުންނަށް ތަރުޙީބު ދިންނަމަ މުޖުތަމަޢުގެ ތެރޭގައި ހަމަޖެހުމާއި އަމަން އަމާންކަން ޤާއިމުވެގެން ދިޔައީހެވެ. އަދި އަޅުގަނޑުމެންގެ މުޖްތަމަޢަކީ ފާޙިޝް ކަންތަކުން ދުރުވެގެންވާ މުޖުތަމަޢަކަށް ވީސްކަން ކަށަވަރެވެ. މާތްﷲ ވަޙީކުރައްވާފައިވެއެވެ. “إِنَّ الصَّلاَةَ تَنْهَى عَنِ الْفَحْشَآءِ وَالْمُنْكَرِ”


ޢުމުރަށް އެކީ .... | ވާހަކަ | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް ވާހަކަ ޢުމުރަށް އެކީ ....\nއެންމެ ފަހުން މޭޒުމަތީ ބަހައްޓާފަ ހުރި ނަދީމްއާ މައިހާގެ ފޮޓޯ ލޯގަނޑުވެސް ފޮއްޓަށް ލިއެވެ.\n'' ނިމުނީތަ؟ ... މިހާރު ފެރީ ނައްޓާލާ ގަޑި ޖެހެނީ އެހެރަގެން '' ނަދީމް ކޮޓަރިއަށް ވަދެ ބުނެލިއެވެ. މައިހާ ފޮށި ދަމާފައި ބޭރަށް ނެރުނެވެ. ނަދީމް މައިހާ ފޮށިން ދޫކޮށްލުމުން ފޮށި ހިފައިގެން ސިޑިން ފައިބަން ފެށިއެވެ. މައިހާވެސް ނަދީމްގެ ފަހަތުން ފައިބަން ފެށިއެވެ. އެވަގުތު މައިހާގެ ހަނދާނަށް އައީ މައިހާ އެންމެ ފުރަތަމަ އެގެއަށް އައި ދުވަހެވެ. އެދުވަހު މައިހާ އައީކީ އަނބުރާ ދާގޮތަކަށް ނޫނެވެ. އެކަމަކު އެންމެ ފަހުން ކަންތައް މިވީ ހީކުރި ގޮތާ މުޅިން އިދިކޮޅަށެވެ.\nބަސް ނައްޓާލުމާއެކު މައިހާ އެމީހުން ދިރިއުޅުނު އިމާރާތަށް ބަލާލިއެވެ. ދެން ފެންނާނެ ދުވަހެއްވެސް ނޭނގޭތީއެވެ. ބަހުގައި ދެމީހުން ތިބީ ޖެހިޖެހިގެން ހުރި ދެގޮނޑީގައެވެ. އެކަމަކު ކޮންމެ މީހަކުވެސް ބަލަނީ އަނެކަކުގެ ގައިގައި ހެދުމުގެ ތަންކޮޅެއް ވެސް ނުޖައްސާ ވޭތޯއެވެ. ދެމީހުން އެހާ ގާތުގައި ތިބިއިރުވެސް ހީވަނީ ބޮޑު ފާރެއް އެދެމެދަށް ހުރަސް އަޅާހެންނެވެ. އޭރު ގަޑިން މެންދަމު 12 ޖަހަނީއެވެ. ރޭގަނޑުގެ ތެތްފިނި ވައިރޯޅިތައް ބަހުގެ ކުޑަ ދޮރުން އައިސް މައިހާގެ ހަށިގަނޑުގައި ބީހެމުން ދިޔައެވެ. މައިހާ ހީކަރުވާ ގޮތްވިއެވެ. އެކަމަކު ކުރާނެ ކަމެއްނެތެވެ. މިއަދު ޖެހޭނީ ކެތްކޮށްލާށެވެ. މައިހާގެ ހަނދާނަށް އަންނަމުން ދިޔައީ އެމީހުންގެ ކައިވެނީގެ ކުރީކޮޅެވެ. ހުޅުމާލޭގެ އެރީތި ދޮންވެލި ތުނޑިއެވެ. ހަމަ މިކަހަލަ ތެތްފިނި ވައިރޯޅިއެވެ. ހަމަހިމޭންކަން ކަނޑުވަން މަސައްކުރަމުން ދާ ކުދިކުދި ރާޅުތަކެވެ. ރޭގަނޑުގެ ހަމަ މިގަޑިއެވެ. އެކަމަކު އޭރު ފިނިވެގެން ހީކަރުވައިގެން އުޅޭކަން ނުޖެހެއެވެ. އެފިނިކަމުން މައިހާ ޙިމާޔަތް ކޮށްދޭން ނަދީމް ހުއްޓެވެ. މިހާރުވެސް ނަދީމް އެބައިނެވެ. މައިހާއާ އެންމެ ގާތުގައެވެ. އެކަމަކު ފިނިވަނީތޯ އަހާވެސް ނުލައެވެ.\nބަސް ގޮސް ފެރީ ގިމަތަ ކައިރިއަށް ހުއްޓުމާއެކު އެންމެން ފޭބިއެވެ. ނަދީމް ޓިކެޓް ކައުންޓަރު ކައިރިއަށް ގޮސް ޓިކެޓް ނެގިއެވެ. އޭރު ފެރީ ނައްޓާލަން ގިމަތައިގެ ދޮރު ހުޅުވާލައިފިއެވެ. ނަދީމް މައިހާއަށް ވުރެ ކުރިން ފެރީއަށް އެރިއެވެ. މައިހާއަށް ހުރެވުނީ ނަދީމް އަތް ދިއްކުރާނެ ކަމަށެވެ. އެކަމަކު ފޮށި ހިފައިގެން އެދިޔަ ގޮތަށް ނަދީމް ދިޔައީއެވެ. މައިހާ ވެސް މަޑުމަޑުން ފެރީއަށް އެރިއެވެ. ނަދީމް ގޮސް އިށީނީ ފެރީގެ އެންމެ ފަހަތު ޝީޓުގައެވެ. މައިހާވެސް ގޮސް ނަދީމް ގާތުގައި އިށީނެވެ. އެންމެ ފަހު ވަގުތުވެސް ނަދީމްއާ ވީހާވެސް ގާތުގައި އިންނަން މައިހާ ބޭނުންވާތީއެވެ. ފެރީ ނައްޓާލުމާއެކު އަނެއްކާވެސް ރޭގަނޑުގެ ފިނިކަން މައިހާއަށް އިޙްސާސް ވާން ފެށިއެވެ. ނަދީމަށް އެކަން އެނގުނެވެ. އެހީއެއް ވެދެވޭނެ ނަމައޭ ނަދީމްގެ ހިތަށް އެރިއެވެ. އެކަމަކު މައިހާ ހިތްހަމަ ނުޖެހިދާނެތީ ނަދީމަކަށް ނުކެރުނެވެ. ދަތުރުގެ މެދަކާ ހިސާބަށް ދިޔަތަނާ މައިހާގެ ފޯނު ރިންގުވާން ފެށިއެވެ. ނަދީމަށް އެންމެ ރީތި ރާގުންނެވެ. '' ތިޔަރީތި މޫނު ލޯބިން އެދި އެދި ހޯދީމޭ '' މައިހާއަށް ނަދީމްގެ މޫނަށް ބަލާލެވުނެވެ. އޭރު ނަދީމްވެސް ހުރީ މައިހާގެ މޫނަށް ބަލާށެވެ. ދެމީހުންގެ ހަތަރުކަޅި ހަމަވި ގޮތަށް ހުއްޓުން އަރާފަ ތިބެވުނީއެވެ. ފުނަދޫ ކައިރި ކުޑަކޮށް ގަދަކަމުން ކުއްލިއަކަށް ދޯނި އަރިއަޅާލިއެވެ. މައިހާއަށް ބޭއިޚްތިޔާރުގައި ނަދީމްގެ އަތުގައި ހިފާލެވުނެވެ. އަދި ވަރަށް އަވަހަށް އަތުން ދޫކޮށް ވެސް ލެވުނެވެ. އޭރުވެސް މައިހާގެ ފޯނު ރިންގުވަމުން ދިޔައެވެ.\n'' ސޮރީ '' މައިހާއަށް ބުނެވުނެވެ.\n'' ފޯނު '' ނަދީމް ބުނެލިއެވެ.\n'' ހަލޯ '' މައިހާ ފޯނު ނެގިއެވެ.\n'' މީނީ ފެރީގަ .... ފަހުން ގުޅާލާނަން '' މައިހާގެ އެޖުމްލައިން ނަދީމަށް އަނެއްކާވެސް ޝައްކުވިއެވެ. މައިހާއަށް އެހެން މީހަކު ފެނުނީ ބާއޭ ހިތަށް އެރިއެވެ. ނަދީމް ނިންމީ މައިހާ އެއްކޮށް ނަދީމް މަތިން ފޫހިވީ ކަމަށެވެ. ނަދީމަށް ހިތުން ރޮވުނެވެ. އެކަމަކު ބޭރުފުށުން ވަރަށް ދެރަ ނުވާކަން ދައްކައިގެން އިނީއެވެ. އެއީ ފިރިހެނުންގެ ވައްތަރެވެ. އެމީހުން ވެސް ދެރަވާނެއެވެ. އެކަމަކު އެކަން ބޭރަކަށް ނުދައްކާނެވެ. ހިތްފަޅައިގެން މަރުވާއިރުވެސް ތިމާވަރުގެ ހިތްވަރު ގަދަ މީހެއް ނެތްކަމަށް ހެދިގެން އުޅޭނެއެވެ.\nޓެކްސީ އައިސް މައިހާމެންގޭ ދޮރުމައްޗަށް މަޑުކޮއްލުމާއެކު މައިހާ ފައިބައިގެން ހިނގައިގަތެވެ. ނަދީމްވެސް މައިހާގެ ފަހަތުން އެތެރެއަށް ހިނގައިގަތެވެ. މައިހާ ގޭގެ ބެލް ޖަހާލުމަށްފަހު ދޮރު ހުޅުވަންދެން މަޑުކޮށްލިއެވެ. އިރުކޮޅަކުން މައިހާގެ ބޭބެ ނާޒިމް އައިސް ދޮރު ހުޅުވާލިއެވެ.\n'' އަނހާ ކޮއްކޮ .. މިއޮއް ދަންވަރު '' ނާޒިމް ސުވާލު ކޮއްލިއެވެ. މައިހާ އެއްވެސް އެއްޗެކޭ ނުބުނެ އެތެރެއަށް ވަނެވެ. ނަދީމް ވެސް މައިހާގެ ފޮށި ގޭތެރޭގައި ބެހެއްޓުމަށް ފަހު ނިކުމެގެން ހިނގައިގަތެވެ. ނާޒިމް ހުރީ ވާނުވާ ނޭނގިފައެވެ. ނަދީމްވެސް އެއްވެސް އެއްޗެކޭ ނުބުނީމައެވެ. މައިހާ އެދިޔަ ގޮތަށް ގޮސް ދެވަނަ ބުރިއަށް އަރާ ބެލްކަނީގައި މަޑުކޮށްލިއެވެ. ނަދީމާ ދިމާލަށް އެންމެ ފަހު ފަހަރަށް ބަލާލުމުގެ ނިޔަތުގައެވެ. ނަދީމް އިސްދަށަށް ޖަހައިގެން ގޮސް ޓެކްސީއަށް އެރިއެވެ. މައިހާއަށް އަތް ހިތްލާލެވުނެވެ. އަދި މަޑުމަޑުން ގޮސް ކޮޓަރިއަށް ވަނެވެ. ކޮޓަރީ ދޮރު ލެއްޕުނުކަން ނޭނގި މައިހާ ހިފަހައްޓައިގެން ހުރި ކަރުނަތައް އެރީތި ކޯތާފަތް ހުރަސް ކުރަން ފަށައިފިއެވެ. މައިހާ ބޭނުންވީ ހިތްފުރެންދެން ރޯލާށެވެ. އެކަމަކު ނާޒިމް އައިސް ދޮރުގައި ތަޅާވަރުން މައިހާ ދޮރުހުޅުވާލިއެވެ. އަދި ރޮމުން ނާޒިމްގެ ގައިގައި ބައްދާލިއެވެ.\n'' ކިހިނެއްވީތަ ކޮއްކޯ؟ '' ނާޒިމް ސުވާލު ކުރިއެވެ. އެކަމަކު ޖަވާބު ދޭނެހާ ހިތްވަރެއް މައިހާގެ ނެތެވެ.\n'' ދެން ނުރޮއި ހުއްޓާލާ ... މިހާރު ދެން ނިދޭތޯ ބަލާ '' މައިހާ ޖަވާބެއް ނުދިނުމުން ނާޒިމް ބުނެލިއެވެ. އަދި މަޑު މަޑުން މައިހާ އެނދުގައި ބޭއްވުމަށް ފަހު، އެދެލޮލުން ފައިބަމުން ދިޔަ ކަރުނަތައް ވަރަށް އޯގާތެރިކަމާ އެކު ފޮހެލަދިނެވެ.\n'' ގުޑް ނައިޓް '' ނިދާބޮކި ދިއްލާލުމަށް ފަހު ނާޒިމް ނުކުންނަމުން ބުނެލިއެވެ. އެކަމަކު މައިހާއަކަށް ނިދޭ ގޮތެއް ނުވިއެވެ. ނަދީމް މަތިން ހަނދާން ވެފަ ހަމަ ރޮވެނީއެވެ.\nނަދީމްގެ ހާލަކީވެސް ހަމަ މިއެވެ. އެދެލޮލުން ކަރުނަ ނުފޭބިއަސް ކަރުނައިގެ އަސަރު ފާޅުވާން ހުއްޓެވެ. އެސިކުނޑީގަ ވެސް ވަނީ މައިހާއެވެ. މައިހާގެ ހަނދާންތައް އޭނަ ހިތްދަތި ކުރުވަމުން ގެންދިޔައެވެ. މައިހާއަށް ނަދީމް ނުކޮށް ދެނީ ކޮން ކަމެއް ކަމެއް ނަދީމަކަށް ނޭނގެއެވެ. ނަދީމް ހުރިހާ ކަމެއް ވެސް ކުރަނީ މައިހާ އުފަލުގަ ބެހެއްޓުމުގެ ބޭނުމުގައެވެ. ނަދީމް ވެސް ގަބޫލު ކުރެއެވެ. ނަދީމަށް މައިހާއަށް ވަގުތު ދެވެނީ ވަރަށް މަދުންނެވެ. އެކަމަކު އެވަގުތު ނަދީމް ހޭދަކުރަނީ ސަކަރާތް ޖަހާ މަޖާ ކުރާކަށް ނޫނެވެ. މައިހާއާ ނަދީމްގެ ދިރިއުޅުން އުޖާލާ ކުރުމަށެވެ. މިދުވަސް އަންނަން އުޅޭ ކަމުގެ ކުޑަ ކުޑަ އިޝާރާތެއް ކުރިން ލިބުނު ނަމައޭ ވެސް ނަދީމްގެ ހިތަށް އަރަމުން ދިޔައެވެ. އެހެން ނަމަ އޮފީހުން ޗުއްޓީ ނަގައިގެންވެސް ނަދީމް މައިހާ ހިތްހަމަ ޖައްސަ ދިނީހެވެ. މައިހާއަށްޓަކާ ނަދީމްގެ މުޅި ދިރިއުޅުން ގުރުބާން ކުރަން ވެސް ނަދީމް ޖެހިލުމެއް ނުވެއެވެ. އެކަމަކު މައިހާ ވަކިވެގެން ދިޔައިރު ނަދީމް ހުންނަން ޖެހުނީ އެއްކަމެއް ވެސް ނުކުރެވިއެވެ. ނަދީމް ނިދޭތޯ ވަރަށް މަސައްކަތް ކުރަމުން ގެންދިޔައެވެ. އެކަމަކު ނަދީމްގެ ހަނދާނަށް އަންނަނީ އެރޭ މައިހާ ދެއްކި ވާހަކައެވެ.\n'' ބުނެބަލަ މިހާރު އަހަރެން މަތިން ފޫހިވީއޭ '' މައިހާ ބުންޏެވެ.\n'' ފޫއްސެއް ނުވޭ ... ލޯބިވަނީ .. ކުރިއަށް ވުރެ މާބޮޑަށް މިހާރު ލޯބިވޭ '' ނަދީމް އައިސް މައިހާގެ އަތުގަ ހިފިއެވެ. މައިހާ އަތް ފޮޅުވާލިއެވެ. ރުޅިއައިއްސަ ހުރިވަރުން މައިހާއަށް ނަދީމް ދައްކާ އެއްވެސް ވާހަކަ އެއް ގަބޫލެއް ނުކުރެވެއެވެ.\n'' އަބަދު ބުނާނެ ލޯބިވެއޭ ... އެކަމް ނަދީމަށް ދުވަހުގެ 42 ގަޑިއިރުން އެންމެ ސިކުންތެއް އަހަންނަށްޓާކާ ހުސްކުރެވޭތަ؟ '' މައިހާގެ ރުޅިގަނޑު އިތުރަށް ގަދަވަމުން ދިޔައެވެ.\n'' ލޯބީ ... އަހަރެން މި މަސައްކަތް ކުރަނީ ހަމަ އަހަރުމެން ދެމީހުނަށްޓަކައެއް ނޫންތަ؟ '' ނަދީމް\nމައިހާއަށް ވިސްނަދެވޭތޯ މަސައްކަތް ކުރިއެވެ.\n'' ކޮންމެހެން އަހަންނަށްޓަކާ މަސައްކަތް ކުރާނެ ކަމެއްނެތް ... އަހަންނަށް ރަނގަޅީ އަހަރެން އަމިއްލަ ޙާލަށް ދޫކޮށްލިއްޔާ '' މައިހާގެ އެޖުމްލަ ނަދީމްގެ ހިތް ކަތިލައިފިއެވެ. އެދެމީހުންނަކީ ކުރިން ކިހާ އުފަލުގަ އުޅުނު ދެމީހުން ހެއްޔެވެ؟ ކާވެނީގެ ކުރީކޮޅު ދުވަހަކު ވެސް މައްސަލައެއް ނުޖެހެއެވެ. ދެމީހުން އެކީ ނުދާ ރެސްޓޯރެންޓެއް މާލޭގަ މަދުވާނެއެވެ. '' ރުޅި '' މިލަފްޒު ދުވަހަކުވެސް އެކެއްގެ އަނގައިން ވެސް ބޭރެއް ނުވެއެވެ. އަބަދުވެސް ތިބެން ޖެހެނީ އުފަލުންނެވެ.\nމައިހާއަށް ހޭލެވުނީ ހެނދުނުގެ އަލިކަން ކޮޓަރިތެރޭ ރަސްކަން ކުރަން ފެށުމުންނެވެ. މައިހާ މަޑު މަޑުން ލޯ ހުޅުވާލިއެވެ. ރޮއެ ރޮއެ މީހާ ވަނީ އެއްކޮށް ވަރުބަލިވެފައެވެ. އެވަރުބަލިކަން ހޭލީމާވެސް އިހްސާސް ވަމުން ދިޔައެވެ. މައިހާއަށް އަވަސް އަވަހަށް ބަލާލެވުނީ ފޯނަށެވެ. ނަދީމް ގުޅާފަ އޮވެދާނޭ ހިތަށް އަރާފައެވެ. އިތުރަށް މާޔޫސްވެ އޮވެ މައިހާ މޭޒުމަތީ ފޯނު ބޭއްވިއެވެ.\n'' ކޮއްކޯ '' ނާޒިމް އައިސް ދޮރުގައި ޓަކި ޖަހަމުން ގޮވާލިއެވެ.\n'' ހޭލެވިއްޖެ '' މައިހާ ނިދި އަޑަކުން ބުނެލިއެވެ.\n'' އާދޭ ސައިބޯން '' ނާޒިމް ބުނެލިއެވެ. މައިހާގެ އާއިލާގެ ހުރި ހަމަ އެކަނި މީހަކީ ނާޒިމެވެ. މަންމައާ ބައްޕަވަނީ ނިޔާވެފައެވެ. މައިހާ ތައްޔާރުވެގެން ސައިބޯން ދިޔައެވެ. ބޭބެގެ ސުވާލުތައް އަމާޒުވާނެ ކަން ވެސް އެނގިހުރެއެވެ.\n'' ކިހިނެއްތަވީ ކޮއްކޮމެން ދެމީހުނަށް ؟ '' މައިހާ ގޮނޑީގައި ހަމަ ޖެހިލުމާއެކު ނާޒިމް ސުވާލު ކުރިއެވެ. މައިހާ އެއްވެސް އެއްޗެކޭ ނުބުނެ އިސްދަށަށް ޖަހާލިއެވެ.\n'' ދެމީހުން މައްސަލަ ޖެހުނީ ކީއްވެތަ؟ '' ނާޒިމް އެކި ގޮތްގޮތަށް ސުވާލު ކުރަމުން ގެންދިޔައެވެ. މައިހާ އިނީ ވާހަކަ ފަށާނެ ގޮތެއް ނޭގިފައެވެ. މައިހާ ގަބޫލު ކުރާގޮތުގައި އެކަމުގަ ކުށްވެރިވަނީ މައިހާއެވެ. މައިހާއަށް މާބޮޑަށް ރުޅި އާދެވުނީއެވެ. މައިހާ ކަންތައް ވީގޮތް ނާޒިމްއަށް ކިޔައިދިނެވެ.\n'' ކޮއްކޮ ނަދީމަށް ގުޅަންވީނު އެހެން ވީމަ ... ގުޅާފަ މާފަށް އެދޭނީ '' ނާޒިމް ޚިޔާލެއް ދިނެވެ.\n'' ނޫން .. ނުކެރޭނެ ... ނަދީމް ހުންނާނީ އަހަރެން ދެކެ ރުޅި އައިއްސަ ... ހިއެއްނުވޭ އޭނަ މާފް ކުރާނެ ހެނެއްވެސް '' މައިހާ ބުނެލިއެވެ.\n'' ބޭބެ ގުޅަންތަ؟ '' ނާޒިމް އަނެއްކާވެސް ސުވާލު ކުރިއެވެ.\n'' ނޫން ... އަހަރެން ދެން ނަދީމް ގާތަށް ދާކަށް ބޭނުމެއް ނޫން '' މައިހާ ހިތާ ދެކޮޅަށް ބުނެލިއެވެ.\nނަދީމް މިއަދު އޮފީހަކަށް ވެސް ނުދެއެވެ. ހެނދުނު ހޭލައްވާނެ މީހަކު ނެތީމައެވެ. ސައިހަދައިދޭނެ މީހެއް ވެސް ނެތެވެ. ގަމީސް ވެސް އޮތީ އިސްތިރި ނުކޮށެވެ. ގުޅޭނެ ޓައިއެއް ވެސް ނަދީމަކަށް ނޭނގެއެވެ. މުޅިގެ އެއްކޮށް އޮތީ ފަޅުވެފައެވެ. އެހެން ނޫނީ ހެނދުނު ލަވަ ޖަހާއަޑު ވެސް އިވޭނެއެވެ. މައިހާ ބަދިގޭގަ އުޅޭއިރު ލަވަ ޖަހާނެއެވެ. ނާޒިމް ބަދިގެއަށް ވަދެ ކާއެއްޗެއް ހެދޭތޯ އުޅުނެވެ. އެކަމަކު ބިސްގަނޑެއް އަޅާލުން ނޫން އެހެން ކަމެއް ނާޒިމަކަށް ނޭގުނެވެ. އެންމެ ކުޑަމިނުން ސައިތަށީގެ ފޮނިރަހަ ހެޔޮވަރު ކުރަން ވެސް ނޭގުނެވެ. އެޅުނު ބިސްގަނޑުގަ ރަހަޔަކުން ކުރެ ރަހައެއް ލަނީކީ ނޫނެވެ. ނަދީމަށް ހޮޑު ނުލެވުނީ ކިރިޔާއެވެ.\n'' އަހަންނަކަށް މައިހާއާ ވަކިންނެއް ނޫޅެވޭނެ ... ހެޔޮނުވާނެ މައިހާ، އަދި އެއްފަހަރު އައިސްބަލަ ... އަހަންނަށް އެކަނި އުޅޭކަށް ނޭނގެއޭ ... މައިހާއާ ނުލާ އަހަރެން ފުރިހަމައެއް ވެސް ނުވާނެ .. އަހަރެން މިއުޅޭ ޙާލު އެނގޭނަމަ ޔަގީން މައިހާ ދެރަވާނެކަން ... މައިހާ ބުނީމެއްނު ދުވަހަކު ވެސް ބަދިގެއަށް ވަދެ ކަމެއް ކުރާކަށް އަހަންނަކަށް ނުޖައްސާނަމޭ ... ދުވަހަކު ވެސް އަހަރެން ދެރަކޮށެއް ނުލާނަމޭވެސް ... ދެން އަހަރެން އެކަނި ކޮށްފަ ތިދިޔައީ ކީއްވެތަ؟ ... ތިނޫން އެހެން އެއްވެސް މީހެއް އަހަރެންގެ ނެތޭ '' ނަދީމް މައިހާގެ ފޮޓޮއަކަށް ބަލަން އިނދެ ވާހަކަ ދައްކަމުން ގެންދިޔައެވެ.\n'' ތިހެން ދާން ބޭނުންވާއިރު އަހަރެން ގާތަށް އައީ ކީއްކުރަންތަ؟ '' ނަދީމް މޮޔައަކުހެން އިނދެ ފޮޓޮޔާ ސުވާލު ކުރަމުން ގެންދިޔައެވެ.\nދުވަސްތައް ފާއިތުވަމުން ގޮސް ހަފްތާއެއް ވީއިރު ދެމީހުންވެސް ކޮންމެވެސް ވަރަކަށް ހަމައަކަށް އެޅިއްޖެއެވެ. އެކަމަކު ނަދީމް ފެނުމުން ކޮންމެ މީހަކުވެސް ސުވާލެއް ކޮށްލައެވެ. ގަމީހުގެ ރޫނުފިލާ ހުންނާތީއެވެ. ތުނބުޅި ދިގުވެފަ ހުންނާތީއެވެ. މޫނުމަތީގެ އެއްވެސް އުޖާލާ ކަމެއް ނުހުންނާތީއެވެ. މިކަހަލަ ކޮންމެވެސް ކަމަކާ ބެހޭ ގޮތުންނެވެ. ނަދީމް އެއްވެސް މީހަކަށް ޖަވާބެއް ނުދެއެވެ. ދޭނެ ޖަވާބެއް ނުވެސް ނެތީއެވެ. އެންމެ ފަހުން އެސުވާލުތައް އުފެދުނީ މައިހާގެ ހިތުގައެވެ. ވަރި ސާބިތު ކުރަން ކޯޓަށް ދިޔަ ދުވަހުއެވެ. ނަދީމް ފެނުމުން މައިހާއަށް ވަކި ކުރަންވެސް ނޭގުނެވެ. މީހާ ހީވާނީ އާވާރާވެފަ ހުރި މީހެއް ހެންނެވެ.\n'' މައިހާ ކިހިނެއް؟ '' ނަދީމް މައިހާ ފެނުމުން ސުވާލު ކޮށްލިއެވެ. ލޯކަޅު އައިނެއް އަޅައިގެން ހުރުމުން ނަދީމްގެ ދެލޮލުގައިވާ ހިތާމަ މައިހާއަށް ވަނީ ފޮރުވިފައެވެ.\n'' މިހިރީ އަހަރެންގެ ހާލު ފެންނާކަށްނު '' އެހެން ބުނެފާނަމޭ މައިހާގެ ހިތަށް އެރިއެވެ.\n'' ނަދީމް މިހާރު ހާދަ ތަފާތޭ '' މައިހާ ބުނެލިއެވެ. ނަދީމް ހީލަމުން އެތެރެއަށް ވަދެގެން ހިނގައިގަތެވެ. އަވަގުތު ނަދީމް ހުއްޓުވަން ވެސް މައިހާގެ ހިތަށް އެރިއެވެ. އަދި އެއްފަހަރު ނަދީމްގެ މީހަކަށް ހަދައިދޭތޯ އާދޭސް ކުރަންވެސް ހިތަށް އެރިއެވެ. އެކަމަކު ނަދީމް ބޭނުން ނުވެދާނެތީ މައިހާއަށް ނުކެރުނީއެވެ. ކޯޓުން ނިކުމެގެން އައިސް ސައިކަލަށް އަރަމުން ދަނީއޭ ނަދީމް ބުނެލިއެވެ. ލިފްޓެއް ލިބިދާނެތޯ އަހާލާނަމޭވެސް މައިހާގެ ހިތަށް އެރިއެވެ.\n'' މައިހާ އަބަދުވެސް އުފަލުގަ އުޅެއްޗޭ '' ސައިކަލް ނައްޓާލަމުން ނަދީމް ބުނެލިއެވެ. މައިހާއަށް ލިބުނީ ކުއްލި ސިހުމެކެވެ. ކުރިން މައިހާ ހީކުރީ ނަދީމް ސްޓައިލް ބަދަލު ކޮއްލީ ކަމަށެވެ. އެކަމަކު ނަދީމްގެ އެޖުމްލައިން ނަދީމް ދެރަވެފައި ހުރިކަން މައިހާއަށް އެނގުނެވެ.\nއެދުވަހު ގެއަށް ގޮސް ނަދީމަށް ގުޅަން އެތަށް ފަހަރަކު މައިހާގެ ހިތަށް އެރިއެވެ. އެކަމަކު އެހާ ހިތްވަރެއް މައިހާގެ ނެތެވެ. އެހެން ކަމުން ހިތްހަމަ ޖައްސާލަން ރޯލަން ބޭނުން ވިއެވެ. ނާޒިމަށް އެކަން އެނގިގެން އެރޭ މައިހާ ގޮވައިގެން އައިސްކޮރީމް ބޯންދިޔައެވެ. އެކަމަކު މައިހާއަށް އެންމެ މީރު ޗޮކޮލެޓް އައިސްކޮރީމް ވެސް އެރޭ ނުބައެވެ. ތަށީގެ ތިންބައި ކުޅަ އެއްބައިވެސް ހުސް ނުވަނީސް ދެން ނުބޮވޭނޭ ބުންޏެވެ. ނާޒިމް މައިހާ އުފާކޮށްދެވޭތޯ ވަރަށް މަސައްކަތް ކުރިއެވެ. އެކަމަކު އެހިތަކަށް އެއްވެސް ހަމަ ޖެހުމެއް ނުލިބެއެވެ. ގެއަށް ގޮސް ބެލްކަންޏަށް ނުކުމެ މައިހާ ވިސްނަން އިނެވެ. ނަދީމް މިހާރު ކީއްކުރާނީބާއޭ މައިހާގެ ހިތަށް އަރަމުން ދިޔައެވެ. ނަދީމް ވެސް ގޭގެ ބެލްކަންޏަށް ނުކުމެ މަތި ބަލަން އިނެވެ. ހަނދު ހީވަނީ އަލިގަދަ ބޮތްކެއް ހެންނެވެ. މުޅި ހިސާބަށް ހަނދުވަރު ދީފައެވެ. އުޑުމަތީގައި އެކަތި އަނެކެއްޗާ ސަލާންކުރަމުން މަދު ވިލާކޮޅެއް ދެކޮޅަށް ދަތުރު ކުރަމުން ދިޔައެވެ. އެއިން ވިލާކޮޅަކާ ޙަވާލުކޮށް އެހިތުގެ އަޑު މައިހާއަށް އިއްވޭނެ ނަމައޭ ނަދީމްގެ ހިތަށް އެރިއެވެ. މައިހާވެސް އިނީ ހަނދަށް ބަލާށެވެ. އެއީ ހަމަ އެންމެ ފުރަތަމަ އެދެމީހުން ބައްދަލު ކުރިރޭ ވެސް ދީފަ އޮތް ހަނދުވަރެވެ. އެރޭ އެދެމީހުންވީ ހުރިހާ ވައުދެއް އެހަނދު ހެކިވާނެއެވެ. އެރޭގެ އުފާތަކުގައި އެންމެ ގާތުން ބައިވެރިވީ އެހަނދެވެ. މިރޭވެސް އެހަނދެވެ. އެދެމީހުންގެ ހިތާމަ ތަކުގައި އެއްވަރަކަށް ބައިވެރިވެއެވެ. އެއްވެސް ކޮޅަކަށް ބުރަނުވެ ހަމަ ހަމަ އަށެވެ. އެއްވެސް މީހަކު އެކަނި ކޮށެއް ނުލައެވެ.\n'' ދިޔަ މީހަކު ދިޔައީނު .. ދެން އެމީހެއްގެ ހަނދާނުގަ މީހާއެއްކޮށް ހަލާކުވެގެން ދާންވީކީ ކީއްކުރަންތަ؟ '' ނަދީމްގެ ރަހުމަތްތެރި ސައީދު ނަދީމަށް ވިސްނަދޭން މަސައްކަތް ކުރަމުން ދިޔައެވެ.\n'' ތިހެން ނުބުނޭ ސައީދު ... އެއީ އަހަރެންގެ ދިރިއުޅުން ... އެއީ އަހަރެންގެ ހިތް .... ކިހިނެއް އިންސާނަކު އޭނަގެ ހިތާނުލާ އުޅޭނީ '' ނަދީމް އެއަށްވުރެ މާބޮޑަށް މައިހާ ދެކެ ލޯބިވެއެވެ.\n'' އެކަމަކު ބަލާބަލަ ނަދީމް މިހާރު ޖަހާ ވައްތަރު ... ތިހެން އާވާރާއެއް ހެން ހުރީމަ މައިހާ އެނބުރި އާދޭތަ ؟ '' ސައީދު އަނެއްކާވެސް ބުންޏެވެ.\n'' މައިހާ އަޔަސް ނަޔަސް މިހިތުގައި މައިހާ އަށް ދެވިފައިވާ މަގާމް އޮންނާނީ ހަމަ މައިހާއަށް ... އެކަމަކު އަހަރެންގެ ހިތްބުނޭ އަދިވެސް މައިހާ އަންނާނޭ '' ނަދީމް އުއްމީދު ކަނޑާ ނުލައެވެ.\n'' ނާންނާނެ ... އެއީ އަންހެނުންގެ ވައްތަރު ... މައިހާވެސް އެއީ އަންހެނެއް '' ސައީދު މަލާމާތުގެ ރާގެއްގަ ބުނެލިއެވެ.\n'' ސައީދު '' ނަދީމަށް ވަރަށް ބާރަށް ހަޅޭއްލަވައި ގަނެވުނެވެ. މައިހާއަށް ބުރަބަހެއް ބުނާއަޑު އަހާކަށް ނަދީމަކަށް ކެތެއް ނުވާނެއެވެ. ނަދީމް ރުޅިއައިސްގެން އެދިޔަގޮތަށް ދިޔައީއެވެ.\n'' މިރޭ ހިނގާ ފިލްމަކަށް ދާން '' ނާޒިމް މައިހާއާ ސުވާލު ކޮށްލިއެވެ.\n'' ބޭބެ ދޭ އަހަރެން ގޭގަ މަޑުކޮށްލާނަން '' މައިހާ ބުނެލިއެވެ.\n'' ބޭބެ ދާނީ ކޮއްކޮ ދަންޏާ ... އެހެންނޫނީ ބޭބެ ވެސް ނުދާންނަން ... ކޮއްކޮ ގޮވައިގެން ދާން ވެގެންނޭ ބޭބެ މިއުޅެނީ ... ކޮންމެހެން ބޭބެ މާ ފިލްމް ބަލާ ހިތްވެގެންނެއް ނޫނޭ '' ނާޒިމް ބުނެލިއެވެ. އެންމެފަހުން ނާޒިމް ހިތްހަމަ ނުޖެހިދާނެތީ މައިހާ ފިލްމަށް ދާން އެއްބަސްވިއެވެ. ފިލްމް ފެށުމާއެކު ވެސް މައިހާގެ ބޮލުގައި ރިހުމެއް އުފެދުނެވެ. އެކަމަކު މައިހާއަކީ ކުރިން ފިލްމަށް ވަރަށް ވަރު ހުންނަ މީހެކެވެ. ފިލްމުގެ ފުރަތަމަ ލަވަ އަންނަން ފެށުމުން މައިހާގެ ހިތަށް އަސަރު ކުރަން ފަށައިފިއެވެ. ހީވަނީ ހަމަ މައިހާއަށް ހަދާފައޮތް ލަވައެއް ހެންނެވެ.\n'' މިލޮލުގައި ވަނީ ކަލާއެވެ. މިނޭވައިގައި ވެސް ވަނީ ކަލާއެވެ. އަހަރެންގެ ހުވަފެނަކީވެސް ކަލާއެވެ. މިމޭގައި ތެޅެމުން މިދާ ހިތަކީ ކަލާގެ މިލްކެކެވެ. '' މައިހާގެ ލޮލުން ކަރުނަ ހިލުނެވެ.\n'' އަހަންނަކީ ޖިސްމުކަމުގައި، ކަލާއަކީ ފުރާނަކަމުގައި ވީ ހިނދު، ކަލާޔާ ނުލާ އަހަރެން ވާނީ ކޮންތާކު ހެއްޔެވެ؟ ކަލާގެ މަންޒިލަށް ދާ ރާސްތާއަށް އެޅޭ ކޮންމެ ހުރަހެއް ހިނދުކޮޅެއްގެ ތެރޭގައި އަހަރެން ދުރުކޮށްދޭނަމެވެ. ކަލާގެ ލޮލުން ވިދަމުން ތިދާ ކޮންމެ ކަރުނަތިއްކެއް ފޮހެދޭން އަހަރެން ހުންނާނަމެވެ. ތިހުރިހާ ހިތާމަ ތަކެއް ތިހަޔާތާ ވަކިކޮށްލާނަމެވެ. އަހަރެންގެ ލޯތްބަކީ ކޮބައިކަން ކަލާއަށް އެނގޭހެއްޔެވެ؟ އެއީ ހަމައެކަނި ކަލާ ދެކެ ލޯބިވުމުގެ އިހްސާސެވެ. މިހިތުގެ ތެޅުމުގައި އަބަދުވެސް ވަނީ ކަލާއަށް އެދުމެވެ. ހިނދުކޮޅަކަށް ވުރެ ހިނދުކޮޅެއް އަހަރެން ވަމުން މިދާ މޮޔަކަން ކަލާއަށް އެނގޭ ހެއްޔެވެ؟ '' ލަވަ ނިމުނު އިރު މައިހާއަށް ރަނގަޅަށް ރޮވިއްޖެއެވެ. އެހީ ހަމަ މައިހާގެ ހިތުގެ އަޑެވެ. އެކަމަކު އެއަޑު ނަދީމަށް އިއްވާނެ ގޮތެއް މައިހާއަކަށް ނޭނގެއެވެ.\nފިލްމް ނިންމާފައި ގެއަށް އައި އިރު އުޑުމަތި ބަނަވެ ވިއްސާރަ ވާން އުޅޭ ކަހަލަ ކުލަވަރެއް ދައްކަން ފަށައިފިއެވެ. މައިހާމެނަށް ގެއަށް ވަދެވުނު ކަމެއް ނޭގެއެވެ. ބޯކޮށް ވެހެން ފަށައިފިއެވެ. މައިހާ ގޮސް ކޮޓަރިއަށް ވަދެ އެނދުގައި އޮށޯވެ ރަނގަޅަށް ރޯން ފެށިއެވެ. މައިހާގެ ހިތާމައިގައި މުޅި ދުނިޔެވެސް ބައިވެރިވެ ރޮނީއެވެ. މައިހާ ތެދުވެގެން ގޮސް ބެލްކަންޏަށް ނުކުތެވެ. ވާރޭގެ ހިމަތިކިތައް މައިހާގެ ގައިގައި ބީހެން ފެށުމުން ކޮންމެވެސް ވަރެއްގެ ހިތްހަމަ ޖެހުމެއް މައިހާއަށް އިޙްސާސްވާން ފެށިއެވެ. މައިހާ އެތާ ހުރެ އެއްކޮށް ތެމިއްޖެއެވެ. އޭރުވެސް އެދެލޮލުން ކަރުނަ ނުހިކެއެވެ. ވާރެއާ އެއްވަރަށް ލޮލުން ވެސް ކަރުނަ ފައިބަމުން ދިޔައެވެ. ހީވަނީ ވާދަޔަށް އުޅޭ ހެންނެވެ. މައިހާ ތުރުތުރު އަޅަން ފެށިއެވެ. އެކަމަކު ވެސް ހިޔާވާކަށް ބޭނުމެއް ނުވިއެވެ. ބޭނުންވަނީ އެފިނީގައި ނިމިގެން ދާށެވެ. މިއަނިޔާވެރި ދުނިޔޭގެ އަނިޔާތަކަށް އިތުރަށް ކެތްކުރާނެހާ ހިތްވަރެއް މައިހާގެ ނެތެވެ.\n'' ކޮއްކޯ '' ނާޒިމަށް އައިސް މައިހާގެ ކޮޓަރީ ދޮރުހުޅުވާލެވުނީ އެވަގުތުއެވެ.\n'' ހީކަރުވައިގެން ތުރު ތުރު އަޅާއިރުވެސް ހަމަ ވާރޭގަ '' ނާޒިމް މައިހާ އެތެރެއަށް ވެއްދިއެވެ. އޭރު މައިހާ ހުރީ ވަރަށް ގަދަޔަށް ހުންވެސް އައިއްސައެވެ. ނާޒިމް ވަރަށް އަވަހަށް މައިހާ ގޮވައިގެން ހޮސްޕިޓަލަށް ދިޔައެވެ. ޑޮކްޓަރު ބެލުމަށް ފަހު މައިހާ އެޑްމިޓް ކުރިއެވެ. ނާޒިމް މައިހާގެ އެނދުކައިރީ އިށީދެ އިނދެ މައިހާގެ ނިތްކުރީގައި ފިރުމަމުން ގެންދިޔައެވެ. މައިހާ އޮތީ ނިދިފައެވެ. އެކަމަކު ދެބަ ދޭތެރެއިން ވެސް ކިޔަނީ ނަދީމްގެ ނަމެވެ. ނާޒިމް މައިހާގެ ފޯނުން ނަދީމަށް ގުޅާލިއެވެ. ފޯނު ރިންގުވާން ފެށުމުން ނަދީމަށް ގަބޫލެއް ވެސް ނުކުރެވުނެވެ. މައިހާ ގުޅާފާނެއޭ ނަދީމްގެ ހިތަށް ނުވެސް އަރައެވެ. ނަދީމް ވަރަށް އަވަހަށް ފޯނު ނެގިއެވެ.\n'' މީ ނާޒިމް ... ކޮއްކޮ ހޮސްޕިޓަލުގަ އެޑްމިޓް ކޮއްފަ ... ހޭލެވޭ އިރަށް ނަދީމަށް ގޮވަނީ '' ނާޒިމް ހުރިހާ އެއްޗެއް އެއްފަހަރާ ބުނެލިއެވެ.\n'' ކީކޭ ؟... ކޮން އިރަކު އެޑްމިޓް ކުރީ .... އަހަރެން މިދަނީ '' ނަދީމް ފޯނު ބޭއްވިއެވެ. އަދި ވަރަށް އަވަސް ކޮށްލައިގެން މަލެއަށް އައިސް ހޮސްޕިޓަލަށް ދިޔައެވެ. މައިހާ އޮތް ވޯޑާ ހިސާބަށް ގޮސް ނަދީމަށް ހުއްޓުން އެރިއެވެ.\n'' މައިހާ ހަމަ އަހަންނަށް ގޮވާފާނެބާއެވެ؟ އޭނަ އަހަރެން ދެކެ ރުޅި އަންނާނެ ކަންނޭގެއެވެ. '' ނަދީމްގެ ހިތަށް އެރިއެވެ.\n'' ވަރިހަމައެވެ. ބަލިވެ އުޅެންޏާ އަހަންނަށް ގޮވާލަން އާދެވިދާނެ ނޫން ހެއްޔެވެ؟ '' ނަދީމް ހިތާ ހިތާ ބުނެލިއެވެ. ނަދީމް މައިހާގެ އެނދު ކައިރިއަށް ދިޔަ އިރު ވެސް މައިހާ ނަދީމަށް ގޮވަނީއެވެ. އޭރުވެސް މައިހާގެ ދެލޯ އޮތީ މެރިފައެވެ. ނަދީމް ދިއުމުން ނާޒިމް ބޭރަށް ނުކުތެވެ. ނަދީމް މަޑު މަޑުން މައިހާގެ އަތް ނަގާ އޭނަގެ އަތުތެރެއަށް ލިއެވެ. އަދި އަނެއް އަތުން މައިހާގެ އަތުގައި ފިރުމާލިއެވެ. މައިހާ އަށް ލޯހުޅުވާލެވުނެވެ. ނަދީމްގެ ބީހިލުން މައިހާއަށް ރަނގަޅަށް އިޙްސާސްވިއެވެ. ނަދީމް މައިހާއާ ދިމާލަށް ހީލިއެވެ. މައިހާ މަޑުމަޑުން ތެދުވެ ނަދީމްގެ ގައިގައި ބައްދާލިއެވެ. ނަދީމް މަޑުމަޑުން މައިހާގެ ބުރަކަށީގައި ފިރުމާލިއެވެ. އަދި ވެސް ނަދީމަށް އެ ޙައްޤު އެބަ އޮތެވެ. ޢިއްދާގައި އިންނަ އަނބިމީހާ ރުޖޫޢަ ކުރުމަކީ، ބަހުން ވިޔަސް ޢަމަލުން ވިޔަސް، ފިރިމީހާގެ ޙައްޤެކެވެ.\n'' ކީއްކުރަން އަހަރެން އެކަނި ކޮށްފަ ދިޔައީ ؟ '' ނަދީމްވެސް ކުރަން ފެށީ ޝަކުވާއެވެ. އޭރު ދެމީހުންގެ ލޮލުންވެސް ކަރުނަ ފައިބަމުން ދިޔައެވެ.\n'' އަހަރެން މާބޮޑަށް އެކަނިވި '' މައިހާ ބަލި އަޑަކުން ވާހަކަ ދައްކަމުން ގެންދިޔައެވެ.\n'' އެކަނި ވާނެ ކަން އެނގޭއިރު ދިޔައީ ކީއްވެތަ؟ '' ނަދީމް ސުވާލު ކުރިއެވެ.\n'' ނަދީމް އަހަރެން އެކަނި ދާން ދޫކުރާނެ ކަން އެނގޭނަމަ ދާކަށް ނޫޅުނީމުހޭ '' މައިހާ ބުނެލިއެވެ.\n'' ސޮރީ ލޯބީ ... ދެން ދުވަހަކުވެސް އެހެންނެއް ނުހަދާނަން ....ދެން ދިޔަކަ ނުވެސް ދޭނަން .... ދެން އުޅޭނީ އަބަދުވެސް އެކީ '' ނަދީމް މައިހާގެ ނިތްކުރީގައި ބޮސްދިނެވެ.\n'' މުޅި ޢުމުރަށް އެކީ '' ދެމީހުނަށް އެއްފަހަރާ ބުނެވުނެވެ.


އެމްޓީސީސީގެ އަހަރީ އާންމު ޖަލްސާ މި މަހުގެ 20 ވަނަ ދުވަހު\nއަހަރީ އާންމު ޖަލްސާ ފަސްކުރުން\nޖަލްސާގައި ބައިވެރިވާން ބޭނުންވާ ޙިއްޞާދާރުން މި މަހުގެ 18 ވަނަ ދުވަހުގެ 13:00ގެ ކުރިން ރަޖިސްޓަރ ކުރަން ޖެހޭނެ\n8 ޖޫން 2021 | އަންގާރަ 11:03\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) ގެ އަހަރީ އާންމު ޖަލްސާ މި މަހުގެ 20 ވަނަ ދުވަހު ބާއްވަން ނިންމައިފިއެވެ.\nއެމްޓީސީސީގެ 2020 ވަނަ އަހަރުގެ އަހަރީ ޢާންމު ޖަލްސާ ބޭއްވުމަށް ހަމަޖެހިފައިވަނީ މޯލްޑިވްސް ސެކިއުރިޓީޒް ޑިޕޮސިޓަރީގެ އޮންލައިން ވެބް އެޕްލިކޭޝަން "ފަހިވޯޓް" މެދުވެރިކޮށެވެ. މި ޖަލްސާ އޮންނާނީ މި މަހުގެ 20 ވާ ޢާދިއްތަ ދުވަހުގެ މެންދުރު 13:00 ގައެވެ. ޖަލްސާގައި ބައިވެރިވާން ބޭނުންވާ ޙިއްޞާދާރުން މި މަހުގެ 18 ވަނަ ދުވަހުގެ 13:00ގެ ކުރިން ރަޖިސްޓަރ ކުރަން ޖެހޭނެ ކަމަށް އެމްޓީސީސީން ބުނެއެވެ.\nމީގެ ކުރިން އެމްޓީސީސީން އަހަރީ އާންމު ޖަލްސާ ބޭއްވުމަށް ނިންމީ މިދިޔަ މަހުގެ ތެރޭގައެވެ. އޭރު ކުންފުނީގެ ހިއްސާދާރުންނަށް ފޮނުވި ނޯޓިސްގައި ބުނެފައިވަނީ 2020 ވަނަ އަހަރުގެ އަހަރީ އާންމު ޖަލްސާ ބާއްވަންޖެހޭ އެންމެފަހު ތާރީޚަކީ 31 މެއި ކަމަށެވެ. އެހެންނަމަވެސް ކުންފުނީގެ ޚާއްސަ ޖަލްސާ މެއި 16 ވަނަ ދުވަހު ބޭއްވުމާ ގުޅިގެން ކެޕިޓަލް މާރކެޓް ޑިވެލޮޕްމެންޓް އޮތޯރިޓީގެ ހުއްދަ އާއެކު އަހަރީ އާންމު ޖަލްސާ ފަސްކޮށްފައިވާ ކަމަށެވެ.\nއެމްޓީސީސީ އަށް މިދިޔަ އަހަރު ލިބުނު ފައިދާ އިން ހިއްސާދާރުންނަށް ހިއްސާއަކަށް ތިން ރުފިޔާ ބަހަން އަހަރީ އާންމު ޖަލްސާ އަށް ހުށަހަޅަން ޑިރެކްޓަރުންގެ ބޯޑުން ވަނީ ފާސްކޮށްފައެވެ.\nއަހަރީ އާންމު ޖަލްސާ ފަސްކޮށްފައިވާއިރު އެމްޓީސީސީއަށް 2021 ވަނަ އަހަރުގެ ފުރަތަމަ ކުއާޓަރގައި ސާފު ފައިދާގެ ގޮތުގައި 72.55 މިލިއަން ރުފިޔާ ވަނީ ލިބިފައެވެ. ކުންފުނީގެ 2021 ވަނަ އަހަރުގެ ފުރަތަމަ ކުއާޓާރގެ މާލީ ނަތީޖާ ދައްކާގޮތުން ޓެކުހަށް ކެނޑުމުގެ ކުރިން ސާފު ފައިދާގެ ގޮތުގައި 72.55 މިލިއަން ރުފިޔާ އެ ކުންފުންޏަށް ލިބިފައިވެއެވެ. މިއީ 2020 ވަނަ އަހަރުގެ ފުރަތަމަ ކުއާޓާރގެ ނަތީޖާއާ އަޅާބަލާއިރު %40.16 އިތުރު އަދަދެކެވެ.\nމާލީ ހިސާބުގެ ތަފްސީލަށް ބަލާއިރު، 2021 ވަނަ އަހަރުގެ ފުރަތަމަ ކުއާޓާރގައި ޖުމުލަ 423.12 މިލިއަން ރުފިޔާ ލިބިފައިވާއިރު، 2020 ވަނަ އަހަރުގެ ފުރަތަމަ ކުއާޓާރގައި ލިބިފައިވަނީ 353.53 މިލިއަން ރުފިޔާއެވެ.\n2021 ވަނަ އަހަރު ވިޔަފާރި ކޮށްގެން 82.31 މިލިއަން ރުފިޔާ، ހިންގުމުގެ ފައިދާގެ ގޮތުގައި ލިބުނު އިރު 2020 ވަނަ އަހަރުގެ ފުރަތަމަ ކުއާޓާރގައި ހިންގުމުގެ ފައިދާގެ ގޮތުގައި ލިބިފައިވަނީ، 72.44 މިލިއަން ރުފިޔާއެވެ.\nފާއިތުވި އަހަރު، ފުރަތަމަ ކުއާޓަރުގައި ޓެކުހަށް ކެނޑުމަށްފަހު ސާފު ފައިދާގެ ގޮތުގައި ވަނީ 61.67 މިލިއަން ރުފިޔާ ލިބިފައިވާ ކަމަށް ރެކޯޑު ކޮށްފައިވާއިރު، 2020 ވަނަ އަހަރުގެ މި މުއްދަތުގައި ލިބުނުކަމަށް ރެކޯޑު ކޮށްފައިވަނީ، 52.98 މިލިއަން ރުފިޔާއެވެ. މި ނަތީޖާއާ އެކު ހިއްސާއަކަށް ޖެހުނު ފައިދާވަނީ 67.7 ރުފިޔާއަށް އަރާފައެވެ.\nކޮވިޑް-19 ގެ ހާލަތަށް ބަލައި ފަރުވާތެރިކަމާއެކު ވިޔަފާރިތަކަށް މިހާލަތުގައި ގެންނަންޖެހޭ ބަދަލުތައް ގެނެސް، ވިޔަފާރި ކުރިއަރުވައި، ކުންފުނީގެ މަގްސަދުތައް ހާސިލްކުރުމަށް ހިކްމަތްތެރިކަމާއެކު ފިޔަވަޅުތައް އަޅައި، މި ފިޔަވަޅުތަކުގެ ނަތީޖާ ހާސިލްކުރެވިފައިވާކަން މާލީ ނަތިޖާއިން ފެންނަން އޮތްކަމަށް ކުންފުނިން ފާހަގަކޮށްފައިވެއެވެ.\nއެމްޓީސީސީއަކީ އެ ކުންފުނިން މަޝްރޫއުތައް ހިންގަމުންދާ ރަށްރަށުގައި އިޖުތިމާއީ ޒިންމާގެ ދަށުން އެކި ޕްރޮޖެކްޓްތައް ހިންގާ ކުންފުންޏެކެވެ. އެމްޓީސީސީގެ 2020 ވަނަ އަހަރުގެ މާލީ ނަތީޖާ މިހާރު އާންމުކޮށްފައިވާއިރު ފާއިތުވި އަހަރު އެކުންފުނިން ކުރި 1.37 ބިލިއަން ރުފިޔާގެ ވިޔަފާރިން ޓެކުހަށް ކެނޑުމުގެ ކުރިން ސާފު ފައިދާގެ ގޮތުގައި 224.7 މިލިއަން ރުފިޔާ ލިބިފައިވެއެވެ.\nއެމްޓީސީސީގެ ދަށަށް ބަހުގެ ޚިދުމަތް ބަދަލުކުރުމަށް މި މަސް ނިމޭއިރު އެއްބަސްވުމުގައި ސޮއި ކުރެވޭނެ- އެމްޕީއެލް


ހަތަރު އަހަރުތެރޭ ހަ އެއާޕޯޓު އަޅަނީ – Dhen.mv\nހަތަރު އަހަރުތެރޭ ހަ އެއާޕޯޓު އަޅަނީ\nFebruary 3, 2020 - 10:53 am\nކުރިއަށް އޮތް ހަތަރު އަހަރުގެ ތެރޭގައި، ރާއްޖޭގެ ހަ ރަށެއްގައި އެއާޕޯޓްތައް ތަރައްގީކުރައްވާނެކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯހިލު ވިދާޅުވެއްޖެއެވެ.\nމިއަހަރުގެ ރިޔާސީ ބަޔާން އިއްވަވަމުން ރައީސް ސޯލިހު ވިދާޅުވީ ގައުމުގެ ތަރައްގީއާ ގުޅިފައިވާ އެންމެ މުހިންމު އެއް ކަމަކީ، ފަސޭހަ ދަތުރުފަތުރުގެ ނިޒާމެއް އޮތުންކަމަށާއި އެގޮތުން ކަނޑު މަގުންނާއި ވައިގެ މަގުން ދަތުރުކުރެވޭނެ، އިތުބާރުހުރި ދަތުރުފަތުރުގެ ނިޒާމެއް ގާއިމުކުރުމަށް، ސަރުކާރުން ވަރަށް ބޮޑު ސަމާލުކަމެއް ދެއްވާކަމަށެވެ.\nރައީސް ވިދާޅުވީ ކުރިއަށް އޮތް ހަތަރު އަހަރުގެ ތެރޭގައި، ރާއްޖޭގެ ހަ ރަށެއްގައި އެއާޕޯޓްތައް ތަރައްގީކުރައްވާނެކަމަށެވެ. އެގޮތުން ހއ. ހޯރަފުށްޓާއި، މ. މުލި އަދި ގދ. ފަރެސްމާތޮޑާގައި ހަދާ އެއާޕޯޓުތައް މި މުއްދަތުގައި ނިންމުމަށް އަމާޒު ހިފާފައިވާކަން ރައީސް ފާހަގަކުރެއްވިއެވެ.\n"އިތުބާރުހުރި ދަތުރުފަތުރުގެ ނިޒާމެއް ޤާއިމުކުރުމަށް، ސަރުކާރުން ވަރަށް ބޮޑު ސަމާލުކަމެއް ދޭ. ހއ. ހޯރަފުށްޓާއި ގައި މ. މުލި އަދި ގދ. ފަރެސްމާތޮޑާގައި ހަދާ އެއާޕޯޓުތައް ނިންމުމަށް މިއަންނަނީ މަސައްކަތްކުރަމުން. އަދި ކުރިއަށް އޮތް ހަތަރު އަހަރުގެ ތެރޭގައި، ރާއްޖޭގެ ހަ ރަށެއްގައި އެއާޕޯޓްތައް ތަރައްގީކުރެވޭނެ." ރައީސް ވިދާޅުވިއެވެ.\nވައިގެ ދަތުރުފަތުރުކުރުމުގެ ދާއިރާއިން ބޮޑެތި އާމާޒުތަކެއް ޙާސިލްކުރުމަށް މަސައްކަތް ކުރަމުންދާއިރު، ރާއްޖޭގެ ރަށްތައް ކަނޑު ދަތުރުފަތުރުގެ ލުއިފަސޭހަ ނިޒާމަކުން ގުޅައިލުމުގެ ފުރަތަމަ ފިޔަވަހީގެ މަސައްކަތް ފަށާނެކަން ރައީސް ސޯލިހު ވިދާޅުވިއެވެ. އެގޮތުން ފުރަތަމަ ފިޔަވަހީގެ ދަށުން ހއ، ހދ. އަދި ށ. އަތޮޅުގެ ރަށްތަކަށް، މުޅިން އައު ދަތުރުތަކެއް ފެށުމަށް ތައްޔާރުވަމުން އަންނަކަމަށް ރައީސް ވިދާޅުވިއެވެ.\nމި މަޝްރޫއުއަކީ، ދުވެލި ހަލުވި، ތިމާވެއްޓާ ރަޙްމަތްތެރި އަދި ރައްކާތެރި އުޅަނދުތަކެއްގެ އެހީގައި ކުރިއަށްގެންދާނެ މަޝްރޫއެއްކަން އެމަނިކުފާނު ފާހަގަކުރެއްވިއެވެ.\nކޮވިޑް-19: އައްޑޫސިޓީ ހިތަދޫގައި ކަރަންޓީނުގައި ނެތް ދެ މީހަކު ފައްސިވެއްޖެ\nދިރާގުގެ ފްރަންޓްލައިން މުވައްޒަފުންނަށް ވެސް ވެކްސިން ދީފި\nޒުވާނުންގެ މަރުކަޒަށް ބާރުބޮޑުވެ ވެކްސިންދޭ ވަގުތު ކުރުކޮށްފި\nއަޅުގަނޑު މަގުމަތިކޮށް ބާކީކޮށް ހުރުމަކީ ރައީސް ޞާލިޙާއި ކޯލިޝަން ސަރުކާރުން ލަދުގަންނަން ޖެހޭނެ ކަމެއް: ޝިދާތާ\nހުޅުމީދޫން ބަޔަކު ބޭލީ އޮންނަ އުސޫލާ އެއްގޮތަށް : ފުލުހުން


Party ge iss faraaiy kanda alhaanee EC akun noon, asaasee gavaidhun: EC | Jazeera\tޕާޓީގެ އިސް ފަރާތް ކަނޑައަޅަނީ އީސީއަކުން ނޫން، އަސާސީ ގަވައިދުން: ޝަރީފް - Jazeera\nޕާޓީގެ އިސް ފަރާތް ކަނޑައަޅަނީ އީސީއަކުން ނޫން، އަސާސީ ގަވައިދުން: ޝަރީފް\nނާޒިމް ހަސަން September 15, 2020 71 views0\nސިޔާސީ ޕާޓީތަކުގެ އިސް ފަރާތް ކަނޑައަޅަނީ އިލެކްޝަން ކޮމިޝަން (އީސީ)އިން ނޫން ކަމަށާއި އެކަން ކަނޑައަޅަނީ އެ ޕާޓީއެއްގެ އަސާސީ ގަވައިދުން ކަމަށް ކޮމިޝަންގެ ރައީސް އަހުމަދު ޝަރީފް ވިދާޅުވެއްޖެއެވެ.\nޝަރީފް މިހެން ވިދާޅުވީ، ވެރިކަން ކުރާ އެމްޑީޕީގެ އިސް ފަރާތާމެދު ބަހުސެއް ފެށިފައިވާ ދަނޑިވަޅެއްގައެވެ. ބައެއް ފަރާތްތަކުން ވަނީ އެމްޑީޕީގެ އިސް ފަރާތަކީ ކޮބައިކަން އަންގައިދިނުމަށް އީސީގައި ވެސް އެދިފައެވެ.\nޝަރީފް ކުރައްވާފައިވާ ޓްވީޓެއްގައި ވިދާޅުވީ އީސީއަކީ އެއްވެސް ސިޔާސީ ޕާޓީއެއްގެ އިސް ފަރާތް ކަނޑައަޅާނެ މުއައްސަސާއެއް ނޫން ކަމަށެވެ. އެކަން އެނގޭނީ އެ ޕާޓީއެއްގެ އަސާސީ ގަވައިދު އޮތް ގޮތަކުން ކަމަށެވެ.\n"އެމްޑީޕީގެ އަސާސީ ގަވައިދުގެ ހަވަނަ ބާބުގެ މާއްދާތަކުން އެކަން އެނގެން އެބަ އޮތް،" ޝަރީފް ވިދާޅުވިއެވެ.\nރައީސް ސޯލިހުގެ މި ވާހަކަފުޅާއި އަސާސީ ގަވައިދާ ފުށުއަރާ ވާހަކައެއް އެމްޑީޕީގެ ޗެއާޕާސަން ހަސަން ލަތީފް ވަނީ ވިދާޅުވެފައެވެ. ގާނޫނީ ވަކީލް ހަސަން ލަތީފް އެ ޕާޓީގެ ފިޔަވަޅު ކޮމިޓީގެ ނައިބު މުގައްރިރަށް ފޮނުއްވި ސިޓީއެއްގައި ވިދާޅުވެފައިވަނީ އެމްޑީޕީގެ ރައީސްގެ މަގާމަކީ، ޕާޓީގެ އެންމެ އިސް މަގާމު ކަމަށާއި އަދި ސިޔާސީ ކަންކަމުގައި ޕާޓީ ތަމްސީލުކުރާ އަދި ޕާޓީގެ ސިޔާސީ ހަރަކާތްތައް ހިންގުމުގެ ވާޖިބު އަދާކުރާ އެންމެ އިސް ފަރާތަކީ ޕާޓީގެ ރައީސް ކަމުގައެވެ.


އިޤްތިސާދީ ކުރިއެރުމެއް ޤައުމެއްގައި ނެތިއްޖެއްޔާ އެ ޤައުމެއްގެ މިނިވަންކަމަށް ނުރައްކާތައް ފޯރާނެ - ރައީސް - DhiDaily\nއިޤްތިސާދީ ކުރިއެރުމެއް ޤައުމެއްގައި ނެތިއްޖެއްޔާ އެ ޤައުމެއްގެ މިނިވަންކަމަށް ނުރައްކާތައް ފޯރާނެ – ރައީސް\nއިޤްތިސާދީ ކުރިއެރުމެއް ޤައުމެއްގައި ނެތިއްޖެއްޔާ އެ ޤައުމެއްގެ މިނިވަންކަމަށް ނުރައްކާތައް ފޯރާނެކަމަށް ރައީސުލްޖުމްހޫރިއްޔާ ވިދާޅުވެއްޖެއެވެ.\nދިވެހިރާއްޖެ މިނިކަންވަންމަތީ އޮންތަތާ 55އަހަރު ފުރުމުގެ މި މަތިވެރި މުނާސަބާގައި ޤައުމާ މުޚާތަބު ކުރައްވާ ވާހަކަފުޅު ދައްކަވަމުން ރައީސުލްޖުމްހޫރިއްޔާ އިބްރާހިމް މުޙައްމަދު ސޯލިޙް ވިދާޅުވީ ޤައުމެއްގެ ޤައުމުގެ އިޤްތިޞާދުގައި ދިރުމެއް ނެތިއްޔާ، އެ ޤައުމެއްގެ މިނިވަންކަމަށް އަބަދުވެސް ދާނީ ނުރައްކާތައް ކުރިމަތިވަމުންކަމަށެވެ. ރާއްޖެއަށް ދިމާވެފައިވާ އިގްތިސާދީ ހާލަތުގެ ކަން ހުރި ގޮތުގެ ވާހަކަފުޅު ދައްކަވަމުން އެ މަނިކުފާނު ވިދާޅުވީ ދަރިންނަށް ކިޔަވައިދިނުމަށް ހުރަސް އެޅިއްޖެކަމަށާއި ވިޔަފާރިތައް ބަނގުރޫޓުކޮށް، ދަތުރުފަތުރާއި ފަތުރުވެރިކަން ހުއްޓުމަކަށް ގެނެސްފި އަދި އިމްޕޯރޓް އެކްސްޕޯރޓަށް ބުރު އަރުވައި، ރާއްޖޭގެ މުޅި އިޤްތިޞާދު ކަރުތާފެނަށް ގަންބާލައިފިކަމަށެވެ.\nކޮވިޑް 19 އާއި ގުޅިގެން ރާއްޖޭގެ އިގްތިސާދީ ދޮރުތައް ބަންދުވެފައި އޮތުމަށްފަހު އަނެއްކާވެސް ރާއްޖެއިން މިވަނީ ތަރައްގީ އާއި ދިމާލަށް މިސްރާބުފަށާފައެވެ. ނަމަވެސް ރާއްޖޭގެ އިގްތިސާދު އަދިވެސް މިވަނީ ދަތި އުނދަގޫތަކެއްގެ ތެރޭގައި ކަމަށާއި މިއަހަރުގެ ފަހުކޮޅަށް އިގްތިސާދަށް ރަނގަޅު ބަދަލުތަކެއް އަންނާނެކަމުގެ އުއްމީދު ކުރައްވާކަމަށްވެސް އެމަނިކުފާނު ވިދާޅުވިއެވެ.\nރާއްޖެއަކީ ފަތުރުވެރިންނަށް ރައްކާތެރި ޤައުމެއްކަމުގެ އިތުބާރާއި ޔަޤީންކަން، ބޭރުދުނިޔެއަށް ލިބިގެން ނޫނީ، އަޅުގަނޑުމެންގެ މި އުންމީދު ޙާޞިލެއް ނުވާނެކަމަށާއި އެ އިތުބާރު ލިބޭނީ، ޑޮކްޓަރުންގެ އިރުޝާދުތަކަށް ޢަމަލުކޮށް، ކޯވިޑް-19 ކޮންޓްރޯލްކުރުމަށް، އެންމެން އެކުގައި މަސައްކަތްކޮށްގެންކަމަށް ވެސް އެމަނިކުފާނު އިލްތިމާސް ކުރެއްވިއެވެ. އަދި ޢޭގެ އިތުރަށް އެމަނިކުފާނު ވިދާޅުވީ ރާއްޖޭގެ މައިގަނޑު ދެ ސިނާޢަތަކީ ދިވެހިން ބިނާކުރި ފަތުރުވެރިކަމާއި މަސްވެރިކަންކަމަށާއި އޭގެތެރެއިންވެސް ދޮށީގެ މަސްވެރިކަމަކީ، މުޅި ދުނިޔެއިން ވެސް ފާހަގަކޮށްލެވޭ، ދިވެހިންގެ އަމިއްލަ އުފެއްދުމެއް ކަމަށާއި ރާއްޖޭގެ ފަތުރުވެރިކަމަކީ ވެސް، ދިވެހިންގެ އަމިއްލަ ވިސްނުމުގެ މައްޗަށް ބިނާކޮށްގެން ތަރައްގީކޮށް، ދުނިޔޭގެ މަޤްބޫލުކަން ހޯދާފައިވާ ޞިނާޢަތެއްކަމަށްވެސް އެ މަނިކުފާނު ހާމަކުރެއްވިއެވެ.\nމިމޭރުމުން ވާހަކަފުޅުދައްކަވަމުން ރައީސުލްޖުމްހޫރިއްޔާ އިތުރަށް ވިދާޅުވީ މިއީ އިޤްތިޞާދީ ޙަރަކާތްތައް ސިންދަފާތު ކުރުމަށް އަމާޒު ހިފަންވީ ވަގުތު ކަމަށާއި އިޤްތިޞާދީ ޙަރަކާތްތަކުގައި ޒުވާނުންނާއި އަންހެނުންގެ ބައިވެރިވުން އިތުރުކުރަންވީ ވަގުތުކަމަށެވެ. އަދި ރާއްޖޭގެ އެއްގަމާއި ކަނޑުގައިވާ، ޤުދުރަތީ ވަސީލަތްތަކުގެ ނަފާ އިތުރުކުރުމުގެ މަސައްކަތް ފަށަންވީ ވަގުތުކަމަށްވެސް ރައީސް ވިދާޅުވިއެވެ. މީގެ އިތުރުން މިއަދުގެ ހިތާބުގައި ރައީސް ވިދާޅުވީ ބައިނަލްއަޤްވާމީ މުޖްތަމައުގައި ރާއްޖޭގެ އެންމެ މަތީ މަސްލަހަތު ޙިމާޔަތްކުރާނީ ސުލްހަވެރިކަމާއި ހަމަޖެހުމުގެ މައްޗަށް ބިނާވެފައިވާ ޚާރިޖީ ގުޅުންތަކުގެ ތެރެއިންކަމަށްވެފައި އަދި މިނިވަން ޤައުމެއްގެ އުފަލާއި ފަހުރުވެރިކަން ފާހަގަކުރާއިރު، ބައިނަލްއަޤްވާމީ މުޖްތަމަޢުގައި، އެހެން ޤައުމުތަކާ އެކުގައި ކުރަންޖެހޭ މަސައްކަތްތަކުގެ މުހިންމުކަން މިއަދު އިތުރުވެފައިވާކަން އެމަނިކުފާނު ފާހަގަކުރެއްވިއެވެ.\nރާއްޖޭގެ މިނިވަންދުވަސް ފާހަގަކުރަމުން އަންނަ މިފަދަ ދަނޑިވަޅެއްގައި އަޅުގަނޑުމެންނަށް އެންމެނަށް ފާއިތުވެދިޔަ ދުވަސްތަކުގެ ތެރެއިން ލިބުނު ފިލާވަޅުތަކުން ޢިބުރަތް ހާސިލްކޮށް މިނިވަންކަމެއް އޮތަސް ބައެއް ފަހަރު އޭގެ ތެރެއިން ކަންތައްތައް ނުނިންމޭ ހާލަތަށް ދިރިއުޅުމުގެ ކަންކަން ގޮސްފާނެކަމީ އެންމެންވެސް ގަބޫލުކުރަންޖެހޭ މައިގަނޑު ހަގީގަތެވެ.


“ނެތޭ ވެވޭކަށް ބާޣީއަކަށް” މިނަމުގައި މިރޭ ކުޅުދުއްފުށީގައި ބާއްވާ ޖަލްސާގައި ބައިވެރިވެވަޑައިގަތުމަށް ރައީސް ނަޝީދުގެ ރަނިންގްމޭޓް ޑރ. މުސްތަފާ ލުތުފީ ކުޅުދުއްފުށްޓަށް ވަޑައިގަންނަވައިފި – Maldivian Democratic Party\n“ނެތޭ ވެވޭކަށް ބާޣީއަކަށް” މިނަމުގައި މިރޭ ކުޅުދުއްފުށީގައި ބާއްވާ ޖަލްސާގައި ބައިވެރިވެވަޑައިގަތުމަށް ރައީސް ނަޝީދުގެ ރަނިންގްމޭޓް ޑރ. މުސްތަފާ ލުތުފީ ކުޅުދުއްފުށްޓަށް ވަޑައިގަންނަވައިފި\n“ނެތޭ ވެވޭކަށް ބާޣީއަކަށް” މި ނަމުގައި ބާއްވާ އެމްޑީޕީގެ “އެއްބުރުން” ކެމްޕެއިންގެ ފުރަތަމަ އާއްމު ޖަލްސާގައި ބައިވެރިވަވަޑައިގަތުމަށް ދިވެހިރައްޔިތުންގެ ޑިމޮކްރަޓިކް ޕާޓީ (އެމްޑީޕީ)ގެ ރިޔާސީ ކެންޑިޑޭޓް ރައީސް ނަޝީދުގެ ރަނިންގމޭޓް ޑރ. މުސްތަފާ ލުތުފީ ކުޅުދުއްފުށްޓަށް ވަޑައިގަންނަވައިފިއެވެ.\nމިރޭ ކުޅުދުއްފުށީގައި “ނެތޭ ވެވޭކަށް ބާޣީއަކަށް”މި ނަމުގައި ޑރ. މުސްތަފާ ލުތުފީ ބައިވެރިވެވަޑައިގަންނަވާ ފުރަތަމަ އާއްމު ޖަލްސާ ފެށުމަށް ހަނމަޖެހިފައިވަނީ މިރޭ 10ޖަހާއިރުއެވެ. އަދި ކުޅުދުއްފުށްޓަށްފަހު އެމަނިކުފާނުންގެ “ނެތޭ ވެވޭކަށް ބާޣީއަކަށް” ދަތުރުފުޅުތައް ތާވަލު ކުރެވިފައިވާގޮތުން7އޯގަސްޓާ ހިސާބަށް މި ދަތުރުފުޅުތައް ކުރިޔަށް ދާނެއެވެ. މި ގޮތުން މި ދަތުރުފުޅުތައް ރާއްޖޭގެ އެންމެ އުތުރުން ހއ އަތޮޅުން ފަށާގޮތަށް ރާއްޖޭގެ އެންމެ ދެކުނުން އައްޑޫ ސިޓީއާ ދެމެދުގައިވާ ހުރިހާ އަތޮޅަކަށް އެމަނިކުފާނު ޒިޔާރަތް ކުރައްވާނެއެވެ.\nމި ދަތުރުފުޅުތަކުގައި ހދ. ކުޅުދުއްފުށީގެ އިތުރުން ޑރ. މުސްތަފާ ލުތުފީ ޒިޔާރަތް ކުރައްވާ ރަށްތަކަކީ ހއ. އިހަވަންދޫ، ދިއްދޫ، ށ. ފޮނަދޫ، ނ. މަނަދޫ، ޅ. ނައިފަރު، ހިންނަވަރު، މާލެ ސިޓީއިން ހުޅުމާލެ، ވިލިނގިލި، ރ. އުނގޫފާރު، ބ. އޭދަފުށި، ކ. ކާށިދޫ، ގުރައިދޫ އއ. އުކުޅަސް، އދ. މާމިނގިލި، ކ. މ. ދިއްގަރު، ދ. ކުޑަހުވަދޫ، ފ. ނިލަންދޫ، ތ. ހިރިލަންދޫ، ލ. ފޮނަދޫ، ގދ. ތިނަދޫ، ގައްދޫ، ގއ. ދާންދޫ، ގއ. ކޮލަމާފުށި، ވިލިނގިލި، ޏ. ފުވައްމުލައް އައްޑޫ ސިޓީ އަދި މާލެ ސިޓީގެ އަވަށްތަކަށެވެ.\n“ނެތޭވެވޭކަށް ބާޣީއަކަށް” އެމްޑީޕީގެ “އެއްބުރުން” ކެމްޕެއިންގެ މި ދަތުރުފުޅުތަކުގައި ރިއާސީ ކެންޑިޑޭޓް ރައީސް ނަޝީދު ހޮވުމަށްޓަކައި އެމްޑީޕީއިން މިހާތަނަށް ކުރަމުން ގެންދިޔަ ކެމްޕެއިން މަސައްކަތްތަކުގެ އިތުރުން މިފަހަރުގެ ދަތުރުތަކުގައި ތަފާތު އިތުރު ހަރަކާތްތައް ކުރިޔަށް ގެންދާގޮތަށް ވަނީ ހަނމަޖެހިފައެވެ. މި ގޮތުން މިފަހަރު ޑރ. މުސްތަފާ ލުތުފީ ޒިޔާރަތްކުރައްވާ ރަށްރަށުގައި ރިޔާސީ އިންތިޚާބުގެ މެނިފެސްޓޯގެ ބިލްބޯރޑު އަދި ބަޣާވާތާ ގުޅޭ ބިލްބޯރޑް ހަރުކުރުމާއި،7ފެބްރުއަރީ 2013ގައި ހިންގި ބަޣާވާތާ ގުޅޭގޮތުން ތައްޔާރުކޮށްފައިވާ ފޮތް ބެހުމާއި، ބަޣާވާތުގެ ސީޑީ ބެހުން ހިމެނިގެންވެއެވެ.\nރައިސް ނަޝީގެ ރަނިންގމޭޓު ޑރ. މުސްތަފާ ލުތުފީއާއިއެކު މި ދަތުރުފުޅުތަކުގައި ބައިވެރިވެވަޑައިގަންނަވާނީ، އެމްޑީޕީގެ ޗެއަރޕާސަން މޫސާ މަނިކާއި، މައްޗަންގޯޅި އުތުރު ދާއިރާގެ މަޖިލިސް މެމްބަރު އަލްއުސްތާޛާ މާރިޔާ އަޙުމަދު ދީދީއާއި، އެމްޑީޕީ ސަރުކާރުގެ އެޑީއުކޭޝަން މިނިސްޓަރ ޝިފާ މުޙައްމަދު އަދި މައްޗަންގޮޅި އުތުރު ދާއިރާގެ ރައީސް އިބްރާޙިމް އަޙުމަދުއެވެ.\n“ނެތޭވެވޭކަށް ބާޣީއަކަށް” ޕޯސްޓަރު ހަރުކުރުން


Zain aai Hantey Soneva Surf Pro kaamiyaabu koffi\nޒައިން އާއި ހަންޓޭ ސޮނެވާ ސާފު ޕްރޯ ކާމިޔާބުކޮށްފި\nހަންޓޭ (ކ) އަދި ޒައިން (ވ) އަށް އެވޯޑް ހަވާލުކުރަނީ– ފޮޓޯ/ސޮނެވާފުށި\nބ. އަތޮޅުގެ ރާޅާ އެޅުންތެރިންނަށް އަމާޒުކޮށްގެން ސޮނެވާ ފުށި ރިސޯޓުން އިންތިޒާމުކޮށްގެން ބޭއްވި “ސޮނެވާ ސާފު ޕްރޯ” ދެވަނަ ރާޅާއެޅުމުގެ މުބާރާތް ބ. ގޮއިދޫ އަހްމަދު ޒައިން އާއި ހަސަން މާހިރު (ހަންޓޭ) ކާމިޔާބުކޮށްފި އެވެ.\nމިދިޔަ ހަފްތާގައި މިއަތޮޅުގައި ކުރިއަށް ދިޔަ މި މުބާރާތުގެ 18 އަހަރުން މަތީގެ ރާޅާއެޅުމުގެ ބައިން ޒައިން އެއްވަނަ ހޯދިއިރު، ހަންޓޭ އެއްވަނަ ހޯދީ 18 އަހަރުން ދަށުގެ ރަޅާ އެޅުމުގެ ބައިންނެވެ.\nމި މުބާރާތުގައި ބ. އަތޮޅުގެ އެކި ރަށްރަށުން 40 ރާޅާއެޅުންތެރިންނާއި ބޮޑީބޯޑަރުން ބައިވެރިވި އެވެ.\nމުބާރާތުގެ ބޮޑީބޯޑިން ކެޓަގަރީން އެއްވަނަ އަދި އެންމެ އުއްމީދީ ބޮޑީ ބޯޑަރަކަށް ހޮވުނީ ބ. މާޅޮހު މުހައްމަދު ނަބީލެވެ. އަދި އެންމެ އުއްމީދީ ރާޅާ އެޅުންތެރިޔާގެ މަގާމު ހޯދީ ފުޅަދޫ ލިޔާން މުހައްމަދު އެވެ.\nސޮނެވާފުށިން ބުނި ގޮތުގައި ކަނޑުތަކުގެ ދިރުމަށް ލޯބި ޖެއްސުމުގެ ގޮތުން ބާއްވާ ސޮނެވާ ސާފު ޕްރޯ މުބާރާތަކީ ރާޅާއެޅުންތެރިންގެ ހުނަރު އިތުރުކޮށް، އިތުރު އާ ރާޅާއެޅުންތެރިން އުފެއްދުމުގެ މަގުސަދުގައި ބާއްވާ މުބާރާތެކެވެ.\nމި އަހަރުގެ މުބާރާތުގައި މުސްތަގުބަލުގައި އަންހެން ކުދިން މި މުބާރާތުގައި ބައިވެރިވުން އިތުރުކުރުމަށް ބ. އަތޮޅުގައި ރާޅާއެޅުމަށް އަލަށް ފަށައިގަންނަ ތިން އަންހެންކުދިންނަށް ޖަޖުންނާއެއްކޮށް ރާޅާއެލުމުގެ ފުރުސަތު ވަނީ ދީފައެވެ.\nމިއީ ސޮނެވާއިން މިއަތޮޅުގައި ބޭއްވި ރާޅާއެޅުމުގެ ދެވަނަ މުބާރާތެވެ.


Terrorism ge qaanoonah hushahelhi islaahuthakaa gulhigen Maumoon kanboduve vadaigenfi - vNews.mv\nޓެރަރިޒަމްގެ ގާނޫނަށް ހުށަހެޅި އިސްލާހުތަކާ ގުޅިގެން މައުމޫން ކަންބޮޑުވެވަޑައިގެންފި\n12 September 2019, 13:25\nފުލުހުންނަށް ބޮޑެތި ބާރުތަކެއް ލިބޭ ގޮތަށް ޓެރަރިޒަމް މަނާކުރުމުގެ ގާނޫނަށް ސަރުކާރުން ހުށަހަޅާފައިވާ އިސްލާހުތަކާ ގުޅިގެން ބާ ކައުންސިލްގެ ރައީސް މައުމޫން ހަމީދު ވަރަށް ކަންބޮޑުވުން ފާޅުކުރައްވައިފި އެވެ.\nޓެރަރިޒަމްގެ ގާނޫނަށް ސަރުކާރުގެ ފަރާތުން ހުށަހަޅާފައިވާ އިސްލާހުތަކުގެ ބިލް ރައްޔިތުންގެ މަޖިލީހަށް މިހާރު ވަނީ ފޮނުއްވާފަ އެވެ. އަދި އެ ބިލްގެ މަސައްކަތް އަވަހަށް ނިންމުމަށްޓަކައި ދައުރުން ބޭރުގައި މިއަދު ހާއްސަ ޖަލްސާއެއް ބޭއްވުމަށްފަހު މިހާރު ދަނީ އިތުރު ޖަލްސާތަކެއް ބޭއްވުމަށް ތައްޔާރުވަމުންނެވެ.\nމައުމޫން ހަމީދު ކުރައްވާފައިވާ ޓްވީޓްތަކެއްގައި ވިދާޅުވީ ގޮތް ނޭނގޭ ގޮތަށް މަރާލާފައިވާ މީހުންގެ މައްސަލަތައް ބެލުމަށް ރައީސުލްޖުމްހޫރިއްޔާ އުފައްދަވާފައިވާ މަރު ކޮމިޝަނުން އެކުލަވާލާފައިވާ ރިޕޯޓުގައި ފުލުހުން ހެކި އުފައްދަން މަސައްކަތް ކޮށްފައިވާ ބުނެފައިވާ ކަމަށެވެ. އަދި ކުށެއްގެ ތުހުމަތުގައި މީހަކު ހައްޔަރުކުރަން ދިޔަ ފުލުހުންތަކެއް މީހަކަށް އަނިޔާ ކުރި މަންޒަރު ވީޑިއޯ ކުރި މީހުންނަށް ފުލުހުންގެ ބަޔަކު ބިރު ދައްކައި ހެކި ނައްތާލަން ވެސް މަސައްކަތްކޮށްފައިވާ ކަމަށް މައުމޫން ވަނީ ތުހުމަތުކުރައްވާފަ އެވެ.\nފުލުހުންގެ އަމަލުތައް އެގޮތަށް ހުއްޓާ، ފުލުހުންނަށް އިތުރު ބާރުތަކެއްދީ، ފުލުހުންގެ ބާރު ނަހަމަ ގޮތުގައި ބޭނުންކުރުން ހުއްޓުވަން ހުރި ހުރަސްތައް ނައްތާލަނީ ކީއްވެގެންތޯ މައުމޫން ވަނީ ސުވާލު ކުރައްވާފަ އެވެ.\nރާއްޖޭގައި އަމަލުކުރަމުންދާ ޓެރަރިޒަމުގެ ގާނޫނަށް އިޝާރާތްކުރައްވާ މައުމޫން ހަމީދު ވިދާޅުވީ ނޯތު ކޮރެއާ ފިޔަވާ އެންމެ ހަރުކަށި ޓެރަރިޒަމުގެ ގާނޫނު މިހާރުވެސް އޮތީ ރާއްޖޭގައި ކަމަށެވެ. ނޫސްވެރިޔަކު ގެއްލުވާލެވުނީ ގާނޫނުގެ ދައުރުގެ ސަބަބުން ނޫން ކަމަށާއި، މައްސަލަ އޮތީ ގާނޫނު ނަގަހައްޓަން ތިއްބެވި ބޭފުޅުންގެ ކިބައިގައި ކަމަށްވާތީ އިސްލާހުކުރަންވީ ގާނޫނުތޯ ވެސް މައުމޫން ވަނީ ސުވާލު ކުރައްވާފަ އެވެ.\nޓެރަރިޒަމްގެ ގާނޫނަށް ގެންނަން އުޅޭ އިސްލާހުތަކަށް ފާޑު ވިދާޅުވަމުން މައުމޫން ވިދާޅުވީ ގާނޫނަށް ގެންނަން ގެންނަން އުޅޭ އިސްލާހުތައް ޓެރަރިޒަމުގެ ގާނޫނު އެކުލަވާލިއިރު ހިމެނިނަމަ ގެއްލުވާލާފައިވާ މީހުންގެ ހައްގުގައި ވާހަކަ ދައްކާ މީހުންނާ އަޑުއުފުލާ ޖަމިއްޔާތައް ވެސް ޓެރަރިޒަމްގެ ކުށުގައި ބެދޭނެ ކަމަށެެވެ. އަދި ޓެރަރިޒަމުގެ ވިއުގައެއް އިދާރާތަކުގެ ތެރޭގައި އޮތް ކަމަށް ބުނާ މީހާވެސް ކުރީ ކުށެއް ކަަމަށް ބަލައި ދައުވާ ކުރެވިދާނެ ކަމަށްވެސް ވިދާޅުވި އެވެ.\nކުރީގެ ރައީސް މައުމޫން އަބްދުލް ގައްޔޫމު ގާނޫނަށް ޚިލާފަށް ޖަލުގައި އަށް މަސް ވަންދެން ގެންގުޅުނީ ޓެރަރިޒަމުގެ ގާނޫނުގެ ދަށުން ގާނޫނާ ހިލާފަށް ކަން ފާހަގަކުރައްވަމުން މައުމޫން ހަމީދު ވިދާޅުވީ އޭރު އެކަން ހުއްޓުވަން ކެރުނު އެއްވެސް ފަރާތެއް ނެތް ކަމަށެވެ. އެހެންކަމުން އާންމު ރައްޔިތަކަށް އެފަދަ ހާލަތެއްގައި ބިރުވެރިކަން ކުރިމަތިވާނެ މިންވަރާ ދޭތެރޭ ވިސްނަން ޖެހޭ ކަމަށްވެސް ވިދާޅުވި އެވެ.\nމައުމޫން އިތުރަށް ވިދާޅުވީ އެންމެ ބޮޑު ކަންބޮޑުވުމަކީ ބާރު ލިބިފައިވާ މީހުން އެބާރުތައް ނަހަމަ ގޮތުގައި ބޭނުންކޮށް، އާންމު ރައްޔިތުންނަށް އަނިޔާވެރިވާ މައްސަލަ ކަމަށެވެ. އަދި އެ ކަންކަން ބަލަންޖެހޭ އިދާރާތަކުން އަޅާނުލުމަކީ ވެސް ވަރަށް ބޮޑު ކަންބޮޑުވުމެއް ކަމަށްވެސް މައުމޫން ހަމީދު ވަނީ ވިދާޅުވެފަ އެެވެ.


You Tube | Mihaaru\nޓިކްޓޮކް ކަހަލަ ފީޗާއެއް ޔޫޓިއުބަށް\nޓިކްޓޮކަކީ 15 ސިކުންތުގެ ވީޑިއޯ އަޕްލޯޑްކުރެވޭ ގޮތަށް ފަރުމާކޮށްފައިވާ މިހާރު އެންމެ މަގުބޫލު އެއް ސޯޝަލް ޕްލެޓްފޯމެވެ. ޔޫޓިއުބުން މިހާރު ވަނީ އެކަން ކުރަން ނިންމައި، އާ ފީޗާއެއް ޓެސްޓުކުރަން ފަށައިފަ އެވެ.\nތަފާތުކުރުންތަކާ ދެކޮޅަށް ޔޫޓިއުބުން މިލިއަން ޑޮލަރު\n"ވަރުބަލިވެއްޖެ" ކަމަށް ބުނެ ވަގުތީ ގޮތުން ޔޫޓިއުބާ ފެއަށް ޖެހުނުކަން މިދިޔަ ޑިސެމްބަރު މަހު އިއުލާންކުރުމަށް ފަހު މި އަހަރަގެ ކުރީކޮޅު އަލުން އެ ޕްލެޓްފޯމަށް އައި މަޝްހޫރު ޔޫޓިއުބް ތަރި ޕިއުޑިޕައިއާ އެކު ޔޫޓިއުން އާ ޑީލެއް ހަދައިފި އެވެ.\nބީބާގެ އާ ޑޮކިއުމަންޓަރީއެއް މި މަހުގެ 27 ގައި\nކެނެޑާގެ ޒުވާން ލަވަކިޔުންތެރިޔާ ޖަސްޓިން ބީބާގެ އާ ޑޮކިއުމަންޓަރީއެއް ޔޫޓިއުބުން ގެނެސްދޭން ތައްޔާރުވެއްޖެ އެވެ.\nޝާހްރުކްގެ ދަރިފުޅު ސުހާނާގެ ފިލްމު ޔޫޓިއުބަށް\nޝާހްރުކް ޚާންގެ އަންހެން ދަރިފުޅު ސުހާނާ ޚާން ކުޅުނު ކުރު ފިލްމެއްގެ ވާހަކަ މި ދޭތެރެ އިން ވަރަށް ގަދައަށް ދެކެވިފައިވެ އެވެ. "ދަ ގްރޭ ޕާޓް އޮފް ބްލޫ" ގެ ނަމުގައި ހަދާފައިވާ ފިލްމުގެ ޕޯސްޓަރަކާއި ޓީޒާއެއް ވެސް މީގެ ކުރިން ސޯޝަލް މީޑިއާގައި ދައުރުވެ، ގިނަ ބައެއްގެ ސަމާލުކަން އެއަށް ހުއްޓުނެވެ.\nމޯމޯ ޗެލެންޖަށް ސަމާލުވާތި، ނުރައްކަލެއް\nއިންޓަނެޓްގެ ތެރެއިން މިހާރު ކުރިމަތި ނުވާ މައްސަލައެއް ނެތެވެ. އެހެންވެ މީގެ ނުރައްކާތަކުން ދަރިން ސަލާމަތް ކުރަން ބެލެނިވެރިން ކޮންމެވެސް ރައްކާތެރިކަމުގެ ފިޔަވަޅު އަޅަން ޖެހެ އެވެ. އެހެން ނޫން ނަމަ ހީވެސް ވަރުގެ ހިތާމައަކާ ކުރިމަތިލާން ޖެހިދާނެ އެވެ.\nގާނޫނާ ޚިލާފަށް ސަރުކާރުން ކުރަމުންދާ ކަންކަން ހުއްޓާލަން، ފުލުހުންގެ ޔުނިފޯމުގައި ތިބި ބަޔަކު ވަރުގަދަ އިންޒާރުތަކެއް ދޭ ވީޑިއޯއެއް ރޭ އާއްމުވެއްޖެ އެވެ. ޔޫޓިއުބްގައި އަޕްލޯޑުކޮށްފައިވާ އެ ވީޑިއޯގައި އިންޒާރު ދިނީ، ފުލުހުންތޯ އެ މުއައްސަސާ އިން މިހާރު އަންނަނީ ތަހުގީގު ކުރަމުންނެވެ.


SunOnline: Report: Maruge kurin, Isse aa emme fahun dhimaavi rahumaiytheriyaa ge vaahaka!\nއިއްސޭއާ އެންމެ ފަހުން ވާހަކަ ދެއްކި އޭނާގެ ރަހުމަތްތެރިޔާ، އިބްރާހިމް ހާފިލް ސަން އަށް މައުލޫމާތު ދެނީ --- ސަން ފޮޓޯ/ މުހައްމަދު އަފްރާހް\nމަރުގެ ކުރިން، އިއްސެއާ އެންމެ ފަހުން ދިމާވި ރަހުމަތްތެރިޔާ ވާހަކަ!\n10 މަސް 1 ހަފްތާ ކުރިން - 19 ޖޫން 2017 1\nރަހުމުކުޑަ އަނިޔާތަކުގައި މަރުވި ޅ. ހިންނަވަރު، އަތިރީގޭ، އިސްމާއިލް އުމަރު (އިއްސެ)އާ މިރަށުން އެންމެ ގާތް ގުޅުމެއް އޮތީ އިހަވަންދޫ މެޒޯގޭ އިބްރާހިމް ހާލިފެވެ. އިއްސެއާ އެންމެ ފަހުން ބައްދަލުވި މީހަކީ ވެސް އިބްރާހިމެވެ.\n"އިސްމާއިލް އަކީ މިރަށުގައި ހަތަރު ފަސް އަހަރު ވެފައި ހުރި މީހެއް، އެހެންވެ ރައްޓެހިވާނެ، ދެން އަޅުގަނޑަކީ ވެސް މަސްވެރިއަކަށްވުމާ އެކު އައިސް ހޯދަން ގުޅާގުޅާ ވަރަށް ރައްޓެހިވާނެ،" އިބްރާހިމް ބުންޏެވެ.\nއިހަވަންދޫގައި ހުންނަ މިފްކޯގެ އައިސް ޕުލާންޓު: ރަހުމް ކުޑަ ގޮތަކަށް އިއްސެ މަރާލާފައި އޮތީ އެތަނުގެ ތެރޭގައި ---ސަން ފޮޓޯ/ މުހައްމަދު އަފްރާހް\nއިބްރާހިމް ބުނި ގޮތުގައި މި ރޯދަ މަހުގެ ކޮންމެ ރެއަކު ވެސް ތަރާވީހް ގަޑީގައި ސައި ބުއިމަށާއި ހާރު ކެއުމަށް އިއްސެ އާއި އޭނައާ ބައްދަލުވެ އެވެ. އެ ރަށު އައިސް ޕްލާންޓުގައި އިއްސެ ނިދާ އުޅޭ އިރު ރޯދަ ވިއްލުމަށް ކާ އެއްޗެތި ތައްޔާރުކޮށްދެނީ އޭނާ މަރާލި ކަމަށް ތުހުމަތު ކުރެވޭ ގާތިލް ޝުމޮންމިއާ ކަމަށް އިބްރާހިމް ބުންޏެވެ.\nއިއްސެ މަރާލި ރޭ އޭނާ ހާރުކެއީ ވެސް އިބްރާހިމްގެ ގެއިންނެވެ. އިބްރާހިމްގެ ގެއިން އެ ހުރިހާ ކަމެއް އިއްސެއަށްކޮށްދިނީ ހިލޭ ސާބަހަށެވެ. މިދިޔަ ބުރާސްފަތި ދުވަހުގެ ރޭ ހާރުކައި ނިމިގެން، ނިދަންވެގެން އައިސް ޕްލާންޓަށް އިއްސެ ދިޔަ ކަމަށް ވަނީ އެ ރޭ މެންދަމު 2:45 އެހާކަންހާއިރު އެވެ.\n"އިއްސެ ކައި ހުރިހާކަމެއް އޮންނާނީ އެތާގައި، ދެން އަޅުގަނޑު މާ ރައްޓެހިވީމަ އަޅުގަނޑު ބުނީ ކާންދޭނަމޭ އިއްސެ އަށް މިރޯދަ މަހު، ދެން ހާރާއި ތަރާހީވް ދޭން އަޅުގަނޑު، ދެން ކޮންމެ ރެއަކު 2:10ގައި އޭނަ އަންނާނެ، ދެން އަޅުގަނޑު އޮންނަން އޭނާ ކައިނިމެންދެން ބޭރުގައި، އޭނާ ދާނީ 2:45 ގައި 2:40 ގައި،" އިބްރާހިމް ބުންޏެވެ.\nއެ ރޭއަކީ ވެސް ހަމަ އާދައިގެ ރެއެއް\nމިދިޔަ ބުރާސްފަތި ދުވަހުގެ ރޭވެ ސް ކަން ހިނގީ ހަމަ އެގޮތަށް ކަމަށް އިބްރާހިމް ބުންޏެވެ. އޭނާ 2:00 ޖަހާ އެހާކަންހާއިރު ގުޅުމުން އިއްސެ އައިސް އެގެއިން ކައިގެން ދިޔައީ އެވެ. ކާންއިންއިރު ވެސް އަދި ދެއްކި ވާހަކައަކުން ވެސް އެއްވެސް ތަފާތު ކަމެއް ފާހަގަ ނުކުރެވޭ ކަމަށް އިބްރާހިމް ބުންޏެވެ.\nއިއްސެ މަރާލާފައި އޮއްވާ ފެނުނު އައިސް ޕްލާންޓު ސަރަހައްދުގައި ފުލުހުން ހަރަކާތްތެރިވަނީ---- ސަން ފޮޓޯ މުހައްމަދު އަފްރާހް\n"އޭނާ ނެތް އިތުރު ވާހަކައެއް ދައްކާފައެއް، މީހަކު ގޯސް ވާހަކައެއް ވެސް ދައްކާފަ އެބައޮތެކޭ، މިކަހަލަ ވާހަކައެއް ވެސް ނެތް. ކާން އިނީ ވަރަށް ހަމަޖެހިގެން އެއްވެސް ތަފާތެއް ނުފެނޭ،" އިބްރާހިމް ބުންޏެވެ.\nއިއްސެ އާއި ޝުމޮންމިއާއަކީ ގާތް ދެ އެކުވެރިން\nއިބްރާހިމް ބުނި ގޮތުގައި އިއްސެއަކީ ވެސް އަދި ޝުމޮންމިއާ އަކީވެސް ވަރަށް މަޑުމައިތިރި އެހާ ވާހަކަ ދައްކާ އުޅޭ ދެ މީހުނެއް ނޫނެވެ. އެ ދެ މީހުން އުޅެނީ ވަރަށް އެކުގައި ކަމަށާއި މިދިޔަ ހޯމަ ދުވަހު ވެސް އެ ދެ މީހުން އެކުގައި އެގެއަށް އައި ކަމަށް އިބްރާހިމް ބުންޏެވެ.\n"ރުކުން ކުރުނބާ އަޅައިގެން މިގެއަށް ގެނައި ބަންގާޅި މީހާ އާއި އޭނާ އާއި، ކުރުނބާ އިހަލެއް މިގެއަށް ގެނައިތާ ދެ ދުވަހެއް ފަހުން އެ ބިދޭސީމީހާ ފިލީ. ދެ މީހުން އައީ. ހަމަ އެކުވެރިކަމާ އެކު އައީ،" އިބްރާހިމް ބުންޏެވެ.\nއިބްރާހިމް ބުނި ގޮތުގައި އޭނާ އާއި އިއްސެ އާ އެހާ ގާތްކޮށް އުޅޭއިރު ދުވަހަކު ވެސް އެ ބިދޭސީ މީހާ ގޯސް ވާހަކައެއް ނުދައްކަ އެވެ. އަދި އެ ދެމީހުންގެ ދެމެދުގައި އެއްވެސް މައްސަލައެއް އޮންނަކަން ވެސް ހިއްސާ ނުކުރެ އެވެ.\nއިއްސޭއާ އެންމެ ފަހުން ވާހަކަ ދެއްކި އޭނާގެ ރަހުމަތްތެރިޔާ، އިބްރާހިމް ހާފިލް (ވ) ސަން އަށް މައުލޫމާތު ދެނީ --- ސަން ފޮޓޯ/ މުހައްމަދު އަފްރާހް\nއައިސް ޕްލާންޓުގެ މަސައްކަތް ދޫކޮށް، ޝުމޮންމިއާ ފިލީ މިދިޔަ ބުދަ ދުވަހު އެވެ. އެކަން ފުލުހުންނަށާއި ކައުންސިލަށް ރިޕޯޓު ކުރީ މިފްކޯއިން ހިންގާ އައިސް ޕްލާންޓުގެ އިސް ބޭފުޅުންނެވެ.\nޝުމޮންމިއާ ފިލައިގެން އުޅޭތީ އެ ވާހަކަ އިއްސެ ކައިރީ އެހި ކަމަށް އިބްރާހިމް ބުންޏެވެ. އެ ސުވާލު އިއްސެއާ ކުރުމުން، އޭނާ ދިނީ އާދައިގެ ޖަވާބެއް ކަމަށް އިބްރާހިމް ބުންޏެވެ.\n"އޭނާކައިރި އެހީމާ ބުނީ މުސާރަ ދަށްކަމުން ތޯއްޗެކޭ. އެ މީހުން އަބަދު ކިޔައޭ މުސާރަ ދަށޭ، އެހެންވެ ފިލީ ތޯއްޗެކޭ. އެކަހަލަ ވާހަކައެއް ބުނީ،" އިބްރާހިމް ބުންޏެވެ.\nއިބްރާހިމް ބުނި ގޮތުގައި އޭނާއަކީ އެ ރަށުން އިއްސެ އާއި އެންމެ ފަހުން ވާހަކަ ދެއްކި މީހާއަށް ވާނެ ކަމަށް ބެލެވޭ ކަމަށާއި އިއްސެގެ މަރަކީ ހައިރާންކަން ލިބުނު މަރެއް ކަމަށެވެ. އެފަދަ ބޮޑު ކަމެއް އެއްވެސް އިޝާރަތެއް މިއަދާ ހަމައަށް ވެސް އެކަން ގަބޫލު ކުރަން ދަތި ކަމަށް އިބްރާހިމް ބުންޏެވެ.\n"އަސަރު ނަމާދުން ފައިބަނިކޮށް މައުލޫމާތު ލިބުނީ، އަހަރެންނަށް ރޮވުނު، ހަމަހިތަށް އަރަނީ އަބަދުވެސް،" ދުވަސްވީ އެކުވެރިޔާ މަރާލި ޚަބަރު ލިބުނު ވަގުތު، ލިބުނު ސިހުން އަސަރާއެކު ކިޔައިދެމުން އިބްރާހިމް ބުންޏެވެ.\nއިބްރާހިމް ކިޔައިދިން ގޮތުގައި އިއްސެއަކީ އެރަށު މީހަކާ ވެސް މައްސަލަ ޖެހުނު މީހެއް ނޫނެވެ. އާންމުކޮށް ފެކްޓްރީ ތެރޭގައި އިއްސެ އުޅޭއިރު ތަނަށް ދިޔަސް އޭނާ ދާނީ ބަނދަރުގައި ހުންނަ ހޮޅުއަށްޓަކަށް ޓީވީ ބަލާލަން އެކަނި ކަމަށާއިި ރަށު ތެރެއަށް ނުކުމެ ނޫޅޭ ކަމަށް ވެސް އިބްރާހިމް ބުންޏެވެ.\nރަހުމުކުޑަ އެ މަރުގެ މައްސަލާގައި ޝުމޮންމިއާގެ އިތުރުން އެ ރަށުގައި އުޅުނު ފަސް ބިދޭސީއަކު ފުލުހުން ވަނީ ހައްޔަރުކޮށްފަ އެވެ. އެ ފަސް ބިދޭސީންނަކީ އެ މަރުގައި ޝުމޮންމިއާއަށް އެހީތެރިވި މީހުން ކަމަށް ބެލެވެ އެވެ. ފާރައަށް ތިބި މީހުންނާއި ޝުމޮން ފިލުވުމަށް އެހީތެރިވި މީހުން ކަމަށް ބެލެވެ އެވެ.\nއެކަމަށް ހެކި ދެނީ ޝުމޮންއާއެކު ހައްޔަރު ކުރި ބިދޭސީއަކު މިދިޔަ ބުރާސްފަތި ދުވަހުގެ ރޭ މެންދަމު ބޮޑު އަގުގައި ލޯންޗު ދަތުރެއްކޮށްދިނުމަށް އެދިފައިވުމުންނެވެ. އަދި ޝުމޮން މަސައްކަތަށް ފިލާ އޮތް، ފަޅުގެއަށް ބިދޭސީންތަކެއް ކާއެއްޗެހި ފޯރުކޮށްދިން މަންޒަރު ބައެއް މީހުންނަށް ފެނިފައިވާތީ އެވެ.\nއިއްސެ މަރާލި ކަމަށް ޝުމޮންމިއާ ވަނީ ތަހުގީގުގައި އެއްބަސްވެފަ އެވެ. އަދި ތަހުގީގަށް ބޭނުންވާ މުހިންމު ހެކިތަކެއް ފުލުހުން ވަނީ ހޯދާފަ އެވެ.\nޓްރަމްޕް ރުއްސުމަށް ޓަކައި ޔޫރަޕްގެ ބޮޑު ތިންބާރުން އީރާނާ ދެކޮޅަށް ޕްލޭނެއް އެކުލަވާލަނީ 17 ގަޑި 48 މިނެޓް ކުރިން\nމިފަހަރު އައިޑަލްގެ ޓްރޮފީ އުފުލައިލާނީ ކޮން ބައިވެރިއެއް؟ 14 ގަޑި 19 މިނެޓް ކުރިން


SunOnline: Zamaanthakah fahu, mahdhivehin ge fannu Male' ge malamahchah\nޖެނުއަރީ 9، 2017: މާލެ އުތުރު ފަރާތު އިއްޒުންދީން ފާލަމާ ދިމާލުން ރިޔަލުގައި ދޯނި ދުއްވަނީ-- ސަން ފޮޓޯ/ މުހައްމަދު އަފްރާހު\nޒަމާންތަކަކަށްފަހު މައްދިވެހިންގެ ފަންނު މާލޭގެ މަލަމައްޗަށް\nމުބާރާތުގައި އަންހެނުންނާއި ފިރިހެނުން ވެސް ވާދަކުރި\nސަގާފަތް ދިރުވުމަކީ ވެސް ސިފައިންގެ މަސައްކަތެއް: ޝިޔާމް\nއާންމުންނަށް މުބާރާތް ހުޅުވާލާނެ ކަމުގެ އިޝާރާތެއް\n1 އަހަރު5މަސް ކުރިން - 09 ޖެނުއަރީ 2017 3\nރިޔަލަށް ވައި އަޅުވައިގެން، ކަނޑުގެ ބާނިތައް ކަފަމުންދިޔަ ދޯންޏެއް ފެނުނު ހަނދާނެއް އެބަހުރި ހެއްޔެވެ؟ ހާއްސަކޮށް ވެރިރަށް މާލެ ސަރަހައްދުން އެފަދަ މަންޒަރެއް ފެނުމަކީ "ދަމަކުންބަޑިއެއް" ޖެހުންފަދަ ކަމެކެވެ.\nނަމަވެސް ގިނަ ބަޔަކު މިއަދު އެ މަންޒަރު ދެކޭނެ އެވެ. ހާއްސަކޮށް، މާލޭ އުތުރު ފަރާތާއި ކ. ފުނަދޫއާ ދެމެދުންނެވެ. އެ ދޯނިތަކަކީ އިއްޒުއްދީން ފާލަން ސަރަހައްދުން ނުކުމެގެން ދިޔަ ދޯނިތަކެވެ. ފަލި ޖަހަމުން ދުއްވާ ދޯންޏާއި ރިޔަލުގައި ދުއްވި ދޯނިތައް ފެނިގެންދިޔަ އެވެ.\nދޯންޏެއްގެ ކޮންމެ ފަރާތަކަށް ފަސް ފަލި ބާލައިގެން، އެއް އަޑެއްގައި އެއް ރާގެއްގައި "އަނހާ ހުތް" ކިޔަމުން، ޖޯޝުގައި ފަލިޖަހަމުން، އެއް ދޯންޏާއި އަނެއް ދޯނި ވާދަ ކުރަމުންދިޔައީ މުބާރާތެއްގަ އެވެ. އެއީ ޑިފެންސް މިނިސްޓްރީ އާއި މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) އިސްނަގައިގެން ބޭއްވި ރިޔަލު ދޯނި ދުއްވުމާއި ފަލި ޖެހުމުގެ މުބާރާތެވެ.\nޖުމްލަ 18 ޓީމާއެކު މި މުބާރާތް ފަށާފައި ވަނީ މިއަދު ހެނދުނު އިއްޒުއްދީން ފާލަމުން---ސަން ފޮޓޯ/ މުހައްމަދު އަފްރާހް\nގައުމު ދިފާއުކޮށްދިން ބަތަލުން، "ކަޅުއޮއްފުއްމި" ފަދަ އުޅަނދުތަކުގައި ދުޝްމަނުންނާ ކުތިމަތިލީ އެފަދަ އުޅަނދުތަކުގަ އެވެ. ފަލި ޖަހައި ރިޔަލުގައި ވައި އަޅުވާލައިގެން ގޮސް، ދުޝްމަނުންގެ ހަތިޔާރުތަކާ ކުރިމަތިލީ ވެސް ހަމަ އެފަދަ އުޅަނދުތަކުގަ އެވެ. އެ ޒަމާނުގައި އަޅުގަނޑުމެންގެ ކާބަފައިން ރަށުގައި ތިބި ދަރިންނަށް ކާންދޭނެ ކާޑު ކޮޅެއް ހޯދަން ދުރު ރަށްތަކަށް، އަތްވެއް ވިއްސާރައަކަށް ނުބަލައި، ކަނު އަނދިރީގައި ދަތުރުކުރީ ވެސް އެފަދަ އުޅަނދުތަކުގަ އެވެ. އެއީ ސަގާފަތެވެ. ވަށައިގެން ކަނޑުއޮތް ދިވެހިންގެ ދަތުރުކުރުމުގެ އާދަކާދަ އޮތްގޮތެވެ. މިއަދު އިއްޒުއްދީން ފާލަން ސަރަހައްދުން ފެނުނު މަންޒަރު އުފާވެރިވެފައި ހިތްގައިމީ އެހެންވެ އެވެ.\nއަޅުގަނޑުމެން ދިވެހިންނަކީ "ކަނޑުގެ ދަރިން" ނެވެ. މި ރިވެތި ސަގާފަތް އަޅުގަނޑުމެން ދިރުވަން އެބަޖެހެ އެވެ. ދިވެއްސަކަށް ވީތީ ފަހުރުވެރިވާ ފަދައިން ދިވެއްސަކަށް ވީތީ ރިޔަލު ދޯންޏެއް ދުއްވާލައި ފަލިޖަހަން ވަކި ޖިންސަކަށް ނުބަލައި އެނގެން އެބަޖެހެ އެވެ. މިއަދު އިއްޒުއްދީން ފާލަން ސަރަހައްދުން ފެނުނީ ދިވެހިން ސިފައިންގެ ކަނބަލުންނާއި ފިރިހެން ބޭފުޅުން އެ ސަގާފަތް ފެނު މައްޗަށް ތިލަކޮށްދިން މަންޒަރެވެ.\nޖެނުއަރީ 9، 2017: މާލެ އުތުރު ފަރާތު އިއްޒުންދީން ފާލަމާ ދިމާލުން ފަލި ޖަހާފައި ދޯނި ދުއްވަނީ-- ސަން ފޮޓޯ/ މުހައްމަދު އަފްރާހު\nމިއަދު ފެނިގެން ދިޔައީ ސިފައިންނަކީ ހަމައެކަނި ހަތިޔާރާ އެކު އަންނަ ދުޝްމަނުންނާ ކުރިމަތިލާން ތިބޭ ބައެއްކަން ނޫނެކެވެ. އެއީ ސަގާފަތް ދިރުވައި އާލާކޮށް ދިވެހިންގެ ދިވެހިވަންތަކަން އާލާކޮށްދޭން ތިބި ބައެކެވެ. ޗީފް އޮފް ޑިފެންސް ފޯސް މޭޖާ ޖެނެރަލް އަހުމަދު ޝިޔާމް މިއަދުގެ މުބާރާތް ސިފަ ކޮށްދެއްވީ އެފަދައިންނެވެ. ޝިޔާމް ވިދާޅުވީ ސިފައިންގެ ތެރެއިން ދިވެހިންގެ މިފަދަ ސަގާފަތް ނެތި ދިޔަސް ނުދާނެ ކަމަށެވެ.\n"ރާއްޖޭގެ ދިފާއީ ކަންކަމާ ޒިންމާވެގެން ތިބޭ ބަޔަކަށް ވީ ހިނދު، އަޅުގަނޑުމެން ހަމައެކަނި މަސައްކަތް ކުރަންވީކީ ބަޑި ހިފައިގެން ނޫނީ ހަތިޔާރާއެކު އަޅުގަނޑުމެންނާ ކުރިމަތިލާ ބަޔަކަށް ކުރިމަތިލާން ދަސްކުރާކަށް ނޫން. އަޅުގަނޑުމެންގެ ޓްރެޑިޝަން، އަޅުގަނޑުމެންގެ ކަލްޗާ، މި ހުރިހާ އެއްޗެއް ދިރުވުން މިއީ އަޅުގަނޑުމެން ކުރަންޖެހޭ ކަމެއް،" ޝިޔާމް ވިދާޅުވި އެވެ.\nޝިޔާމް ވިދާޅުވީ އެފަދަ ސަގާފަތްތައް ދިރުވައި އާލާކުރުމުގެ ގޮތުން އާންމުންނަށް ހުޅުވާލައިގެން ވެސް ވަރަށް އަވަހަށް އެފަދަ މުބާރާތެއް ބާއްވަން ގަސްތު ކުރައްވާ ކަމަށެވެ.\nގައުމީ އަރުޝީފުގެ ޑިރެކްޓާ ޖެނެރަލް އަދި ރާއްޖޭގެ ތާރީޚު ދިރާސާ ކުރައްވާ ބޭފުޅެއް ކަމަށްވާ މުހައްމަދު ޝާތިރު ވެސް މިއަދު ބޭއްވި މުބާރާތް ފާހަގަކުރެއްވީ ކުރުން ވަރަށް ރަނގަޅު ކަމެއް ގޮތުގަ އެވެ. ޝާތިރު ވިދާޅުވީ ދުނިޔޭގެ އެކި ކަރަކަރައަށް ދިވެހިން ދަތުރުކޮށްފައި ވަނީ އެފަދަ އުޅަނދުތަކުގައި ކަމަށެވެ. އެހެންކަމުން މިފަދަ ޒަމާނެއްގައި ރިޔަލު ދޯނި އަދި ފަލީގައި ބަޔަކު ނުކުތުމަކީ މުޅި ދުނިޔެއިން ވެސް އެކަން ބަލައިގަންނާނެ ކަމެއް ކަމުގައި ޝާތިރު ފާހަގަކުރެއްވި އެވެ.\n"ދިވެހިންނަކީ މިފަދަ ކަންކަމުގައި ފާހަގަކޮށްލެވޭ ބައެއް. ޗައިނާ ފަދަ ތަންތަނުގެ ދަތުރުވެރިން ވެސް ދިވެހިން ކައިރިން އަހައިގެން ނިޔަމިކުރުން ނުވަތަ ނެވިގޭޝަން ދެނެގަތުން ފަދަ ކަންކަން ކޮށްފައިވާކަން ތާރީހުން ސާބިތުވޭ،" ޝާތިރު ވިދާޅުވި އެވެ.\nދިވެހިންގެ ކަނޑު އުޅަނދު ފަހަރަށް އިންޖީނުތައް އައީ 1975 ހިސާބުގަ އެވެ. ނަމަވެސް 2000 އާއި ޖެހެންދެން ވެސް ދިވެހިން ވަނީ އިންޖީނު ހުއްޓަސް ރިޔަލުގައި ދަތުރުކޮށްފަ އެވެ. އެކަން ދިރުވަމާ ހިނގާށެވެ. ދިވެހި ސަގާފަތުގެ އުޅަނދުގެ ރިޔަލުގައި ހެޔޮވަރު ވައެއް އަޅުވާލައިގެން، ބާރަށް ފަލި ޖަހަމުން ދަމާ ހިނގާށެވެ. މިއީ ފަތުރުވެރިންނަށް ވިއްކޭނެ ފަންނެކެވެ.\nސިފައިން ދިވެހިބަސް އެމްއެންޑީއެފް ތާރީޚު\nމޯލްޑިވްސް ބިޒްނަސް އެވޯޑްސްއަށް ކުރިމަތިލާންވީ ކީއްވެ؟2ދުވަސް5ގަޑި ކުރިން


Fuluhun Male ge4Ge Eh Balaa Faas Kuran Fashaifi\nފުލުހުން ހިންގަމުން އަންނަ އޮޕަރޭޝަނުގެ ތެރެއިން.-- ފޮޓޯ: ސީއެންއެމް\nމަރުތައް ބަލާ ކޮމިޝަނުގެ އެދުމަށް ފުލުހުންގެ ހާއްސަ އޮޕަރޭޝަނެއް\nފުލުހުން ބުނީ މަރުތައް ބަލާ ކޮމިޝަނުގެ އެދުމަށް ހިންގާ އޮޕަރޭޝަނުގެ ދަށުން މާލެ އާއި ހުޅުމާލޭގެ ދެ ތަނެއް މި ވަގުތު ބަލާ ފާސްކުރަމުން އަންނަ ކަމަށް.\nބަލާ ފާސްކުރުމުގެ އޮޕަރޭޝަން ކުރިއަށް ދާއިރު އެމްއެންޑީއެފުން ވަނީ ހަތިޔާރާއި އެކު މާލޭގެ މަގުތަކަށް ނިކުމެ، ހާއްސަ އޮޕަރޭޝަނެއް ވެސް ފަށައިފަ.\nބަލާ ފާސްކުރުމުގެ އޮޕަރޭޝަން އަދިވެސް ކުރިއަށްދާ ކަމަށް ފުލުހުން ބުނެފި. އެގޮތުން އެ އޮޕަރޭޝަނުގެ ދަށުން ހުޅުމާލޭގެ ބައެއް ތަންތަނަށް ވެސް ފުލުހުން ވަނީ ވަދެފައި. އެނގިފައިވާ ގޮތުގައި ފުލުހުން މިހާރު ދަނީ 127 ވަނަ ފްލެޓްގެ އެޕާޓްމަންޓެއް ބަލާ ފާސްކުރަމުން.\nގ. އެކްސެލް ގެއަށް ވެސް ފުލުހުން މިރޭ ވަދެފައިވޭ. އެކަމަކު އެއީ ރިޔާސީ ކޮމިޝަނުން އެދިގެން ފުލުހުން ކުރިއަށް ގެންދިޔަ އޮޕަރޭޝަނުގެ ދަށުން ކުރި ކަމެއް ނޫން.\nފުލުހުން ބުނީ އެ ގެއަށް ވަނީ ޑްރަގް އެންފޯސްމަންޓް ޑިޕާޓްމަންޓުން ކުރިއަށް ގެންދިޔަ ވަކި އޮޕަރޭޝަނެއްގައި ކަމަށް. އެކަމަކު އެ އޮޕަރޭޝަނުގެ މާބޮޑު ތަފްސީލެއް އަދި ނުލިބޭ.\nބާލާ ފާސްކުރުމުގެ އޮޕަރޭޝަން އަދިވެސް ނުނިމޭ. ފުލުހުން ބުނީ މި އޮޕަރޭޝަނުގައި އެއްވެސް މީހަކު ހައްޔަރު ނުކުރާ ކަމަށް.\nފުލުހުންގެ އޮޕަރޭޝަންގައި ބަލަމުން އަންނަނީ ރިލްވާން މަރުގެ މައްސަލައާ ގުޅޭގޮތުން ރިޔާސީ ކޮމިޝަނުން އެކުލަވާލި ރިޕޯޓުގައި ފާހަގަކޮށްފައިވާ ފަސް މީހަކާ ގުޅުންހުރި ތަންތަން. އެ ފަސް މީހުންނަކީ:\n- ސާމިހު މުހައްމަދު (ސޯމިތު)، ތ. އޮމަދޫ އަތިރީގެ\n- އަލީ ޝިޔާމް (ވީބީ އައްޔަ)، ހ. ވާލީ ވިލާ\n- އަހުމަދު އަގްލީލް (ކިޑޫ)، ސ. ފޭދޫ، ގުރަހާގޭ\n- މުހަންމަދު މަޒީދު (މަޒީދު)، މާލޭ ދަފްތަރު ނަންބަރު 471\n- ރިލްވާން ރަހީނުކޮށްގެން ރަތް ކާރަށް އަރުވައިގެން ގެންދިޔައިރު އެ ކާރު ފަހަތުން ދިޔަ ކަމަށް ކޮމިޝަނުގެ ރިޕޯޓުގައި ބުނާ ޝައްފާފު.\nރިލްވާން މަރާލި ހަރުކަށި ޖަމާއަތުގެ އޮޕަރޭޝަންތަކުގައި އެންމެ އިސްކޮށް އުޅޭ ކަމަށް ރިޔާސީ ކޮމިޝަނުން ހާމަކުރި އަގްލީލް (ކިޑޫ) ހައްޔަރު ކޮށްފައިވާ ކަމަށް ބައެއް މީޑިއާތަކުން ރިޕޯޓްކުރި ނަމަވެސް ފުލުހުން ވަނީ އެކަން ދޮގުކޮށްފައި.\nފުލުހުންގެ ތަރުޖަމާން "ސީއެންއެމް" އަށް ވިދަޅުވީ މިހާރު ފަށާފައިވާ އޮޕަރޭޝަނުގައި މިހާތަނަށް އެއްވެސް މީހަކު ހައްޔަރު ކޮށްފައި ނުވާ ކަމަށް.\nއެނގިފައިވާ ގޮތުގައި ފުލުހުން ބަލަމުން އަންނަނީ ފަސް ތަނެއް. އެއީ ރިލްވާން މަރުގެ މައްސަލަ އާ ގުޅުންހުރި ފަސް މީހަކު އުޅޭ ތަންތަން. އައްޑޫ ސިޓީގެ އެއް ތަނުގެ އިތުރުން ދެން ބަލަނީ މުޅިން ވެސް މާލޭގެ ތަންތަން.\nފުލުހުން އަންނަނީ އައްޑޫ ސިޓީގެ ފެދޫގައި ހުންނަ ގުރަހާގެ ބަލައި ފާސްކުރަމުން ކަމަށް މައުލޫމާތު ލިބޭ. އެނގިފައިވާ ގޮތުގައި އެ ގެއަކީ ރިލްވާން މަރާލި ހަރުކަށި ޖަމާއަތުގެ އޮޕަރޭޝަންތަކުގައި އެންމެ އިސްކޮށް އުޅޭ ކަމަށް ރިޔާސީ ކޮމިޝަނުން ހާމަކުރި އަގްލީލް (ކިޑޫ) ދިރިއުޅޭ ގެ.\nއައްޑޫ ލައިވް އިން ބުނާގޮތުގައި އެ ސަރަހައްދަށް ގިނަ އަދަދެއްގެ ފުލުހުން ވަނީ ގޮސްފައި. ފުލުހުން ވަނީ މި އޮޕަރޭޝަން ހިންގާއިރު މާލެ އާއި އައްޑޫގެ އާންމު ސަލާމަތީ ކަންކަން ވެސް ވަރުގަދަ ކޮށްފައިވާ ކަމަށް ބުނެފައި.\nމި އޮޕަރޭޝަނުގެ ދަށުން ފުލުހުން، ހ. ވާލީ ވިލާ އާއި ހ. ނައިޓް ވިއު އަދި ގ. އާނޫރާނީ އަށް ވަނީ ވަދެފައި. އޭގެ އިތުރުން ގާކޮށި ފްލެޓްތަކުގެ ފަސް ވަނަ ފަންގިފިލާގައި ވެސް ފުލުހުން ހަރަކާތްތެރިވަމުންދާ ކަމަށް މައުލޫމާތު ލިބޭ.\nމިހާރު ފަށާފައިވާ އޮޕަރޭޝަނަކީ ރިޔާސީ ކޮމިޝަނުގެ އެދުމަށް ކްރިމިނަލް ކޯޓުން ނެރެފައިވާ ބަލާ ފާސްކުރުމުގެ އަމުރުތަކެއް ތަންފީޒުކުރަން ފުލުހުން ހިންގާ އޮޕަރޭޝަނެއް. އެނގިފައިވާ ގޮތުގައި މި އޮޕަރޭޝަނުގައި އެއްވެސް މީހަކު ހައްޔަރެއް ނުކުރާނެ އެކަމަކު އޮޕަރޭޝަނަށް ހުރަސް އަޅައިފިނަމަ އެ މީހަކު ފުލުހުންނަށް ހައްޔަރު ކުރެވޭނެ.\nފުލުހުން ފަށާފައިވާ އޮޕަރޭޝަނަކީ މަރުތައް ބަލާ ކޮމިޝަނުން ބަލަމުން އަންނަ ކޮން މައްސަލައަކާ ގުޅިގެން ކުރިއަށްގެންދާ އޮޕަރޭޝަނެއް ކަމެއް ހާމައެއް ނުކުރޭ. އެކަމަކު އެއީ އެ ކޮމިޝަނުން ދާދި ފަހުން މައުލޫމާތު ހިއްސާކުރި ނޫސްވެރިޔާ ރިލްވާންގެ މަރާ ގުޅިގެން ހިންގާ އޮޕަރޭޝަނެއް ކަން "ސީއެންއެމް" އަށް ވަނީ ކަށަވަރުވެފައި.\nއެގޮތުން ފުލުހުންގެ އޮޕަރޭޝަނުގައި ބަލައި ފާސް ކުރާ ތަންތަނަކީ ރިލްވާން މަރުގެ މައްސަލަ އާ ގުޅުންހުރި މީހުންނާއި އެ މީހުންނާ ގުޅުންހުރި ތަންތަން ކަމަށްވޭ. މާލޭގެ އިތުރުން އައްޑޫގައި ވެސް ފުލުހުން މި އޮޕަރޭޝަން ކުރިއަށް ގެންދޭ. އެގޮތުން މި އޮޕަރޭޝަނުގެ ދަށުން އައްޑޫގައި ފުލުހުން ހަރަކާތްތެރިވަނީ އެންމެ ލޮކޯޝަނެއްގައި ކަމަށް މައުލޫމާތު ލިބޭ.\nފުލުހުން މިހާރު ކުރިއަށްގެންދާ އޮޕަރޭޝަންއަކީ 'މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް އުފައްދާފައިވާ ކޮމިޝަނުން' ތަހުގީގު ކުރަމުންދާ މައްސަލަތަކާއި ގުޅިގެން އެ ކޮމިޝަނުން ބަލާފާސްކުރަން ބޭނުންވާ ތަންތަނާއި، މީހުން ބަލާފާސްކުރުމަށް ހިންގާ އޮޕަރޭޝަނެއް ކަމަށް ފުލުހުން ބުނޭ.\nފުލުހުން ބުނީ އެ އޮޕަރޭޝަން ހިންގަނީ ތަންތަނާއި މީހުން ބަލާފާސްކުރަނީ އެ ކޮމިޝަނުގެ އެދުމަށް ކޯޓުން ނެރެފައިވާ އަމުރުތައް ތަންފީޒުކުރުމަށް ކަމަށް. އެގޮތުން ތަންތަނާއި މީހުން ބަލާފާސްކުރުމުގެ ކަންކަން ކުރިއަށް ގެންދަނީ އެ ކޮމިޝަނުގެ އެދުމުގެ މަތިން ފުލުހުން ކަމަށް ބުނޭ.\nމި އޮޕަރޭޝަނުގައި ފުލުހުންގެ ކްރައިމް އިންވެސްޓިގޭޝަން ކޮމާންޑާއި، ފޮރެންސިކް ސާވިސް ޑިޕާޓްމަންޓާއި، ސްޕެޝަލިސްޓް އޮޕަރޭޝަންސް ޑިޕާޓްމަންޓާއި އަދި ޑިވިޝަނަލް ޕޮލިސިން ކޮމާންޑުގެ ފުލުހުން ބައިވެރިވާ ކަމަށް ބުނޭ. އެގޮތުން މާލޭގެ ގެތަކަށް ވަތް ފުލުހުން ތިބީ މޫނު ނިވާކޮށްގެންކަން ފާހަގަވޭ.\nއޮޕަރޭޝަން ކުރިއަށް ދާއިރު މާލޭ އާއި އައްޑޫ ސިޓީގެ އާއްމު ސަލާމަތީ ކަންކަން ވެސް ފުލުހުން އިތުރަށް ވަރުގަދަކޮށްފައިވާ ކަމަށް ވަނީ ބުނެފައި. އެހެންކަމުން ބެލެވޭގޮތުގައި މި އޮޕަރޭޝަނުގެ ދަށުން އައްޑޫ ސިޓީގެ ބައެއް ތަންތަނާއި މީހުން ވެސް ބަލާ ފާސްކުރާނެ.\nފުލުހުން ބުނީ އެއްވެސް ފަރާތަކުން މިހާރު ކުރިއަށްދާ އޮޕަރޭޝަނަށް އެހީތެރިވެވޭފަދަ މައުލޫމާތެއް ދެއްވަން ބޭނުންފުޅުވާނަމަ 3322111 ނުވަތަ 119 އަށް ގުޅުއްވާ މައުލޫމާތު ހިއްސާކޮށްދޭން އެދޭކަމަށް.\nފުލުހުން ފަށާފައިވާ އޮޕަރޭޝަނުގެ ދަށުން މާލޭގެ ބައެއް ގެތަކަށް މޫނު ނިވާކޮށްގެން ތިބި ފުލުހުން ވަނީ ވަދެފައި. އަދި އެ ގެތަކަށް އިތުރު މީހުންނަށް ނުވަދެވޭނޭހެން ވަނީ ބަންދުކޮށްފައި.\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އުފައްދަވާފައިވާ ރިޔާސީ ކޮމިޝަނުގެ އެދުމަށް ކްރިމިނަލް ކޯޓުން ނެރެފައިވާ ބަލާ ފާސްކުރުމުގެ އަމުރުތަކެއް ތަންފީޒުކުރުމަށް ފުލުހުންގެ ޚާއްސަ އޮޕަރޭޝަނެއް ފަށައިފި އެވެ.\nމަރުތައް ބަލާ ކޮމިޝަން ޕޮލިސް


ކޯވިޑް-19 : އިތުރު 113 މީހުން ޕޮޒިޓިވްވެއްޖެ\nރާއްޖެއިން ކޯވިޑް-19އަށް އިތުރު 113 މީހުން ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އެޖެންސީ، އެޗް.ޕީ.އޭގެ ފާއިތުވި 24 ގަޑިއިރުގެ ތަފާސް ހިސާބުތަކަށް ބަލާއިރު އެންމެ ގިނަ މީހުން ޕޮޒިޓިވް ވެފައިވަނީ މާލޭ ސަރަޙައްދުންނެވެ.\nއެޗް.ޕީ.އޭއިން ހާމަކޮށްފައިވާ އެންމެފަހުގެ ތަފާސް ހިސާބުތައް ދައްކާގޮތުން އިއްޔެގެ އިރުއޮއްސި 6:00އިން ފެށިގެން މިއަދު އިރުއޮއްސި 6:00އާ ހަމައަށް ރާއްޖެއިން 113 މީހަކު ވަނީ ކޯވިޑް ޕޮޒިޓިވްވެފައެވެ. އޭގެ ތެރޭގައި މާލޭ ސަރަޙައްދުން ޕޮޒިޓިވްވި 56 މީހުން ހިމެނެއެވެ. އަދި އަތޮޅުތެރޭގެ ރަށްރަށުން 46 މީހުން ޕޮޒިޓިވްވެފައިވާއިރު، ރިސޯޓުތަކުން 11 މީހަކު ވަނީ ޕޮޒިޓިވްވެފައެވެ. މިއާއެކު ރާއްޖެއިން ކޯވިޑް-19އަށް ޕޮޒިޓިވްވި މީހުންގެ ޖުމްލަ ޢަދަދު މިވަނީ 25304އަށް އަރާފައެވެ.\nރާއްޖެއިން ކޯވިޑް-19އަށް ޕޮޒިޓިވްވި މީހުންގެ ތެރެއިން މިއަދު 152 މީހުން ވަނީ ބަލިން ރަނގަޅުވެފައެވެ. މިއާއެކު ކޯވިޑް-19އަށް ޕޮޒިޓިވްވި މީހުންގެ ތެރެއިން ޖުމުލަ 22،166 މީހުން ވަނީ ބަލިން ރަނގަޅުވެފައެވެ. މިވަގުތު ބައްޔަށް ފަރުވާ ހޯދަމުން ދަނީ 3،062 މީހުންނެވެ. އަދި 85 މީހަކަށް ހޮސްޕިޓަލުގައި އެޑްމިޓްކޮށްގެން އަންނަނީ ފަރުވާ ދެމުންނެވެ. ހޮސްޕިޓަލްތަކުގައި އެޑްމިޓްކޮށްގެން ފަރުވާ ހޯދާ މީހުންގެ ތެރޭގައި ދަރުމަވަންތަ ހޮސްޕިޓަލުގެ 11 ވަނަ ފަންގިފިލާގައި އައި.ސީ.ޔޫގައި ފަރުވާދެމުންދާ3މީހުން ހިމެނެއެވެ. އަދި ދަރުމަވަންތަ ހޮސްޕިޓަލުގެ 16 ވަނަ ފަންގިފިލާގައި5މީހަކަށް ވޯޑުގައި ފަރުވާ ދެމުންދާއިރު، ހުޅުމާލޭ މެޑިކަލް ފެސިލިޓީގައި 71 މީހަކަށް ވޯޑުގައި ދަނީ ފަރުވާދެމުންނެވެ. އަތޮޅުތަކުގެ މެޑިކަލް ފެސިލިޓީތަކުގެ ތެރެއިން ށ. ފުނަދޫ ފެސިލިޓީގައި2މީހަކަށް އަދި ބ. އޭދަފުށީ ފެސިލިޓީގައި4މީހަކަށް އަންނަނީ ފަރުވާ ދެމުންނެވެ.\nއެޗް.ޕީ.އޭއިން ވިދާޅުވީ، މިވަގުތު ރާއްޖޭގެ 71 ރަށަކުން ކޯވިޑް-19ގެ 999 އެކްޓިވް ކޭސް ފެނިފައިވާކަމަށެވެ. ފާއިތުވި 24 ގަޑިއިރުގެ ތެރޭގައި ކޯވިޑް-19އަށް ޓެސްޓްކުރުމަށްޓަކައި 2،950 ސާމްޕަލެއް ވަނީ ނަގާފައެވެ. ކޯވިޑް-19އަށް ޕޮޒިޓިވްވި މީހުންގެ ތެރެއިން ރާއްޖެއިން މިހާތަނަށް 67 މީހަކު ވަނީ ނިޔާވެފައެވެ. އޭގެތެރޭގައި ހިމެނެނީ 59 ދިވެހިންނާއި 8 ބިދޭސީންނެވެ.\nމަރިޔަމް އަނާ 34 މިނެޓު ކުރިން\nއަލީ ރާޒީ 34 މިނެޓު ކުރިން


Suood ge mahsala ge aduehun criminal court in cancel kohfi\nސުއޫދު މައްސަލައިގެ އަޑުއެހުން ކުރިމިނަލް ކޯޓުން ކެންސަލްކޮށްފި\nސުއޫދު: އޭނާގެ މައްސަލާގެ އަޑުއެހުން ވަނީ ކެންސަލްކޮށްފަ - އަހުމަދު ޝުރާއު | އަވަސް\nކުރިމިނަލް ކޯޓާއި އެ ކޯޓުގެ ގާޒީންއާ ގުޅޭ ގޮތުން މަރުތަކާބެހޭ ކޮމިޝަންގެ ރައީސް ހުސްނުއް ސުއޫދު ދެއްކެވި ވާހަކަތަކުގެ މައްސަލަ ބެލުމަށް ނިންމައި ތާވަލުކުރި އަޑުއެހުން ކުރިމިނަލް ކޯޓުން މިއަދު ކެންސަލްކޮށްފި އެވެ. އެ އަޑުއެހުން ތާވަލުކުރީ މިއަދު މެންދުރުފަހަށެވެ.\nވަކީލުންނާއެކު، ސުއޫދު ވެސް އެ އަޑުއެހުމަށް ވަޑައިގެންނެވި އެވެ. ނަމަވެސް އެ އަޑުއެހުން ކެންސަލްކޮށްފައިވާކަން ވަނީ އަންގާފަ އެވެ. އެ އަޑުއެހުން ކުރިއަށް ގެންދަން ނިންމީ ވެސް ސިއްރުކޮށްގެންނެވެ.\nކުރިމިނަލް ކޯޓުގެ ގާޒީންގެ މަޖިލީހުގެ އިއްޔެގެ ބައްދަލުވުމުގައި ނިންމާފައިވަނީ ކޯޓުގެ ހުރުމަތް ރައްކާތެރި ކުރުމާބެހޭ ގަވައިދުގެ ދަށުން ސުއޫދުގެ މައްސަލަ ބަލާށެވެ. ކޯޓުގެ ހުރުމަތް ކެނޑި މައްސަލައެއްގެ ގޮތުގައި ބަލަން ފަސް ގާޒީންގެ ބެންޗެއް ވަނީ އެކުލަވާލާފަ އެވެ.\nއިންކްއަރީ ކޮމިޝަން ކްރިމިނަލް ކޯޓް ޝަރުއީ ދާއިރާ + ހުސްނުއް ސުއޫދު\nސުއޫދުގެ މައްސަލަ ބަލަން ނިންމައި، މާދަމާ އަޑުއެހުމެއް


United ah badhaluvumakee hayaathuge enme bodu ufaa\nޔުނައިޓެޑަށް ބަދަލުވުމަކީ ހަޔާތުގެ އެންމެ ބޮޑު އުފާ\nމެންޗެސްޓާ ޔުނައިޓެޑަށް ބަދަލު ވެވުމަކީ ހަޔާތުގައި އައި އެންމެ އުފާވެރި ދުވަސްތަކުގެ ތެރެއިން އެއް ދުވަސް ކަމަށް، ޔުނައިޓެޑަށް މިއަދު ސޮއި ކުރި ވޭލްސްގެ ވިންގާ ޑެނިއެލް ޖޭމްސް ބުނެފި އެވެ.\nސްވަންސީ ސިޓީއަށް 15 މިލިއަން ޕައުންޑް ދޭން އެއްބަސް ވުމަށްފަހު، ޔުނައިޓެޑުން ޑެނިއެލްގެ ސޮއި ކުރުވީ ފަސް އަހަރު ދުވަހަށެވެ. ސްވަންސީންގެ އެކެޑެމީން އުފެއްދި ޑެނިއެލް ޖޭމްސް ވަނީ މިދިޔަ ސީޒަންގައި އޭނާ ކުޅުނު 38 މެޗުގައި ފަސް ލަނޑު ޖަހާފަ އެވެ.\nވޭލްސްގެ ގައުމީ ޓީމަށް މިދިޔަ އަހަރު ކުޅެން ފެށި، 21 އަހަރުގެ ވިންގާ ވަނީ، ޔޫރޯ ކޮލިފިކޭޝަންގައި ވޭލްސް އެންމެ ފަހުން ކުޅުނު ދެ މެޗުގައިވެސް ކުޅެފަ އެވެ. ވޭލްސްގެ ޖޯޒީގައި ވާދަވެރި މެޗެއްގައި އޭނާ އެންމެ ފުރަތަމަ ލަނޑެއް ޖެހީ މާޗު މަހު ސޮލަވާކިއާ އާ ދެކޮޅަށް ކުޅުނު މެޗުގަ އެވެ.\nޑެނިއެލް ޖޭމްސްގެ ބައްޕަ ވަނީ މިދިޔަ މަހު ކުއްލިއަކަށް މަރުވެފަ އެވެ.\n"މިއީ އަހަންނާއި އަހަރެންގެ އާއިލާއަށް ވަރަށް ހާއްސަ ވަގުތު ކޮޅެއް،" ޔުނައިޓަޑަށް ސޮއި ކުރުމަށް ފަހު އޭނާ ބުންޏެވެ. "ހަމަޔަގީނުން ވެސް މި އުފާވެރި އިހްސާސް ކުރަން އަހަރެންގެ ބައްޕަ ނެތުމަކީ އަހަންނަށް ލިބޭ ވަރަށް ބޮޑު ދެރައެއް."\nޖަނަވަރީ ޓްރާންސްފާ ޕީރިއަޑްގައި ލީޑްސް ޔުނައިޓެޑަށް ބަދަލުވުމާ ވަރަށް ގާތަށް ޖޭމްސް ދިޔަ އެވެ. ޔުނައިޓެޑްގެ ކޯޗް އޮލޭ ގަނާ ސޮލްޝަޔާ ބުނީ، ޑެނިއެލްއަކީ ގިނަ ހުނަރުތަކެއް ލިބިފައިވާ ޒުވާން ކުޅުންތެރިޔެއް ކަމަށެވެ. އޭނާގެ މަސައްކަތުގެ ރޭޓާއި އެތިކްސް ވެސް ރަނގަޅުކަން ސޮލްޝަޔާ ފާހަގަ ކުރި އެވެ.\n"ކުރި އެރުން ހޯދުމަށް ޔުނައިޓަޑަކީ ޑެނިއެލްއަށް ރަނގަޅު މާހައުލަކަށް ވެގެންދާނެ." ސޮލްޝަޔާ ބުންޏެވެ.\nވެންޑެބީކް ގެންނަން ޔުނައިޓެޑުން ބޭނުން\nޔުނައިޓެޑަށް ނުދިޔަ ސަބަބު ހާލޭންޑް ހާމަކޮށްފި\nއެންމެ އަގުބޮޑު ޑިފެންޑަރުގެ ގޮތުގައި މެގުއަޔާ ޔުނައިޓެޑަށް\nލުކާކޫ ހޯދަން އިންޓައިން މަސައްކަތް ފަށައިފި


Baa Cylinder genai massalaa gai haalathah balan gaasim edhijje | ThePress\n03 March 2021, 16:05\nމޯލްޑިވް ގޭސްގެ އެކްޓިން މެނޭޖިން ޑިރެކްޓަރު އަލީ އިކްރާމް / ފޮޓޯ: މޯލްޑިވް ގޭސް\nގޭސް ސިލިންޑަރުގެ ވާހަކައަށް ބަލާލާއިރު ރިޕޯޓުން އެބަ އެނގޭ މީގެ އާޖެންޓްކަން. އަވަހަށް ގެންނަން މުހިންމުވެފަ އޮތް ވަރު ގިނަ ޕޭޖްތަކުގައި އެބަ އޮތް ލިޔެފަ. ދެން ބާ ސިލިންޑަރު ފޮނުވި ބޭފުޅުން އެބަ ވިދާޅުވޭ މީގެ ވޭލްތައް ބަދަލުކޮށްފަ އޭގެ ގެރެންޓީ ވެސް ދީފަ އެބައޮތް މެއިލްތަކުގަ އެބައޮތް. މިތަނަށް އައިސް އަޅުގަނޑަކަށް ނޭނގެ ޓެސްޓު ކުރުމުގެ ކަންތައް އޮންނަ ގޮތެއް.އެހެންވީމާ އެއަށްވެސް ރިއާޔަތް ކުރަން ޖެހޭނެއޭ.\nހަބަރު ރައްޔިތުންގެ މަޖިލިސް ކޮވިޑް ކޮރަޕްޝަން މޯލްޑިވް ގޭސް


Paramotor harakaay kaamiyaabu kamaai'eku ninmaalaifi\nކުޅިވަރު - ޕެރަމޯޓަރ\nޕެރަމޯޓަރގެ ހަރަކާތް ކާމިޔާބުކަމާއެކު ނިންމާލައިފި\nމިއީ އަލަށް ރާއްޖޭގައި ކުރިއަށް ގެންދެވުނު ހަރަކާތެއް\nމި ހަރަކާތުގެ މެއިން ސްޕޮންސަރ އަކީ ދިރާގު\nޕެރަމޯޓަރގައި 1300 ކިލޯމީޓަރު ކަޑަތުކޮށްފައިވޭ\nކ. މާލެ 15 މާރޗް 2019 | ހުކުރު 03:44 3,720\nޕެރަމޯޓަރ ހަރަކާތުގެ ތެރެއިން - ސްކައި ގާއިސް\nރާއްޖޭގައި ފުރަތަމަ ފަހަރަށް ކުރިއަށް ގެންދެވުނު ޕެރަމޯޓަރ އިވެންޓް ކާމިޔާބު ކަމާއެކު ނިންމާލައިފިއެވެ.\nޓޫއަރިޒަމް މިނިސްޓްރީއާ ގުޅިގެން ކުރިއަށް ގެންދެވުނު މި ހަރަކާތް ސްޕޮންސަރ ކޮށްފައިވަނީ ދިރާގުންނެވެ.\nމާރޗް މަހުގެ އެއްވަނަ ދުވަހުން 14 ވަަނަ ދުވަހުގެ ނިޔަލަށް ކުރިއަށް ގެންދިޔަ މިހަރަކާތުގެ މައިގަނޑު މަގްސަދަކީ ރާއްޖޭގެ ފަތުރުވެރިކަން ކުރިއަރުވައި، ރާއްޖޭގައި ވައިގެ ކުޅިވަރުތަކަށް އާންމުންގެ މަގުބޫލުކަން ހޯދުމެވެ. ހާއްސަ ގޮތެއްގައި ޕެރަމޯޓަރ ރާއްޖެއަށް ތާރަފް ކުރުމެވެ.\nދިރާގުން ސްޕޮންސަރ ކުރި މި ހަރަކާތުގެ ޝިޔާރެއްގޮތުގައި އެއްފަހަރު ބޭނުންކުރުމަށް ފަހު އެއްލާލެވޭ ޕްލާސްޓިކަށް ނޫނެކޭ ބުނުން ބޭނުންކޮށްފައިވާއިރު، ޕެރަމޯޓަރ ހަރަކާތުގެ ތެރެއިން ތިމާވެއްޓާ ރައްޓެހި ކޮތަޅު ވަނީ އާންމުނަށް ބަހާފައެވެ.\nމި ހަރަކާތް އިންތިޒާމް ކުރުމުގައި އިސްކޮށް ހަރަކޭތް ތެރިވި ފަރާތެއްކަމަށްވާ ޑޭވިޑް ހާރޑިންގްހަމް ބުނީ، ޕެރަމޯޓަރގައި 1،300 ކިލޯމީޓަރު ދަތުރު ކުރުމަކީ ތަފާތު ތަޖުރިބާއެއް ކަމަށެވެ. އޭނާ އިތުރަށް ބުނީ ރާއްޖޭގައި މިފަދަ ހަރަކާތެއް ހިންގުނު މިއީ ފުރަތަމަ ފަހަރު ކަމަށާއި، މި ހަރަކާތުގެ ސަބަބުން ރާއްޖޭގެ ފަތުރުވެރިކަން ތަފާތު ގޮތަކަށް ޕްރޮމޯޓް ވެގެންދާނެ ކަމަށެވެ.\nޑޭވިޑް އިތުރަށް ބުނެފައިވަނީ، މި ހަރަކާތުގައި އެންމެ އުނދަގޫ ކަމަކަށް ދިމާވީ ރާއްޖޭގެ ކަނޑުގެ ސަރަހައްދު ބޮޑުވެފައި ކުއްލި ހާލަތެއް މެދުވެރިވެއްޖެނަމަ ޕެރަމޯޓަރ ޖައްސާނެ ހިކިފަސްތަނެއް ފެންނަން ނެތުން ކަމަށެވެ. އޭނާގެ ވާހަކަ ނިންމާލަމުން ބުނެފައިވަނީ ޕެރަމޯޓަރ ހަރަކާތުގެ ތެރެއިން މަޑުކުރި ރައްރަށުގެ ރައްޔިތުންގެ ފަރާތުން ހީނުކުރާވަރުގެ ބޮޑު ތަރުހީބެއް ލިބުނުކަމަށެވެ.\nމި ހަރަކާތުގައި 12 ޕައިލެޓުން ޕެރަމޯޓާގައި އުދުހިފައިވާއިރު، މި ހަރަކާތުގެ ތެރެއިން ރާއްޖެ ދައްކުވައިދޭ ފިލުމެއް ހެދޭނެ ކަމަށް ޕެރަމޯޓަރ ޕައިލެޓުން ކަމަށްވާ ޓިމް ގްރީން އަދި އެންޓް ގްރީން ވަނީ ބުނެފައެވެ.\nމި ހަރަކާތް ނިންމާލުމުގެ ގޮތުން އަދާރަން ރިސޯޓުގައި ބޭއްވުނު ހަފްލާގައި ވާހަކަފުޅު ދައްކަވަމުން ޓުއަރިޒަމް މިނިސްޓަރ އަލީ ވަހީދް ވިދާޅުވީ ޕެރަމޯޓަރ ހަރަކާތް ކުރިއަށް ގެންދިއުމުގެ ވިސްނުންއައީ އެބާފުޅާ ރައީސް ޔާމިން ސަރުކާރުގެ އަނިޔާވެރިކަމުން ސަލާމަތްވުމަށް ސޯލްސްބެރީގައި ހުންނެވި ދުވަސްވަރު ކަމަށެވެ.\nމިނިސްޓަރގެ ވާހަކަފުޅުގައި އިތުރަށް ވިދާޅުވީ ފަތުރުވެރިކަން ކުރިއެރުވުމަށް ކުޅިވަރު މުހިންމު ކަމަށެވެ. ޕެރަމޯޓަރ ހަރަކާތްފަދަ ހަރަކާތް ތަކުގެ ސަބަބުން ގިނަބަޔަކަށް ރާއްޖެ އިނގި ރާއްޖޭގެ ފަތުރުވެރިކަން ކުރިއަރާނެކަމަށެވެ.


German Ge Miskitheh Gai Adubaarukoh Bangi Govan Court In Hukum Koffi - Vaguthu\nޖަރުމަންވިލާތުގެ އުތުރުގައި އޮންނަ އަވަށެއްގައި ލައުޑްސްޕީކަރުން ބަންގި ގޮވުން އެސަރަހައްދުގެ ސަރުކާރުން މަނާ ކުރުމުން ކޯޓަށް ހުށަހެޅި މައްސަލަ އެންމެ ފަހުން މުސްލިމުންނަށް ކާމިޔާބުވެ އަޑުބާރުކޮށް ބަންގި ގޮވުމުގެ ހުއްދަ ލިބިއްޖެއެވެ.\nމީގެ ފަސް އަހަރު ދުވަސް ކުރިން އަޑު ބާރުކޮށް ބަންގި ގޮތުން މަނާކުރީ ޖަރުމަންވިލާތުގެ އުތުރުގައި އޮންނަ ރައިން-ވެސްޓަފަލިއާ ނަމަކަށް ކިޔާ ސަރަހައްދުގެ އަވަށެއް ކަމަށްވާ އެއެރް-އެރްކެންޝެވިކްގައެވެ. އެމައްސަލަ ކޯޓަށް ހުށަހެޅީ ޓާކިޝް އިސްލާމިކް ކޮމިއުނިޓީ ކިޔާ ޖަމާއަތަކުންނެވެ. ފަސް އަހަރު ފަހުން މިއަދު މައްސަލަ ނިންމަމުން ކޯޓުން ޙުކުމް ކުރީ އަޑު ބާރުކޮށް މިސްކިތުން ބަންގި ގޮވޭނެ ކަމަށެވެ.\nއަޑު ބާރުކޮށް ބަންގި ގޮވުން މަނާ ކުރުމުން އެސަރަހައްދުގައި ދިރިއުޅޭ މުސްލިމުން ވަނީ ކަމާބެހޭ ފަރާތްތަކަށް ޝަކުވާ ހުށަހަޅާފައެވެ. ނަމަވެސް ޝަރުއީ މަރުހަލާގެ ބޭރުން މައްސަލަ އަށް އޮތީ ހައްލެއް ނުލިބިފައެވެ.\nމައްސަލަ ބެއްލެވި ފަނޑިޔާރު މިއަދު ވިދާޅުވީ ކޮންމެ ދީނެއްގެ ބަޔަކަށް ވެސް އެމީހުން ގަބޫލު ކުރާ ދީނީ ހަމަތަކާއި އުސޫލުތަކާއި އެއްގޮތައް ދީނުގެ ކަންކަން ކުރުމުގެ ފުރުސަތު އޮންނަން ޖެހޭނެ ކަމަށެވެ. ދީނުގައި ކަމެއް ކުރަން އޮންނަ ގޮތަކަށް އެކަމެއް ކުރުމަށް ހުރަސް އެޅުން އެއީ ސަރުކާރަކަށް ކުރެވޭނެ ކަމެއް ނޫންކަމަށް ފަނޑިޔާރު ވިދާޅުވިއެވެ. އެހެންކަމުން އަވަށުގެ ހުރިހާ ސަރަހައްދަކަށް އަޑު އިވޭ ވަރަށް ބަންގި ގޮވުން އެއީ އެސަރަހައްދުގައި ދިރިއުޅޭ މުސްލިމުންނަށް ލިބިފައިވާ ހައްޤެއް ކަމަށް ފަނޑިޔާރު ވިދާޅުވިއެވެ.\nއަޑު ބާރުކޮށް ބަންގި ގޮވުމުގެ ހުއްދަ ލިބުމާއި އެކު އަވަށުގެ މުސްލިމުން މިހާރު ގެންދަނީ އުފާފާޅު ކުރަމުންނެވެ.\nކޮވިޑް-19: ހާލަތު ގޯސްވެ، ޖަރުމަންވިލާތްވެސް ހަރުކަށި ފުރަބަންދަކާއި ދިމާލަށް\nސެޕްޓެމްބަރު 23, 2020 22:56\nސެޕްޓެމްބަރު 23, 2020 23:08\nމިގައުމުގައި އިބޫ ސޯލިހާ ކެނެރީގޭ ލާދީނީ ސޮރު ހުރިހާ މިސްކިތެއްގެ ސައުންޑު ސިސްޓަމް ތަކުގެ ވޮލިއަމް ވަނީ ދަޢްކޮށްފައި ބަންގީގެ އަޑު މަޑުކުރަން އެންގީ އެކަމަކު މިގައުމުގެ ގިނަބަޔަކު ދުވަނީ މިދެމީހުންގެ ފަހަތުން ލަދުކޮބާ...\nސެޕްޓެމްބަރު 23, 2020 23:52\nސެޕްޓެމްބަރު 24, 2020 01:17\nޢާނިއާ ވިދާޅުވީ މަތިން އުދުހޭ ބޯޓުގެ ވިއު ގެއްލިއްޖެކަމަށް... މި ގައުމުގެ އާ މިސްކިތާހެދި!\nސެޕްޓެމްބަރު 24, 2020 06:11\nސެޕްޓެމްބަރު 24, 2020 08:02\nއިސްލާމ މީ ޝަރީޢަތެއް ނެތް ކާފަރު ޤައު މެއްގެ ފަނޑިޔާރުވެސް ނިން މާ ނިން މުން މާ އިންސާފުވެރި 100% މުސްލި މު ޤައު މެއްގެ 200% މުސްލި މު ފަނޑިޔާރަކު ނިން މާ ނިން މުމ މަށްވުރެ، މިޤައު މުގައި ހުކު މް ކަނޑަ އަޅަނީ ފަނޑިޔާރު ގޭގެ ބޭރުން ބާރުގަދަ ނުފޫޒުގަދަ ކޮން މެވެސް މީހަކު. ޢެވެދާނެ ތޮރުފާއެތި ކަ މަށްވެސް، އެވެދާނެ ކަރުނަ ވަޅުކަ މަށްވެސް، އެވެދާނެ އިންސާނެއްގެ ސިފާގައި ހުރި އެހެން އެއްޗަކަށްވެސް މިއީ ހައްތަހާވެސް ހުކު މް ކަނޑައެޅު މަށް ބޭނުން ކުރާ އެއްޗެހި މިޤައު މުގަ\nސެޕްޓެމްބަރު 24, 2020 09:33


މިއަދު 8 މީހުން ޕޮޒިޓިވްވި އިރު ރޭންޑަމް ސާމްޕަލުން އެއް މީހަކު ހިމެނޭކަމަށް ބެލެވޭ – Mikal News\nމިއަދު 8 މީހުން ޕޮޒިޓިވްވި އިރު ރޭންޑަމް ސާމްޕަލުން އެއް މީހަކު ހިމެނޭކަމަށް ބެލެވޭ\nފުވައްމުލަކު މަސްމާރުކޭޓުގައި މީހުން މަސްގަތުމަށް ގޮސް\nމިއަދު ފުވައްމުލައް ސިޓީއިން ކޮވިޑް-19އަށް ޕޮޒިޓިވްވީ 8 މީހުންނެވެ. މިގެތެރެއިން އެކަކު ފިޔަވައި އެންމެންނަކީ ވެސް ކޮންޓެކްޓުންގެ ގޮތުގައި ފާހަގަ ކުރެވިފއިވާ ފަރާތްތަކެއް ކަމަށް މިރޭގެ ނޫސް ކޮންފަރެންސްގައި ހާމަކުރެއްވިއެވެ. އަދިމިއަދު ނަތީޖާ ލިބުނު 50 ރޭންޑަމް ސާމްޕަލްގެ ތެރެއިން 1 މީހަކު ވަނީ ޕޮޒިޓިވް ވެފައެވެ. މިއަދު ޕޮޒިޓިވްވި 8 މީހުންގެ ތެރޭގައި6ދިވެހިން ހިމެނޭއިރު2ބިދޭސީ މީހުން ހިމެނެވެ. ނަތީޖާ ލިބުނު ސާމްޕަލްގެ ނިސްބަތުން މިއަދު ޕޮޒިޓިވްވެފައިވާ ރޭޓް މިވަނީ %11.1 އަށް އިތުރު ވެފައެވެ.\nމިރޭގެ ނޫސް ކޮންފަރެންސްގައި ފުވައްމުލަކު ހޮސްޕިޓަލުގެ ފަރާތުން ބައިވެރިވެފައެއް ނުވެއެވެ. ފުވައްމުލައް ސިޓީ ކައުންސިލްގެ ފަރާތުން ބައިވެރިވީ ކައުންސިލް މެމްބަރު އަބްދުﷲ ނާސިރު އާއި ކައުންސިލް މެމްބަރު މުހައްމަދު އިސްމާއީލުގެ އިތުރުން ޑިރެކްޓާ އަލީ މަސީޙު އެވެ.\nމިއަދު ފިހާރަތަކަށް މީހުން ވައްދައިގެން ވިޔަފަރިކުރުމަށް ހުޅުވާލުމުން 69 ފަރާތަކުން އެޕްލިކޭޝަން ފޯމު މެދުވެރިކޮށް ހުއްދައަށް އެދިފައިވާ ކަމަށާއި އެއިގެތެރެއިން 40 ފިހާރައެއް ބަލައި ހުއްދަ ދެވިފައިވާ ކަމަށް ޑިރެކްޓާ މަސީޙު ވިދާޅުވިއެވެ. އަދި ބާކީ ހުރި 29 ފިހާރަ ބެލުމުގެ މަސައްކަތް މާދަމާ ހެނދުނު ކުރިޔަށް ގެންދާނެކަމަށް ވިދާޅުވިއެވެ. ހުއްދަ ދިނުމުގެ ގޮތުން ފިހާރައިގެ ދޮރުކައިރީގައި ހުއްދަ ދިންކަމުގެ ލިޔުމާއި އެފިހާރައަކަށް އެއްފަހަރާ ވަދެވޭނެ މީހުގެ އަދަދު އެލިޔުމުގަިއ ހިމަނާފައި ވާނެކަމަށެވެ. ހިފިހާރަތައް ހުޅުވުމަށް ހުއްދަ ދިނުމުގައި ބަލަނީ އެޗްޕީއޭއިން މިކަމަށް ކަނޑައަޅާފައިވާ މިންގަނޑުތަކާއި މީގެ ކުރިން ސިޓީ ކައުންސިލުން ނެރެފައިވާ އުސޫލަށް ފިހާރައިގެ ކަންކަން ހަމެޖެހިފައިވޭ ތޯ ކަމަށެވެ. މިއަދު ބައެއް ފިހާރަތައް ކަނޑައާލފައިޥާ މިންގަޑަށް ނުފެތޭތީ ހުއްދަ ދީފައި ނުވާނެ ކަމަށެވެ.\nމިރޭގެ ނޫސް ކޮންފަރެންސް – ފުވައްމުލައް ސިޓީ އީއޯސީ. 18 ޖޫން 2021\nއިއްޔެ ބައްޔަށް ޕޮޒިޓިވްވި 8 މީހުންގެ ތެރޭގައި ހިމެނެނީ:\nރޭންޑަމް ސާމްޕަލް 1/50\nމިއަދު ޕޮޒިޓިވްވި 8 މީހުންނާއި ގުޅިގެން9ކޮންޓެކްޓުން ފާހަގަ ކުރެވިފައިވާ ކަމަށާއި4ގެއެއް މޮނިޓަރިން އަށް ލާފައިވާ ކަމަށް ހާމަކުރެއްވިއެވެ.\nއިއްޔެ ބަލިން ރަނގަޅުވެފައި ވަނީ 15 މީހެކެވެ. އެއާއެކު ބަލީގައި މިހާރު ތިބި މީހުން ޖުމްލަ އަކީ 115 އެވެ. އެއީ 90 ދިވެހިންނާއި 25 ބިދޭސީންނެވެ. އެމީހުންގެ ޖިންސީ ނިސްބަތަށް ބަލާއި ހިމެނެނީ 62 ފިރިހެންނުންނާއި 52 އަންހެނުންނެވެ. ބަލިން ރަނގަޅުވި ޖުމުލަ 605 ގައި ހުރިއިރު ބަލި ޖެހުނު ޖުމްލަ އަދަދު މިވަނީ 719 ގައެވެ.\nއަވަށްތަކުގައި މިހާރު ބަލީގެ އެކްޓިވް މީހުން ތިބި އަދަދު އަދިވެސް އެންމެ ގިނައީ ހޯދަޑު އަވަށުގައެވެ. ދަޑިމަގު 18 ދިގުވާޑު 9، ހޯދަޑު އަވަށުގައި 25، މާދަޑު5މީހުން އަދި މިސްކިތްމަގު 12 ފުނާޑު، 31 މާލެގަން9ދޫނޑިގަން6މީހުން އެބަތިއްބެވެ.\nއަލަށް ނެގި ސާމްޕަލް 27\nނަތީޖާ ނުލިބޭ 96\nނަތީޖާ ލިބުނު 72 (ރޭންޑަމް 50)\nފުރަތަމަ ޑޯޒް: މިއަދު0އާއެކު ޖުމުލަ 5845\nދެވަނަ ޑޯޒް: މިއަދު5އާއެކު ޖުމުލަ 3200\nއުސޫލުތަކާއި ޚިލާފުވެގެން އިއްޔެ ފުލުހުން 49 މީހަކު ޖޫރިމާނާ ކޮށްފައި ވެއެވެ. މީގެތެރޭގައި މާސްކު ނާޅައިގެން ޖޫރިމާނާ ކުރެވުނު މީހުންނާއި، މަނާ ގަޑީގައި ބޭރުގައި އުޅެގެން ޖޫރިމާނާ ކުރެވުނު މީހުނާއި އެއްފަހަރާ3މީހުނަށް ވުރެ ގިނައިން އެއްތަނަކަށް އެއްވުމުގެ ސަބަބުން ޖޫރިމާނާ ކުރި މީހުން ވެސް ހިމެނެއެވެ.\nހޯމްކަރަންޓީނު ކުރެވިފައިވާ މީހަކު ކަރަންޓީނު އުސޫލާއި ތަކުރާރުކޮށް ޚިލާފުވުމުގެ ސަބަބުން މިއަދު އޭނާ ވަނީ 13000 (ތޭރަ ހާސް) ރުފިޔާ އިން ޖޫރިމާނާ ކުރެވިފައި ކަމަށް މިރޭގެ ނޫސް ކޮންފަރެންސްގައި ހާމަކުރެއްވިއެވެ.


Raees Yameen Kappi Ehge Huvaeh Nukurahvaa - Shaahidh - Vaguthu\nރައީސް ޔާމީން ކައްޕިއެއްގެ ހުވައެއް ނުކުރައްވާ - ޝާހިދު\nރައީސް އަބްދުﷲ ޔާމީން އޮޑިއެއްގެ ކައްޕިއެއްގެ ހުވާ ނުކުރައްވާކަމަށާއި ކުރައްވާފައިވަނީ ޤާނޫނު އަސާސީގައި ބުނާ ރައީސުލްޖުމްހޫރިއްޔާގެ ހުވާކަމަށް ރައްޔިތުންގެ މަޖިލީހުގެ ކުރީގެ ރައީސް އަދި ހެންވޭރު އުތުރު ދާއިރާގެ މިހާރުގެ މެމްބަރު އަބްދުﷲ ޝާހިދު ވިދާޅުވެއްޖެއެވެ.\nއަބްދުﷲ ޝާހިދު ވިދާޅުވީ ރައީސް ޔާމީން ކުރެއްވީ ރައީސުލްޖުމްހޫރިއްޔާގެ ހުވާކަމަށާއި އަދި އެ ހުވާކުރެއްވީ ޤާނޫނު އަސާސީއާއި ޤާނޫނުތަކާއި އެއްގޮތަށް ކަންކުރެއްވުމަށް ކަމަށާއި އެކަމަށްޓަކައި "ﷲ ގަންދީ" ކަމަށެވެ. އިތުރަށް ޝާހިދު ވިދާޅުވީ ޤާނޫނު އަސާސީއާއި ޤާނޫނުތަކާއި އެއްގޮތަށް ވެރިކަން ކުރެއްވުމަށް ﷲ ގަންދީ އެދުވަހު ހުވާކުރެއްވުމަށްފަހު، ޤާނޫނު އަސާސީއާއި ޤާނޫނުތަކާއި އެއްގޮތަށް ވެރިކަން ނުކުރެއްވޭނެކަމަށް ރައީސް ޔާމީނަށް ވިދާޅު ނުވެވޭނެ ކަމުގައެވެ.\nއޮޑިއެއްގެ ކައްޕިއެއްކަމަށް މިސާލުޖައްސަވާ ބޭނުންގޮތަކަށް ކަންކުރައްވާނެނަމަ އެދުވަހު ހުވާކުރެއްވިއިރު އެހެން ވިދާޅުވާން ޖެހޭނެކަމަށް ޝާހިދު ވިދާޅުވިނަމަވެސް، ރައީސް ޔާމީންގެ ވާހަކަފުޅުގައި ރައީސް ޔާމީން ކައްޕިއެއްގެ ގޮތުގައި ސިފަ ކުރައްވާފައިވަނީ އެމަނިކުފާނު ޤައުމު ހިންގަވަން ޖެހޭނެކަން ސިފަކޮށެވެ.\nއިދިކޮޅު ފަރާތްތަކުން ތަކުރާރުކޮށް ބޮޑަތި ދޮގުތަށް ހަދާ އޮޅުވާލަމުންދާއިރު، ދިވެހި ރާއްޖޭގައި ޤާނޫނޫ ގޮތުން އުފެދިފައި އޮތް ސަރުކާރު ވައްޓާލަން އެބޭފުޅުން ދަނީ ގިނަ މަަސައްކަތްތަކެއް ކުރައްވަމުންނެޗެ.\nކޮމަންވެލްތާ ރާއްޖެ އަލުން ގުޅުމާ ބެހޭ މަޝްވަރާތަކެއް ކޮށްފި\nމޫސުމަށް އަންނަ ބަދަލުތަކުގެ ސަބަބުން ރާއްޖެ ނެތި ހިނގައިދާނެ ކަމަށް ޝާހިދު ވިދާޅުވެެއްޖެ\nމާޗް 6, 2018 09:40\nމީ ކީކޭ ކިޔާ މޮޔައެއް! މީނަދޯ ރައްޔިތުންގެ މަޖިލީހުގެ ރައީސަށްހުރެ އިސްލާމްދީނަށް ފުރައްސާރަކުރަންވެގެން ކުއތ ކީ ޕިއްލޭ ކިޔާ ބޅކ ރައްޔިތުންގެ މަޖިލީހަށް ވެއްދީ!\nމާޗް 6, 2018 09:45\nމިކަލޭގެޔަށް މިހާރު ޖަހާ ސިފައެއް ދޯ؟ ހާދަ ހުތުރޭ !\nމާޗް 6, 2018 09:47\nމީނަ ފެބްރުއަރީ 1 ގައި އަމުރެއް ނެރުވާފަ އެހެރަ ތެޅުނު ގޮތަކުން މަވާ ހަމަ ކޮސްވި! ވިހައިގެން އުޅޭ ކުކުޅެއްވެސް އެގޮތަކަށް ނުތެޅޭނެ!\nމާޗް 6, 2018 09:49\nބަލަ މޮޔަޔާ ކައްޕިކަން އެއީ ހުވާކޮއްގެން ހަވާލުވާ އެއްޗެއްނޫނެ ކާކުތަ ހުޜީ މި ދުނިޔޭގަ ހުވާކޮއްގެން ކައްޕިކަމުގަ\nކައްޕިކަން ލިބޭނީ ކިހެނެއްކަން އޮޅުން ފިލުވާލަން ޓުރާސްޕޯޓު އޮތޮއިރިޓީއައް ގުޅާ އޮޅުން ފިލުވާލަބަަ\nމާޗް 6, 2018 09:54\nކޮބައި ޝާހިދު! މަރިޔަމް ސޫރަތް ކިޔެވީމާ ވިހެއީ ކޮން އެއްޗެއް! ކައިފައި ހުރި ޙަރާމް މުދާތަށް ނުކުތީތަ؟ ހާދަ ފާޑަކަށް ތި ހުންނަނީ. ކުރަން އުޅުނު ބޮޑުކަމެއް ނާކާމިޔާބުވީތަ؟\nމާޗް 6, 2018 09:55\nސާހިދު ހިތުންތިހުރީ ރައީސުލްޖުމުހޫރިއްޔާގެ ހުވާކުރައްވައިގެން ސާހިދުއަކީ ދައުލަތުން ވަގަށް އެއްމެ ގިނައިން ފައިސާކާލިމީހާ ބޮޑުވަގު\nމާޗް 6, 2018 09:58\nޝާހިދޫ، ކަލޭ ކިތައް ހުވާކޮށްފަ ބޭނުންހާވައްތަރަކަށް ތެޅިބާލަނީ. ޝާހާދަތުގެ2ކަލިމަކިޔާ މުސްލިމަކަށްވެވޭއިރު، ތިބޭ އެކުރެވެނީވެސް ހުވައެއް. ދުލުން ބުނެލުމަކުން ނުފުދޭނެ، ﷲ އެންގެވި ގޮތަށް އުޅެން ކުރާ ހުވަޔެއް އެއީ، އެގޮތައްތަ ކަލޭ އުޅެނީ؟ ވަރަށް ލަދުހަޔާތް ކުޑަ ނުބައި މީހެއްމީ. ޝާހިދު ކަލޭ ކުރަ ކޮންމެ އަމަލަކަށް ޖަވާބު ދާރީ ވާން ޖެހޭ ދުވަހެއް އަންނާނެކަން ގަބޫލްކުރާތި\nމާޗް 6, 2018 12:44\nޝާހިދު ވެރިކަން ލިބޭތޯ އެކަން ހޯދަން އުޅުނު އެހެން މީހުންވެސް އުޅުނު މަގުން އުޅުމަކީ އެއްގޮތަކަށް ވެސް ގޯސް ކަމެއްނުން. ވީމާ ވެރިކަންލިބޭތޯ ކުރިމަތި ލައްޗެވެ. އަންނި އާއި ޔާމީނަށް ވޯޓް ނުދިނަސް ހަމަ ޔަގީނުން އަޅުގަނޑުގެ ވޯޓް ޝާހިދަކަށް ނުދޭނަން. އޯކޭނުން؟\nމާޗް 6, 2018 19:29